(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΘ΄

Τρίτη 14 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 12ο Γυμνάσιο Αθήνας, το 19ο Δημοτικό Σχολείο Νέας Ιωνίας και το 11ο Γυμνάσιο Αχαρνών, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την Ελληνικό Καζίνο Πάρνηθος ΑΕ και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί του σχεδίου νόμου του Υπουργείου Οικονομικών:
ΑΣΗΜΑΚΟΠΟΥΛΟΥ Ά. , σελ.
ΒΑΡΔΑΛΗΣ Α. , σελ.
ΒΛΑΧΟΣ Γ. , σελ.
ΓΕΩΡΓΑΝΤΑΣ Γ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΘΕΛΕΡΙΤΗ Μ. , σελ.
ΘΕΟΧΑΡΗΣ Θ. , σελ.
ΚΑΜΜΕΝΟΣ Δ. , σελ.
ΚΑΤΣΩΤΗΣ Χ. , σελ.
ΚΕΦΑΛΙΔΟΥ Χ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΥΛΙΔΗΣ Κ. , σελ.
ΣΑΡΙΔΗΣ Ι. , σελ.
ΤΣΑΚΑΛΩΤΟΣ Ε. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΘ΄

Τρίτη 14 Νοεμβρίου 2017

Αθήνα, σήμερα στις 14 Νοεμβρίου 2017, ημέρα Τρίτη και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την “Ελληνικό Καζίνο Πάρνηθας Α.Ε.” και άλλες διατάξεις».

Πριν δώσω τον λόγο στον πρώτο ομιλητή, θα ήθελα να κάνω μια ανακοίνωση. Η Ένωση Κεντρώων ορίζει ως Κοινοβουλευτικό Εκπρόσωπο τον Βουλευτή κ. Ιωάννη Σαρίδη σε αντικατάσταση του Βουλευτή κ. Αναστάσιου Μεγαλομύστακα. Ειδικός αγορητής παραμένει ο Βουλευτής κ. Μάριος Γεωργιάδης.

Τον λόγο έχει ο κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Καλημέρα, κυρίες και κύριοι συνάδελφοι.

Αναρωτιέμαι πως πρέπει να σκεφθεί κάποιος για ένα νομοσχέδιο σαν και αυτό.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Θετικά!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Από τη μια, πρέπει να ζυγίσει τη ρύθμιση μιας ευαίσθητης αγοράς, μιας αγοράς η οποία σε πολλές περιπτώσεις οδηγεί στον εθισμό. Και έχουμε χρέος ως πολιτεία να στηρίξουμε και να προστατεύσουμε αυτούς τους ανθρώπους.

Από την άλλη, πρέπει να προσέξει, ώστε μια επένδυση που βασίστηκε σε μια ιδιωτικοποίηση, σε μια πώληση ενός δικαιώματος να μην αλλάξει είτε προς το χειρότερο είτε προς το καλύτερο. Να φερθεί, δηλαδή, δίκαια στον επενδυτή από τη μια μεριά και από την άλλη, να μην αδικήσει και τους υπόλοιπους εμπλεκόμενους σε αυτόν τον τομέα. Και πάνω απ’ όλα, να βοηθήσει και να ενισχύσει τα όπλα και τα εργαλεία της πολιτείας για να αντιμετωπίσει το χειρότερο των φαινομένων, που είναι ο παράνομος τζόγος.

Τι έχει κάνει η πολιτεία για όλα αυτά τα ζητήματα; Γιατί είμαστε εδώ και αλλάζουμε όρους μιας επένδυσης που τρέχει ήδη; Γιατί άλλαξαν οι κανονισμοί ήδη τρεις φορές; Ας προσπαθήσουμε να τα ξεδιαλύνουμε, κυρίες και κύριοι συνάδελφοι, συνοπτικά.

Είμαστε εδώ -και πρέπει να το πούμε αυτό- από λάθη της πολιτείας, των προηγούμενων κυβερνήσεων, αλλά και της σημερινής.

Πρώτο λάθος: Πουλήθηκε ένα δικαίωμα βιαστικά, ίσα-ίσα να προλάβουμε να κλείσουμε μια τρύπα. Μισό δισεκατομμύριο περίπου ήταν εκείνη την εποχή στο μνημόνιο. Αυτού του είδους η βιασύνη δεν είναι λόγος για να μην κάνεις κάτι σωστά. Ακούσαμε τον κ. Γιαννακόπουλο, τον τότε πρόεδρο της Επιτροπής Παιγνίων, να μας λέει πως άλλο νομοσχέδιο ήρθε, άλλο άλλαξε, άλλο τελικά ψηφίστηκε. Και τελικά, πολλές από αυτές τις πρόνοιες, που τώρα ψηφίζουμε, αυτός και η επιτροπή του θεωρούσαν ότι έπρεπε να μπουν από το πρώτο νομοσχέδιο.

Δεύτερο λάθος: Αλλάξαμε τον κανονισμό για τα VLT’S, γι’ αυτήν τη συγκεκριμένη αγορά τρεις φορές, ανάλογα με τα κέφια της κάθε κυβέρνησης και του αντίστοιχου προέδρου της επιτροπής που έβαζαν. Είχαμε τον ισορροπημένο κανονισμό ΠΑΣΟΚ-Νέας Δημοκρατίας, είχαμε τον εκδικητικό κανονισμό της «βαρουφάκειας» Αριστεράς και τώρα έχουμε τον κανονισμό της μεταμελημένης νεοφιλελεύθερης Αριστεράς, που μας κυβερνάει σήμερα.

Καταφέρατε μ’ αυτές τις αλλαγές και τις αντίστοιχες φορολογικές, που κάνατε, να απομειωθεί το ύψος μιας επένδυσης στο μισό. Αυτό μας λέει η ίδια η έκθεση, την οποία κατέθεσε ο Υπουργός στην επιτροπή, η έκθεση της **«**DELOITTE». Άλλη επένδυση πήραν και άλλη έχουν αυτήν τη στιγμή στα χέρια τους.

Τρίτο λάθος: Βάζουμε όρους, όπως τα τριάντα πέντε χιλιάδες μηχανήματα και τα χίλια πεντακόσια καταστήματα, οι οποίοι δεν επιτρέπουν τον έλεγχο. Μας είπε ο Πρόεδρος της ΕΕΕΠ κ. Καραγρηγορίου, ότι με αυτούς τους όρους δεν υπάρχει η δυνατότητα να γίνει έλεγχος, δεν υπάρχει η δυνατότητα να προστατευθούν οι άνθρωποι οι οποίοι έχουν πρόβλημα. Λιγότερα μηχανήματα, λιγότερα μαγαζιά, σημαίνει καλύτερος έλεγχος, σημαίνει λιγότερες παραβάσεις, λιγότεροι εθισμοί.

Τέταρτο και σημαντικότερο λάθος: Αφήσατε -και άφησαν και οι προηγούμενοι- τον παράνομο τζόγο ανεξέλεγκτο. Οι εκτιμήσεις αναφέρουν 6 δισεκατομμύρια. Ας είναι 5, ας είναι 4, τα μισά περίπου απ’ αυτά είναι χαμένα έσοδα και κυρίως, γίνονται σε ένα περιβάλλον ανεξέλεγκτο. Εμείς απαγορεύουμε το αλκοόλ και τα παράνομα «φρουτάκια» σερβίρουν και αλκοόλ. Άρα, τι συζητάμε; Για ποια πολιτεία συζητάμε; Όταν όλα κι όλα τα χαμένα έσοδα από το λαθρεμπόριο καυσίμων είναι 300 εκατομμύρια και συζητάμε από το πρωί έως το βράδυ στο δημόσιο διάλογο μόνο γι’ αυτά, κάτι δεν πάει καλά στο βασίλειο της Δανιμαρκίας. Υποκρισία, που αφήνει ανθρώπους και οικογένειες απροστάτευτες.

Κατέθεσα ερώτηση στον αρμόδιο Υπουργό, τον κ. Τόσκα, για το θέμα που έχει σχέση με το τι κάνει η Αστυνομία και μου απάντησε άλλα λόγια να αγαπιόμαστε. Το πρώτο τετράμηνο του έτους είπε, εξέτασαν είκοσι έξι περιπτώσεις. Είναι δυνατόν όταν ο Πρόεδρος του ΟΠΑΠ μας είπε ότι το τελευταίο τετράμηνο έστειλαν στην Αστυνομία διακόσιες είκοσι επτά περιπτώσεις; Πού είναι η πολιτική βούληση; Αυτή είναι μια ομολογία πλήρους αποτυχίας και έλλειψης πολιτικής βούλησης.

Ποιον φοβάστε, κυρίες και κύριοι της συγκυβέρνησης; Γιατί αφήνετε ανεξέλεγκτους τους παράνομους να αλωνίζουν; Η Δικαιοσύνη έχει δείξει καλύτερα αντανακλαστικά.

Διαβάσαμε στα δημοσιεύματα ότι ο Αντιεισαγγελέας του Αρείου Πάγου κ. Βουρλιώτης, ενεργοποίησε με εγκύκλιό του τους Εισαγγελείς. Αυτό πρέπει να το δείτε σαν μια ευκαιρία και να ενεργοποιήσουμε κι εμείς τους μηχανισμούς και να σταματήσει αυτό το φαινόμενο, για να μπορέσουμε επιτέλους να έχουμε έλεγχο.

Καταθέτω στα Πρακτικά και τα τρία έγγραφα, και την ερώτησή μου και την απάντηση του κ. Τόσκα και σχετικό δημοσίευμα για την εγκύκλιο του κ. Βουρλιώτη.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, αν είναι πενήντα, σαράντα ή εξήντα ο καλύτερος αριθμός για τα μηχανήματα στο κάθε κατάστημα, εγώ δεν μπορώ να το πω. Αυτό που έχει σημασία, κατά την άποψή μου, είναι ούτε να αλλάζουν προς το χειρότερο τα στοιχεία της επένδυσης, αλλά κυρίως να μην ευνοείται και η ΟΠΑΠ με αυτές τις αλλαγές των όρων που κάνατε σήμερα.

Η μελέτη της «DELOITTE» θα έλεγα πως με καθησυχάζει ότι η επέκταση της σύμβασης διατηρεί την αξία της επένδυσης πάνω-κάτω την ίδια. Όμως, κύριε Υπουργέ, για να καθησυχάσουμε πρέπει να δούμε ότι δεν υπάρχει ζήτημα και από την Ευρωπαϊκή Επιτροπή. Για ποιον λόγο έχουμε πάλι τις ίδιες πρακτικές; Για ποιον λόγο δεν μαθαίνουμε από τα λάθη του παρελθόντος; Τι θα συμβεί αν σε έξι μήνες έχουμε μια αρνητική απάντηση από την επιτροπή και ερχόμαστε εκ των υστέρων να αλλάζουμε πάλι τους όρους; Είναι δυνατόν να κάνουμε συνέχεια τα ίδια και τα ίδια λάθη;

Συνεπώς, είμαι θετικός γι’ αυτό το νομοσχέδιο και θα το ψηφίσω. Όμως, είναι ένα κουτσουρεμένο νομοσχέδιο, ένα νομοσχέδιο που δεν βάζει το αυτονόητο: Κάποια κονδύλια συγκεκριμένα, ένα ποσοστό των εσόδων από τα παίγνια, να είναι υποχρεωμένη η πολιτεία μέσω του ΚΕΘΕΑ κι άλλων φορέων να στηρίξει τους ανθρώπους που είναι σε εθισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πού είναι τα εργαλεία καταπολέμησης του τζόγου; Έτσι θα πρέπει να στηριχθεί για να είναι ισορροπημένο ένα τέτοιο νομοσχέδιο. Είπε ο κ. Γιαννακόπουλος στην επιτροπή ότι στην Αμερική επιτόπου καταστρέφουν αυτά τα μηχανήματα. Γιατί δεν έχουμε δώσει εντολή στην Αστυνομία και αν χρειάζεται και νομοθετική ρύθμιση για να γίνει αυτό, επιτόπου να γίνονται αυτές οι καταστροφές; Αν μπει μέσα σε έναν παράνομο χώρο και δεν υπάρχει καμμία άδεια, να γίνεται πλήρης καταστροφή. Μόνο έτσι θα δοθούν και τα σωστά μηνύματα προς αυτούς τους ανθρώπους.

Κυρίες και κύριοι συνάδελφοι, το νομοσχέδιο αυτό αποκαλύπτει -και τελειώνω με αυτό- την υποκρισία, στην πραγματικότητα, κυβερνήσεων και πολιτικού συστήματος.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελειώνω, κύριε Πρόεδρε.

Μιλάμε ότι πρέπει να απαγορεύσουμε πλήρως τον τζόγο. Ακούσαμε και από το ΚΚΕ ότι πρέπει να απαγορεύσουμε τον τζόγο. Κι όμως αφήνουμε ανεξέλεγκτο τον παράνομο τζόγο. Μιλάμε για επενδύσεις την ώρα που παγώνουν ιδιωτικοποιήσεις, κλείνουμε εργοστάσια και κατεβαίνουμε στην ανταγωνιστικότητα σκαλί-σκαλί. Μιλάτε για κράτος δικαίου και δικαιοσύνη και αφήνουμε τους παράνομους ανεξέλεγκτους. Μιλάμε για ηθικό πλεονέκτημα και πουλάτε μέσω ύποπτων διαδρομών και μεσαζόντων όπλα και πυρομαχικά. Μιλάτε για καναλάρχες της διαπλοκής και χθες εδώ ο Υπουργός πήρε πίσω τον φόρο για τον οποίο κατηγορούσε τις προηγούμενες κυβερνήσεις ότι τον ανέστειλαν και αυτός τον παίρνει πίσω μόνιμα.

Βαφτίζετε «μέρισμα» την ουδέτερη δημοσιονομική ενίσχυση της ΔΕΗ ή την πληρωμή των δικαστικών αποφάσεων. Η υποκρισία αυτή συνεχίζει οκτώ χρόνια μέσα στην κρίση να μας διαφεντεύει στην πραγματικότητα και η υποκρισία αυτή δεν μας αφήνει και δεν θα μας αφήσει να βγούμε από την κρίση.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Η κ. Ασημακοπούλου από την Νέα Δημοκρατία έχει τον λόγο.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ σήμερα θα μιλήσω για άλλη μια τροπολογία η οποία είναι απόρροια του αντισυνταγματικού νομοθετήματος του περίφημη νόμου Παππά, του αποτυχημένου Υπουργού-καναλάρχη, για τη ρύθμιση του τηλεοπτικού τοπίου.

Το ράβε-ξήλωνε του νόμου Παππά συνεχίζεται, λοιπόν, και σήμερα με μια τροπολογία που αφορά αυτήν τη στιγμή τροποποίηση του ν.3854/2010, δηλαδή του πρώτου μνημονίου με την οποία επεβλήθη ως εισπρακτικό μέτρο ομολογουμένως, ειδικός φόρος στις διαφημίσεις που προβάλλονται στην τηλεόραση σε ποσοστό 20% επί της αξίας.

Με τη σημερινή, λοιπόν, τροπολογία ο κ. Παππάς προβλέπει τη μείωση του φόρου από το 20% στο 5% και στην αιτιολογική έκθεση παραδέχεται ότι ευθέως αυτό συνδέεται με τον επικείμενο διαγωνισμό για τις τηλεοπτικές άδειες και το τίμημα που θα παραλάβει η Κυβέρνηση από αυτό, αλλά επίσης και με το 2% επί του ετήσιου κύκλου εργασιών κάθε επιχείρησης, το οποίο συμφωνήσαμε κι εμείς να τεθεί για το συνταξιοδοτικό ταμείο των δημοσιογράφων. Η μείωση, λοιπόν, θα αφορά στους ιδιοκτήτες οι οποίοι θα λάβουν μέρος στον διαγωνισμό.

Προτού, λοιπόν, αναλύσω το σκεπτικό που μας παρουσίασε ο κ. Παππάς για τη σημερινή πρωτοβουλία, να θυμίσω απλώς ότι η σημερινή τροπολογία, όπως σας είπα, είναι συνέχεια αυτού του τρομερού πλέον αντισυνταγματικού νομοθετήματος Παππά, ενός νομοθετήματος το οποίο ψηφίστηκε πρώτη φορά το 2015 και μετά τροποποιήθηκε οκτώ φορές.

Ψηφίζετε και ξε-ψηφίζετε, κυρίες και κύριοι συνάδελφοι της πλειοψηφίας, οκτώ φορές για τον αντισυνταγματικό και καταφανώς και προφανώς ανεφάρμοστο νόμο Παππά. Να τα εκατοστίσετε!

Είναι ένας νόμος ο οποίος αρχικά προέβλεπε ότι ο ίδιος ο κ. Παππάς θα ορίζει και τον αριθμό των καναλιών, αλλά και την τιμή εκκίνησης. Κατόπιν τούτου, με βάση την έγκριτη μελέτη της Φλωρεντίας ότι θα ήταν τέσσερις οι άδειες, καταλήγουν μετά από αλλαγές επί αλλαγών και τροπολογίες να είναι με την πίεση του Υπουργού εφτά οι άδειες αυτήν τη στιγμή και το τίμημα να έχει καθοριστεί στα 245 εκατομμύρια ευρώ συνολικά, 35 εκατομμύρια η άδεια, με βάση το αποτέλεσμα του προηγούμενου διαγωνισμού, ο οποίος ακυρώθηκε επειδή ο νόμος ήταν αντισυνταγματικός.

Ερχόμαστε, λοιπόν, σήμερα, με βάση αυτήν τη λογική του Υπουργού, που -ας πούμε- επεβλήθη ή επικράτησε μέσα σε όλη αυτήν τη διαδικασία, μετά από μια θλιβερή, πραγματικά, κοινοβουλευτική διαδρομή αυτού του νομοθετήματος και κάνουμε τι; Έρχεται ο κύριος Υπουργός και κάνει δώρο στους καναλάρχες. Αυτό έρχεται και κάνει.

Αφού έχουμε δει όλη αυτήν τη διαδρομή, θέλω να δούμε γιατί γίνονται όλα αυτά. Ακούγαμε τα τελευταία δύο χρόνια από τον Υπουργό ότι έχει κηρύξει τον πόλεμο κατά των καναλαρχών, θα χτυπήσει τη διαφθορά και τη διαπλοκή, θα προσδώσει διαφάνεια και ρύθμιση στο τηλεοπτικό τοπίο, θα εξαλείψει τις ύποπτες συναλλαγές. Ξέρετε, «ύποπτες συναλλαγές» είναι αυτές που ένας καναλάρχης είναι πίσω από κλειστές πόρτες με ένα πολιτικό πρόσωπο και μόνο μια γάτα ακούει αυτά τα οποία συζητούν. Αυτά θα τα εξαλείψει ο κ. Παππάς. Επίσης ακούγαμε ότι και οι άδειες θα πηγαίνουν στον κάτοχο με τον πιο διαφανή τρόπο. Για παράδειγμα, αυτό είναι που θα βάζει εγγύηση τα βοσκοτόπια για να πάρεις μια άδεια. Αυτό θα έκανε ο κ. Παππάς! Πόση κοροϊδία πια μετά από τον αποτυχημένο διαγωνισμό;

Προφανώς όμως ο στόχος δεν ήταν ποτέ αυτός. Δεν ήταν ποτέ ο στόχος ούτε η ρύθμιση ούτε η διαφάνεια, όπως ακόμη και σήμερα με περίσσιο θράσος επικαλείται ο κ. Παππάς. Πάντα ο στόχος ήταν και εξακολουθεί να είναι ένας: ο στόχος είναι ο έλεγχος των μέσων ενημέρωσης, ο έλεγχος των καναλιών, ο έλεγχος των διαδικτυακών μέσων ενημέρωσης που φακελώθηκαν σε ένα μικρό για να μοιράζεται καλύτερα η κρατική διαφήμιση του περιφερειακού Τύπου, που απαξιώνεται και με αποσπασματικές διατάξεις απειλείται, για να υπηρετήσει το σημερινό γκουβέρνο. Ο στόχος ήταν ο έλεγχος μιας προσπάθειας που απέτυχε στον έλεγχο της διαφημιστικής πίτας με ένα σύστημα, το οποίο με θεαματική πολιτική κυβίστηση πήρε πίσω ο κ. Παππάς, ο έλεγχος μιας δημόσιας τηλεόρασης, η οποία έχει τηλεθέαση στα τάρταρα σε τέτοιο σημείο που παίρνουν απόφαση ότι δεν γίνονται μετρήσεις της τηλεθέασης της ΕΡΤ.

Δυστυχώς, όμως, για τον κ. Παππά και για τον κ. Τσίπρα δεν τους βγήκε αυτή η προσπάθεια. Ο νόμος του κρίθηκε αντισυνταγματικός, ο διαγωνισμός του άκυρος και οι δικοί του έμειναν χωρίς άδεια. Οπότε, τι κάνουμε τώρα; Τι κάνει τώρα ο κ. Παππάς; Τι αποφάσισε να κάνει; Ας τα βρούμε, σου λέει, με τους καναλάρχες. Αυτοί είναι οι «κακοί» καναλάρχες, που μέχρι τώρα εμείς ήμασταν αυτοί που υπερασπιζόμασταν. Κι έτσι, ξεκίνησε άλλη μια περήφανη διαπραγμάτευση του κ. Παππά.

Διαβάζω από το ΑΠΕ -και υποθέτω ότι δεν θα μου πει ο κ. Παππάς ότι έχει fake news- το δημοσίευμα με τίτλο «Μέτρα μετάβασης στη βιωσιμότητα». Εκεί ο κ. Παππάς λέει: «Εμείς με τους ιδιοκτήτες των σταθμών ποτέ δεν μασήσαμε τα λόγια μας». Έτσι βρυχάται ο κ. Παππάς. Αποκαλύπτει, βεβαίως, ότι έχουν κάνει συνομιλίες και υπάρχουν πάμπολλα αιτήματα των καναλαρχών. Αυτά λέει δεν μπορούσαν, δεν έπρεπε και δεν θα γίνουν αποδεκτά.

Εγώ ξέρω ότι ο λαός λέει «μεγάλη μπουκιά φάε, μεγάλη κουβέντα μη λες». Γιατί σήμερα έρχεται ο κ. Παππάς και τι κάνει; Μειώνει τον φόρο της διαφήμισης, τον οποίο ξαφνικά χαρακτηρίζει βαρύ και υπέρμετρο: «Είμαι ο πρώτος που έχει πει ότι είναι μεγάλα τα φορολογικά βάρη και δεν είναι καλό να έχουμε τέτοιες ρυθμίσεις».

Τον ενδιαφέρει, λοιπόν, ξαφνικά τι θα απογίνουν οι «κακοί» καναλάρχες. Τώρα, η επιθυμία της πολιτείας και της Κυβέρνησης είναι να είναι βιώσιμοι οι σταθμοί και σ’ αυτό το πλαίσιο κινούμαστε. Πόση κοροϊδία πια, κυρίες και κύριοι συνάδελφοι; Από τη μία τα παίρνει ο κ. Παππάς με τον διαγωνισμό και από την άλλη τα δίνει πίσω στους καναλάρχες. Στην καλύτερη, 245 εκατομμύρια από τις άδειες και από την άλλη, με βάση την έκθεση του Γενικού Λογιστηρίου του Κράτους το ελληνικό δημόσιο ζημιώνεται 200 εκατομμύρια από τον φόρο της διαφήμισης. Εν τω μεταξύ, παραδέχεται ανοικτά ότι μιλάει μαζί τους. Γιατί; Γιατί φοβάται ότι θα ξανακριθεί αντισυνταγματικός ο νόμος.

Τώρα που το σκέφτομαι, κυρίες και κύριοι συνάδελφοι, η κοροϊδία αυτή του κ. Τσίπρα «τα παίρνω από εδώ, τα δίνω εκεί» είναι ακριβώς το ίδιο που μας είπε στο διάγγελμά του χθες ο Πρωθυπουργός: Παίρνω 14,5 δισεκατομμύρια από τον λαό και δίνω 700 εκατομμύρια πίσω. Παίρνω από τους καναλάρχες και τα δίνω πίσω με τη μείωση του φόρου. Η κοροϊδία συνεχίζεται, αλλά εμείς δεν θα την ανεχτούμε αυτήν την κοροϊδία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, για ένα λεπτό, σας παρακαλώ.

Θέλω να είμαι απολύτως ξεκάθαρη. Απολύτως! Εμείς είμαστε υπέρ της μείωσης της φορολογίας και ο συγκεκριμένος φόρος στα κανάλια είναι και άδικος και υπέρμετρος και θα έπρεπε όχι να πάει στο 5%, αλλά στο 0%.

Αυτό δεν θα έπρεπε να γίνει μόνο για τα κανάλια, γιατί δεν πληρώνουν μόνο τα κανάλια το 2%, εφόσον συνδέεται με αυτό. Γιατί όχι και στον Τύπο; Γιατί όχι και στα διαδικτυακά μέσα; Γιατί όχι και στα ραδιόφωνα; Όχι μόνο στα κανάλια. Θα έπρεπε να γίνει παντού. Σε αυτό θα ψηφίζαμε «ναι». Στην κοροϊδία όμως θα ψηφίσουμε «όχι».

Στη συγκεκριμένη δε τροπολογία θα ψηφίσουμε «παρών». Γιατί εμείς θα είμαστε εδώ για να εξασφαλίσουμε τις φοροελαφρύνσεις, να εξασφαλίσουμε τη βιωσιμότητα όχι μόνο των μέσων μαζικής ενημέρωσης, αλλά και της επιχειρηματικότητας. Γιατί εσάς το μόνο πράγμα που σας ενδιαφέρει είναι να εξασφαλίσετε τη βιωσιμότητα της πολιτικής σας ύπαρξης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Τον λόγο έχει η κ. Θελερίτη από τον ΣΥΡΙΖΑ.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, είναι αλήθεια πως σήμερα συζητάμε ένα νομοσχέδιο που αφορά τη ρύθμιση των τυχερών παιχνιδιών. Ο τζόγος είναι ένα δύσκολο θέμα, γιατί υπάρχει ο παράνομος τζόγος, αλλά και ο εθισμός που παράγεται από αυτόν, που ως κοινωνία μέχρι τώρα δεν έχουμε αντιμετωπίσει όπως θα έπρεπε.

Με το παρόν νομοσχέδιο γίνεται μία προσπάθεια να καλυτερεύσουν οι συνθήκες παροχής υπηρεσιών παιγνίων, ώστε να προφυλάξουν όσο μπορούν το κοινωνικό σύνολο από τον εθισμό και να προστατεύσουν τις ευάλωτες ομάδες, τους νέους, τους ανήλικους και τους υπερχρεωμένους ενήλικες.

Με αυτό το νέο πλαίσιο λειτουργίας που διαγράφεται μέσα στον νόμο, με τον περιορισμό του αριθμού των παιγνιομηχανών και την κατάργηση της δυνατότητας παραχώρησης προς τρίτους γίνεται μία προσπάθεια να περιοριστεί η διασπορά, ιδιαίτερα στα αστικά περιβάλλοντα. Δηλαδή και η μείωση των μηχανημάτων από τριάντα πέντε χιλιάδες σε είκοσι πέντε είναι μία προσπάθεια για να μπορούμε όσο το δυνατόν να μειώσουμε τα μέρη διεξαγωγής του τζόγου.

Επίσης, αυτή η χωροταξική πρόβλεψη και κατανομή προσβλέπει στη δυνατότητα να μπορούμε να έχουμε καλύτερο έλεγχο στην εφαρμογή των κανονισμών και των νόμιμων ενεργειών κατά τη διάρκεια της διεξαγωγής των παιγνίων και έτσι να περιοριστούν οι παράνομες ενέργειες, όπως η διακίνηση και το ξέπλυμα μαύρου χρήματος, οι απάτες και η κατασπατάληση του χρήματος των ιδιωτών.

Ακόμα και με τον τρόπο της νόμιμης παροχής των υπηρεσιών αυτών ο νομοθέτης θεωρεί ότι μπορεί να περιοριστεί όσο το δυνατόν ή και να εξαλειφθεί το παράνομο παιχνίδι, που διεξάγεται με άλλους τρόπους και δεν είναι ελεγχόμενο. Όλοι γνωρίζουμε τα φαινόμενα που δημιουργεί, όχι μόνο της έντασης της φοροδιαφυγής, αλλά και αυτά που συνεπάγεται μέσα από την παρανομία. Υπολογίζεται σήμερα ότι υπάρχουν περίπου εκατόν είκοσι χιλιάδες μηχανήματα, στα οποία δεν υπάρχει κανένας έλεγχος και αυτό ακριβώς στερεί σημαντικά έσοδα από το κράτος. Υπολογίζονται μέσα από μελέτες στα 250.000-300.000 ευρώ. Είναι και αυτό που προείπα, ότι αφήνει τους παίκτες ευάλωτους σε κινδύνους που σχετίζονται με όλη αυτή την παράνομη δραστηριότητα.

Είναι γεγονός πως είναι πραγματικά αναγκαίο να υπάρξει μία εθνική στρατηγική για την ισόρροπη ανάπτυξη των τυχερών παιχνιδιών. Η ενημέρωση που έγινε από τον Υπουργό στη Διαρκή Επιτροπή δείχνει ότι πραγματικά από την Κυβέρνηση επιχειρείται αυτή η ισόρροπη ανάπτυξη και ρύθμιση και με το νομοσχέδιο αυτό και με το νομοσχέδιο για τα καζίνο, που θα είναι σύντομα όπως αναφέρθηκε στη διαβούλευση, αλλά και από το νομοσχέδιο που αναμένεται να έρθει για το ιντερνετικό στοίχημα.

Αυτή, λοιπόν, η προσπάθεια που καταβάλλεται από την μεριά της Κυβέρνησης, για να υπάρξει μία εθνική στρατηγική στα τρία επίπεδα, όπως ανέφερε και χθες ο Υπουργός, και ως προς τη φοροδιαφυγή και ως προς τη ρύθμιση της αγοράς των τυχερών παιχνιδιών, αλλά και ως προς τον εθισμό που παράγεται από αυτά τα παιχνίδια, νομίζω θα ολοκληρωθεί σύντομα.

Χθες ειπώθηκαν διάφορα, ότι εμείς οπισθοχωρήσαμε από τις θέσεις που είχαμε και σε ό,τι αφορά στον τζόγο τελικά ερχόμαστε να έχουμε μία ισορροπία. Με αυτό το νομοσχέδιο και τα άλλα που αναμένονται, επιδιώκεται να υπάρξει μια ισορροπία μεταξύ των κερδών των εταιρειών που κερδίζουν και των παικτών τέλος πάντων.

Εμείς ποτέ δεν αρνηθήκαμε. Θεωρούμε ακόμα και σήμερα που μιλάμε, ότι ο ΟΠΑΠ θα ήταν καλύτερα να είναι κρατικός. Όμως, κληρονομήσαμε μια σύμβαση, που με βάση αυτή θα έπρεπε να πορευθούμε, γιατί το κράτος, όπως ξέρουμε όλοι, έχει συνέχεια, παρόλο που πολλοί τώρα ξεχνούν ότι υπάρχει αυτή η συνέχεια. Ταυτόχρονα, με τα νομοσχέδια που αναμένονται, αλλά και με το παρόν νομοσχέδιο, προτείνονται αλλαγές μέσα από ορισμένες διατάξεις, οι οποίες αλλάζουν στο συγκεκριμένο, για παράδειγμα, νομοσχέδιο, ορισμένα χαρακτηριστικά των αρχικών προβλέψεων, που υπήρχαν μέσα στη σύμβαση και δεν θίγουν -θα λέγαμε- τα μεγέθη της αγοράς αυτής.

Συνάδελφοι και συναδέλφισσες, είναι γεγονός πως θα ήταν ίσως πιο εμφανής η στρατηγική της Κυβέρνησης για τη ρύθμιση της αγοράς, αλλά και για τη ρύθμιση όλου αυτού του τζόγου, των τυχερών παιγνιδιών, και πως τώρα, έτσι όπως έρχεται -το ένα ακολουθεί το άλλο- είναι πιο δύσκολο να γίνει κατανοητή αυτή η εθνική στρατηγική. Θεωρώ, επίσης, ότι πραγματικά θα ήταν πιο εμφανής και η μετεγκατάσταση του καζίνο της Πάρνηθας, που θα έπρεπε να συζητηθεί στο νομοσχέδιο για τα καζίνο.

Θα ήθελα να τονίσω ότι σε αυτό το νομοσχέδιο που αναμένεται για τα καζίνο, θα πρέπει, κύριε Υπουργέ, να διασφαλιστεί ο υγιής ανταγωνισμός μεταξύ των καζίνο, οι όροι και οι προϋποθέσεις που θα διασφαλίσουν τη βιωσιμότητα των καζίνο, αλλά και να δοθεί λύση στην ανισότητα που υπάρχει σήμερα στο καθεστώς φορολογίας. Φαντάζομαι ότι θα υπάρξουν αλλαγές στο υφιστάμενο καθεστώς. Σε μία συνάντηση που είχαμε, είπατε ότι πραγματικά αναμένονται αυτές οι αλλαγές, δηλαδή να μην υπάρχει το φαινόμενο άλλα καζίνο να πληρώνουν 37% φόρο, άλλα 35%, άλλα 22%.

Το πιο σοβαρό, όμως, όλων θεωρώ πως είναι η διασφάλιση των θέσεων εργασίας. Όπως διασφαλίζονται οι εργαζόμενοι του καζίνο της Πάρνηθας μετά τη μετεγκατάσταση του καζίνο στην Αθήνα, έτσι πρέπει να διερευνήσουμε τους τρόπους που θα διασφαλιστούν και οι εργαζόμενοι στα άλλα καζίνο και ιδιαίτερα του Λουτρακίου, το οποίο θα έχει τις μεγαλύτερες επιπτώσεις από τη μετεγκατάσταση του καζίνο της Πάρνηθας.

Τέλος, δεν θα μπορούσα να μην αναφερθώ -παρότι το άφησα στο τέλος, το θεωρώ πολύ σημαντικό, δεν είναι καθόλου ήσσονος σημασίας- στη διάταξη που αφορά στις συντάξεις χηρείας, που για πρώτη φορά κατοχυρώνεται το ελάχιστο ποσό σύνταξης τα 384 ευρώ, αλλά και τα 384 ευρώ για τα τέκνα, εφόσον ο θανών έχει συμπληρώσει είκοσι έτη ασφάλισης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά θα ήθελα, κύριε Πρόεδρε.

Δίνεται, δηλαδή, η δυνατότητα -και είναι πολύ σημαντικό να αναφερθεί- επαναχορήγησης της σύνταξης κατά τη διάρκεια προετοιμασίας του παιδιού για εισαγωγή στα Ανώτατα Εκπαιδευτικά Ιδρύματα. Επίσης, διασφαλίζεται η χορηγία της κατά τη διάρκεια της φοίτησης ως είκοσι τεσσάρων ετών.

Τέλος, επειδή γίνεται πάρα πολύ λόγος για το κοινωνικό μέρισμα και πραγματικά και από τη χθεσινή συζήτηση προκύπτει ότι τελικά υπάρχει πρόβλημα που το ανήγγειλε ο Πρωθυπουργός της χώρας, θεωρώ ότι το 1,4 δισεκατομμύριο από το οποίο θα επωφεληθούν τέσσερα εκατομμύρια συμπολίτες μας, είναι πολύ σημαντικό και αποδεικνύει την πρόθεση αυτής της Κυβέρνησης ότι παρά τα μέτρα που παίρνει, τελικά όταν της δίνεται η δυνατότητα να ανακουφίσει μέρη ή ομάδες ή κατηγορίες πληθυσμού της ελληνικής κοινωνίας, το επιχειρεί.

Με αυτό το σκεπτικό, λοιπόν, μοιράζει το 1,4 δισεκατομμύριο. Τα 720 εκατομμύρια πάνε προς την έκτακτη ενίσχυση. Αναφέρονται αναλυτικά τα ποσά και σε ποιες κατηγορίες πληθυσμού πηγαίνουν. Με τα 315 εκατομμύρια επιστρέφεται η παράνομη παρακράτηση των εισφορών υγείας των συνταξιούχων, που οι προηγούμενες Κυβερνήσεις το είχαν προκαλέσει και είχε προκύψει, δηλαδή από την 1η Ιουνίου του 2012 έως την 30η Ιουνίου του 2016. Άρα μαζί με τη σύνταξη του Δεκεμβρίου, θα καταβληθεί και αυτό το ποσό.

Επίσης, αυτό που είναι μεγάλο πρόβλημα και το ακούμε συνέχεια από τους συμπολίτες μας είναι τα 360 εκατομμύρια στη ΔΕΗ για να καλυφθεί το κόστος υπηρεσιών κοινωνικής κάλυψης.

**ΠΡΟΕΔΡΕΥΩΝ (Γεώργιος Βαρεμένος):** Κυρία Θελερίτη, βάλτε μία τελεία!

**ΜΑΡΙΑ ΘΕΛΕΡΙΤΗ:** Τελειώνω, κύριε Πρόεδρε.

Νομίζω ότι αυτά τα μέτρα, όπως το κοινωνικό μέρισμα, είναι σημαντικά μέτρα που θα μπορούν να ανακουφίσουν τους συμπολίτες μας, οι οποίοι πλήττονται από την κρίση και πραγματικά δηλώνουν αδυναμία στο να ανταποκριθούν σε διάφορες δυσκολίες που τους προκαλεί σήμερα η καθημερινότητα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Γεώργιος Βλάχος από τη Νέα Δημοκρατία έχει τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Για δεύτερη ημέρα συζητείται ένα κρίσιμο για την ελληνική κοινωνία νομοσχέδιο, ένα νομοσχέδιο που η Νέα Δημοκρατία από την πρώτη στιγμή το αντιμετώπισε με υπευθυνότητα και πολύ μεγάλη προσοχή.

Ενώ σήμερα αυτό το νομοσχέδιο θα τελειώσει, ο προβληματισμός μας και τα ερωτήματα τα οποία έθεσε ο καλός συνάδελφος, o εισηγητής μας, ο κ. Γεώργιος Γεωργαντάς, παραμένουν αναπάντητα.

Γι’ αυτό θα ήθελα, κυρίες και κύριοι συνάδελφοι, να επαναλάβω πολύ γρήγορα τους δικούς μας προβληματισμούς:

Να θυμίσω ότι εμείς ρωτήσαμε, πώς προκύπτει και από ποια εμπεριστατωμένη μελέτη η αναγκαιότητα ρυθμίσεων που περιλαμβάνει το σχέδιο νόμου. Υπάρχει έγκριση από τη Γενική Διεύθυνση Ανταγωνισμού της Ευρωπαϊκής Επιτροπής για τις ρυθμίσεις που περιλαμβάνει το νομοσχέδιο; Εάν δεν υπάρχει ακόμη έγκριση, γιατί δεν περιμένετε την τελική απόφαση της Γενικής Διεύθυνσης Ανταγωνισμού της Ευρωπαϊκής Επιτροπής και μετά να εισάγετε για ψήφιση την εν λόγω ρύθμιση;

Επίσης, γιατί η στάση σας είναι εντελώς διαφορετική σε σχέση με τον ν.4002/2011, που καθόριζε το θεσμικό πλαίσιο για την αγορά παιγνίων και τον Κανονισμό των VLT’S;

Σε αυτά, κυρίες και κύριοι συνάδελφοι, μέχρι στιγμής δεν έχουμε πάρει απαντήσεις. Γι’ αυτό επιμένουμε στην αρνητική θέση μας απέναντι στο συγκεκριμένο νομοσχέδιο.

Έρχομαι τώρα στην τροπολογία για τη μεταφορά της «Ελληνικό Καζίνο Πάρνηθας Ανώνυμη Εταιρεία», που κατατέθηκε την τελευταία στιγμή στην επιτροπή. Σήμερα με αυτή την τροπολογία, κύριε Υπουργέ, μας λέτε ότι το Καζίνο της Πάρνηθας μπορεί να μετακινηθεί και πού δεν θα πάει. Όμως, θα ήταν καλύτερο να μας λέγατε πού έχετε καταλήξει να πάει. Θα ήταν πολύ πιο απλό και πολύ πιο κατανοητό. Γιατί πραγματικά, μέσα από αυτή την τροπολογία, που και εμένα, ως Βουλευτή Αττικής, γνωρίζοντας την περιοχή, δημιουργεί τεράστια προβλήματα, νιώθουμε ότι κάτι μας κρύβετε. Δεν λέτε όλη την αλήθεια, δεν απαντάτε επί της ουσίας.

Γι’ αυτό, λοιπόν, θα σας θυμίσω εδώ σήμερα πώς ακριβώς έγινε αυτή η διαδικασία και ιδιωτικοποίησης και γενικότερα επένδυσης σε αυτό το καζίνο. Να σας θυμίσω, δηλαδή, ότι με τον ν.3139/2003, όταν το καζίνο ιδιωτικοποιήθηκε, ανέλαβε κάποιες υποχρεώσεις. Δεν θέλω να τις διαβάσω. Μπορείτε να τις βρείτε.

Μέσα σε αυτές τις υποχρεώσεις ήταν η αναβάθμιση του ξενοδοχείου «MONT PARNES» και γενικότερα της περιοχής, που ήταν ένα τουριστικό κόσμημα για την περιοχή.

Όταν αυτό ιδρύθηκε, θυμάμαι στα «Ελληνικά Επίκαιρα» να το παρουσιάζουμε σαν μία περιοχή τουριστικής ανάπτυξης, που καλούσε τον κόσμο να την επισκεφτεί. Εκεί λειτουργούσε και το καζίνο.

Από αυτές τις υποχρεώσεις τις οποίες ανέλαβαν τότε -το 2003- σήμερα δεν έχει γίνει τίποτα. Σήμερα έχω να σας δείξω φωτογραφίες ερήμωσης της περιοχής. Αφού φτιάχτηκε ένα μεταλλικό κτήριο, που σήμερα στεγάζει το καζίνο, το ξενοδοχείο έγινε γιαπί. Όχι μόνο έγινε γιαπί, αλλά η εταιρεία που το έχει, στις 18-7-2017 ζήτησε έκθεση αυτοψίας επικίνδυνης οικοδομής. Πιο συγκεκριμένα, αναφέρει: «Ενιστάμεθα στο άρθρο 3 της γνωμοδότησης, διότι μακροσκοπικά, με βάση τις βλάβες που έχει υποστεί το κτήριο, φαίνεται να είναι κατεδαφίσιμο».

Ζητά, δηλαδή, από την Πολεοδομία του Δήμου Αχαρνών άδεια κατεδάφισης του κτηρίου, που ανέλαβε το 2003 για να επενδύσει.

Παρ’ όλα αυτά, έβγαλε άδεια το 2007. Το 2010 υπάρχει ολόκληρο πακέτο των επενδυτών για το τι θα γίνει. Από αυτά, όμως, δεν έγινε τίποτα και σήμερα ζητείται η κατεδάφιση του κτηρίου.

Πραγματικά, εμείς θα θέλαμε, κύριε Υπουργέ, να μας πείτε ποιος είναι ο λόγος που ζητάτε τη μεταφορά του καζίνο. Γιατί το πού, αν θέλετε στο τέλος τέλος, είναι το λιγότερο. Τι είναι αυτό που έφταιξε; Δεν πάει καλά -γιατί αυτός είναι ο λόγος, προφανώς- επειδή είναι στην κορυφή της Πάρνηθας; Δηλαδή, φταίει το ύψος;

Βεβαίως, όταν έγινε αυτή η επιλογή του χώρου επί Κωνσταντίνου Καραμανλή, έγινε γιατί τότε η Πάρνηθα ήταν εξοχή και τουλάχιστον έπρεπε να έχει κανείς αυτοκίνητο για να πάει εκεί. Μαζί με τις άλλες ασφαλιστικές δικλείδες, ήταν και αυτό μια ασφαλιστική δικλείδα, το γεγονός, δηλαδή, ότι δεν μπορεί να μπαίνει στο καζίνο -επιτρέψτε μου να το πω- ο κάθε περίεργος.

Σήμερα, λοιπόν, που εσείς λέτε ότι δεν πάει καλά, σήμερα που θέλετε να κατέβει από το βουνό και να έρθει στην πεδιάδα, πού θα πάει; Και γιατί θα πάει καλά; Γιατί θα μπορούν να μπαίνουν οι περίεργοι; Αυτό είναι το πνεύμα σας; Αυτή είναι η προσέγγιση την οποία κάνετε;

Θα θέλαμε, λοιπόν, κύριε Υπουργέ, εκ μέρους της Κυβέρνησης να ξεκαθαρίσετε ποιος ακριβώς είναι ο λόγος μετακίνησης, πού θα πάει, τι δεσμεύσεις αναλαμβάνει η πολιτεία, τι δεσμεύσεις αναλαμβάνει η ιδιοκτησία και βεβαίως, τι κερδίζει -αν κερδίζει κάτι- το ελληνικό δημόσιο από αυτή την πρωτοβουλία σας. Διότι το σίγουρο είναι ότι ο Δήμος Αχαρνών, ένας μεγάλος, αλλά με πολλά προβλήματα δήμος, θα χάσει εισοδήματα τα οποία έχει προϋπολογίσει για τα επόμενα χρόνια και με βάση τα οποία έχει δανειοδοτηθεί. Και βεβαίως, εάν αυτά τα χρήματα που έπαιρνε από το καζίνο εκλείψουν, καταλαβαίνετε ότι ο δήμος επισημότατα θα χρεοκοπήσει.

Και λέμε, λοιπόν, το εξής: Κάποιοι που σχεδίασαν με βάση αυτά τα δεδομένα, σήμερα βρίσκονται μπροστά σε μια αλλαγή σκηνικού. Να μην ξέρουμε, λοιπόν, γιατί αλλάζει αυτό το σκηνικό; Ποιος μας το επιβάλλει; Ποιος μας το ζητά; Γιατί γίνεται; Τι προσφέρουμε; Ποιος είναι ο λόγος; Έτσι, θα πάμε να πούμε, «Μια μετακίνηση ήταν και τι έγινε»;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Γι’ αυτό, λοιπόν, εμείς σε αυτή την τοποθέτηση, την τοποθέτησή σας, λέμε «όχι». Εγώ ως τοπικός Βουλευτής, γνωρίζοντας και τη λειτουργία και την περιοχή σας λέω δυο φορές «όχι», γιατί δεν δόθηκαν οι απαιτούμενες απαντήσεις στα ερωτήματα τα οποία θέσαμε και γιατί προσωπικά νιώθω ότι δεν λέτε όλη την αλήθεια. Κάτι θέλετε να κρύψετε. Κάποια σκοπιμότητα υπηρετείτε. Κάτι άλλο θέλετε να κάνετε. Ο καιρός, βέβαια, θα τα δείξει όλα αυτά, όπως αναδεικνύει τα πάντα. Και για μια ακόμα φορά θα αναδείξει αυτό που λέει ο ποιητής, «που’ σαι νιότη που έλεγες πως θα γινόμουν άλλος;».

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Βλάχο, επειδή δεν είχατε τη δυνατότητα, ή τουλάχιστον δεν σας είδα εγώ χθες, δεν ξέρω αν παρακολουθήσατε ότι καταθέσαμε μια νομοτεχνική βελτίωση που ανεβάζει το τίμημα που πρέπει να δίνει η εταιρεία κάθε χρόνο για πέντε χρόνια από 1 εκατομμύριο σε 1,5 εκατομμύριο. Αυτό το κάναμε, γιατί όχι εσείς –προφανώς, όμως, και εσείς συμφωνείτε- αλλά ο κ. Μπούρας και άλλοι Βουλευτές από την Αττική είπαν ότι θα υπάρχει ένα πρόβλημα με τον συγκεκριμένο δήμο. Γι’ αυτό, λοιπόν, το αυξήσαμε από 1 εκατομμύριο σε 1,5 εκατομμύριο για πέντε χρόνια. Σας λέω με καλή πρόθεση πώς προσπαθήσαμε να αντιμετωπίσουμε αυτό το πρόβλημα.

Δεύτερον δεν είναι κατά κάποιο τρόπο η δουλειά της Βουλής να συζητάει ακριβώς τι έκανε μια επιχείρηση ή τι δεν έκανε. Όμως, θέλω να σας καταθέσω την απόφαση του Διεθνούς Δικαστηρίου Διαιτησίας ακριβώς για αυτά που είπατε, τι έπρεπε να κάνει αυτή η εταιρεία. Καλώς ή κακώς, αυτή η εταιρεία, όταν πήγε στη διαιτησία για αυτά τα πράγματα που είπατε εσείς, δικαιώθηκε. Άρα αυτό είναι δεδομένο.

Διαβάστε και εσείς την απόφαση. Ήταν μια διαιτησία στο Διεθνές Δικαστήριο όπου δικαιώθηκε η επιχείρηση.

Άρα ό,τι κάνουμε με αυτό, είναι δεδομένο. Εσείς αναφέρατε όλα τα αιτήματα εναντίον της εταιρείας. Η εταιρεία πήγε σε διαιτησία και καλώς ή κακώς κέρδισε.

Καταθέτω και για τα Πρακτικά την απόφαση, για να μπορείτε και εσείς να την δείτε.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, θα ήθελα τον λόγο. Δεν είναι πολλοί οι ομιλητές. Δείξτε…

**ΠΡΟΕΔΡΕΥΩΝ (Γεώργιος Βαρεμένος):** Δεν είναι αυτό το θέμα. Ο Κανονισμός δεν λέει, ανάλογα με τους ομιλητές.

**ΓΕΩΡΓΙΟΣ ΒΛΑΧΟΣ:** Δεν τα είπα όλα, κύριε Υπουργέ. Δεν σας είπα, για παράδειγμα, ότι την περίοδο 2007 - 2009 -εγώ ως Υφυπουργός- στο Υπουργείο Εμπορίου πήραμε πολλούς εργαζόμενους από το καζίνο, κάναμε μετάταξη και ήρθαν στον Οργανισμό Λαϊκών Αγορών. Προσπαθούσαμε, δηλαδή, να διευκολύνουμε την επένδυση. Αυτή ήταν η πρόθεσή μας. Και αυτή είναι και σήμερα. Δεν αλλάζει τίποτα. Το θέμα είναι εάν αυτοί που ανέλαβαν αυτήν την επένδυση, νιώθουν ότι έχουν κάποια υποχρέωση απέναντι στην ελληνική κοινωνία.

Όσον αφορά τη διόρθωση που κάνατε, να πω ότι είναι καλοδεχούμενα τα χρήματα, αλλά είναι μόνο για πέντε χρόνια. Ο Δήμος Αχαρνών έχει πολύ περισσότερα προβλήματα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ πολύ, κύριε Βλάχο.

Τον λόγο έχει ο κ. Κατσώτης, για δύο λεπτά από τη θέση του, και μετά ο κ. Σαρίδης, ο Κοινοβουλευτικός Εκπρόσωπος της Ένωσης Κεντρώων.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Εχθές αναφερθήκαμε επί μακρόν στο νομοσχέδιο και στις τροπολογίες. Με σαφήνεια είπαμε τις θέσεις μας.

Κύριε Υπουργέ, συνηθίζετε να παραποιείτε τις θέσεις μας και αυτό δεν είναι καλό πράγμα. Δεν μπορείτε να πείσετε ότι η θέση μας είναι κάτι διαφορετικό απ’ ό,τι είναι. Θα σας παρακαλούσαμε αυτό να μην το ξανακάνετε, διότι εχθές αυτή την προσπάθεια κάνατε, να πείτε ότι εμείς είπαμε άλλα πράγματα από αυτά που εννοούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε συνάδελφε, εάν παραποίησα κάτι, να το πάρω πίσω.

**ΧΡΗΣΤΟΣ ΚΑΤΣΩΤΗΣ:** Το είπαμε εδώ εχθές. Σας διακόψαμε και είπαμε ότι παραποιείτε τις θέσεις μας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν μπορείτε να με καταγγέλλετε ότι παραποιώ. Να πείτε τι έκανα, για να καταλάβω...

**ΠΡΟΕΔΡΕΥΩΝ (Γεώργιος Βαρεμένος):** Πείτε στον κύριο Υπουργό πού παραποίησε τις θέσεις σας.

**ΧΡΗΣΤΟΣ ΚΑΤΣΩΤΗΣ:** Σας διακόψαμε εχθές την ώρα ακριβώς που παραποιούσατε τις θέσεις του ΚΚΕ. Εδώ είναι τα Πρακτικά και μπορείτε να τα πάρετε και να δείτε.

Πήρα, όμως, τον λόγο για να αναφερθώ στο διάγγελμα του Πρωθυπουργού για το κοινωνικό μέρισμα. Η Κυβέρνηση πάει ένα βήμα μπροστά στην εξαπάτηση του λαού. Ενώ ψηφίζει δύο-δύο τα μνημόνια επεκτείνοντας το αντεργατικό πλαίσιο και ετοιμάζεται με τον προϋπολογισμό του 2018 και την τρίτη αξιολόγηση να πετσοκόψει τα εναπομείναντα κοινωνικά και προνοιακά επιδόματα, ενώ δρομολογεί την οριστική κατάργηση του ΕΚΑΣ, ενώ δρομολογεί την κατάργηση ή την επιδείνωση των όρων για την άσκηση του δικαιώματος της απεργίας, έρχεται και προβάλλει το κοινωνικό μέρισμα από την υπεραπόδοση του ματωμένου πλεονάσματος, που δημιουργήθηκε από τη φοροληστεία και τις περικοπές σε βάρος των εργαζομένων και των λαϊκών στρωμάτων.

Αυτό είναι ένα ζήτημα που οι εργαζόμενοι το είδαν και πέρσι με τη δέκατη τρίτη σύνταξη -όπως βαφτίσατε το κοινωνικό μέρισμα-, την ώρα ακριβώς που με τον νόμο Κατρούγκαλου κόβονταν οι υπόλοιπες συντάξεις, την ώρα που προνομοθετούσατε την περικοπή κατά 18% της προσωπικής διαφοράς στις συντάξεις.

Εμείς πιστεύουμε ότι ο λαός δεν μπορεί να εξαπατάται. Πρέπει να μην συμβιβαστούν με τη φτώχεια και τη μίζερη ζωή. Χρειάζεται να αντιδράσουν, να οργανώσουν την πάλη τους. Παράγουν αμύθητο πλούτο και χρειάζεται να παλέψουν για να καλυφθούν οι απώλειες που είχαν για την ικανοποίηση των σύγχρονων αναγκών κόντρα σε μία πολιτική που γεννά τη φτώχεια, που αυξάνει τη φτωχοποίηση του λαού.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Σαρίδης, ο Κοινοβουλευτικός Εκπρόσωπος της Ένωσης Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με μία φράση: «Περισσότερο από όσο διήρκεσε ο Β΄ Παγκόσμιος πόλεμος». Αυτό είναι ένα από τα σχόλια του διεθνούς Τύπου σχετικά με τη διάρκεια της ελληνικής κρίσης.

Όσον αφορά, δε, στην ένταση της κρίσης, αν στηριχτούμε στα επίσημα στοιχεία για να τα μετρήσουμε, τότε η παγκόσμια πρωτιά της χώρας μας να πετύχει τη μεγαλύτερη δημοσιονομική προσαρμογή στην ιστορία στο συντομότερο καταγεγραμμένο χρονικό διάστημα, δεν αφήνει περιθώρια για αμφιβολίες.

Η ένταση, λοιπόν, της ελληνικής κρίσης υπήρξε και συνεχίζει να είναι τέτοια που η λογική να μας επιτρέπει να την χαρακτηρίσουμε αβίαστα βίαιη και μάλιστα να ακριβολογούμε γι’ αυτό τον χαρακτηρισμό.

Τα αίτια αυτής της βίαιης κρίσης τα υποπτευόμασταν, αλλά δεν μας τα είχε πει κανείς τα τελευταία επτά χρόνια.

Το γιατί ξέσπασε αυτή η κρίση που θα ξεπεράσει σε διάρκεια την περίοδο της χούντας, μας το είπαν μόλις πριν από δύο, τρεις ημέρες σε συνεντεύξεις τους ο κ. Ντάισελμπλουμ και ο Υπουργός κ. Τσακαλώτος. Ο επικεφαλής των εφιαλτικών για την Ελλάδα Eurogroup μάς είπε πως ό,τι έγινε, έγινε για να σωθούν οι ευρωπαϊκές τράπεζες. Ο κ. Τσακαλώτος μάς εξήγησε πως αυτός που ευθύνεται στην πραγματικότητα για τη λεηλασία της κάποτε μεσαίας τάξης στην Ελλάδα είναι το σύστημα που επιτρέπει τη φοροδιαφυγή των πλουσίων.

Κυρίες και κύριοι συνάδελφοι, το έχω πει πάρα πολλές φορές από αυτό το Βήμα, δεν θα κουραστώ να το λέω και θα επιμείνω ακόμη και σήμερα: Το μόνο που μπορεί να μας ενώσει, ώστε να κατορθώσουμε τελικά να συνεργαστούμε για το καλό αυτού του τόπου, είναι η παραδοχή της αλήθειας. Μπορούμε να χρησιμοποιήσουμε όλα εκείνα, που όλοι δεχόμαστε πως είναι αληθινά, ως θεμέλιο για να μπορέσουμε να συνεννοηθούμε.

Είναι μεγάλη ανάγκη, ξέρετε, για την πατρίδα αυτό, το να συνεννοηθούμε εμείς, οι Βουλευτές, τα πολιτικά κόμματα μέσα σε αυτήν εδώ την Αίθουσα, γιατί μόνο έτσι θα μπορέσουμε να συμφωνήσουμε σε μία ιεράρχηση, σε μία προτεραιοποίηση του τι είναι πραγματικά αναγκαίο να γίνει, ώστε να κάνουμε αυτό για το οποίο μας έστειλαν εδώ οι συμπολίτες μας, δηλαδή για να διαφυλάξουμε τα συμφέροντά τους και να βελτιώσουμε την ποιότητα της ζωής τους.

Όλοι ανεξαιρέτως αποδεχόμαστε πως η διάρκεια της ελληνικής κρίσης είναι αφύσικα και παράλογα μεγάλη, πως η έντασή της και το μένος της δεν έχει ιστορικό προηγούμενο και πως οι ρίζες της, η αρχή και τα αίτιά της δεν ξεκίνησαν από τη χώρα μας.

Αδιαμφισβήτητα, λοιπόν, είναι και τα εξής συμπεράσματα και το λέω αυτό για να είμαστε ξεκάθαροι. Πρώτον, τα μνημόνια δεν γίνεται να τα σκίσουμε, ας ξεκινήσουμε από εκεί. Δεύτερον, τα μνημόνια δεν αλλάζουν από λιγότερους Βουλευτές από αυτούς που τα ψήφισαν. Τρίτον, είναι γεγονός πως οι δημοκρατίες του πλανήτη επιτρέπουν ή ανέχονται την ύπαρξη φορολογικών παραδείσων προσβάσιμων αποκλειστικά και μόνο από την παγκόσμια ελίτ του κεφαλαίου. Οι ίδιοι, δηλαδή, που μας μιλάνε για μεταρρυθμίσεις ώστε να πατάξουμε την εισφοροδιαφυγή στη χώρα μας, οι ίδιοι επέτρεψαν να τους ξεφύγουν μερικά δισεκατομμύρια.

Οι Γερμανοί έχουν ήδη κάτσει και υπολογίσει, λίγες ημέρες μετά τις αποκαλύψεις, πόσο περίπου μπορεί να τους κόστισε η υπόθεση των Paradise Papers. Αυτή ήταν η πρώτη αντίδραση των Γερμανών, να κάτσουν να υπολογίσουν πριν καν αναρωτηθούν το ποιοι είναι στις λίστες, πριν αναζητήσουν συζύγους, κόρες, μανάδες. Πριν αναζητήσουν το πώς και το πότε, έκατσαν πρώτα και έβγαλαν μία τεκμηριωμένη εκτίμηση και υπολόγισαν πως η Γερμανία έχασε 17 δισεκατομμύρια ευρώ από τη φοροδιαφυγή των Paradise Papers.

Πρόκειται ξέρετε για τους ίδιους Γερμανούς που για να σωθούν οι τράπεζές τους, ανακεφαλαιοποίησαν οι Έλληνες τις δικές τους τράπεζες τρεις φορές, σύμφωνα με όσα είπε ο κ. Ντάισελμπλουμ. Οδεύουμε ολοταχώς σε μία τέταρτη ανακεφαλαιοποίηση, σύμφωνα με όσα έχει πει -και έχει εκφράσει τους φόβους του- ο κ. Τσακαλώτος.

Να σημειώσουμε, βέβαια, πως μιλάμε για τους ίδιους Γερμανούς που έχουν τη σύνεση να μπορούν να καθίσουν γύρω από το ίδιο τραπέζι για να συνεργαστούν ως σύνολο για το κοινό καλό των δικών τους πολιτών, αυτών που εκπροσωπούν στο δικό τους Κοινοβούλιο.

Αυτές, λοιπόν, είναι μερικές από τις αλήθειες που αν επιλέξουμε να τις λάβουμε σοβαρά υπ’ όψιν, ώστε να καθορίσουμε τη στάση μας κατά τη σημερινή ψηφοφορία σε ένα νομοσχέδιο που αφορά τον τζόγο, πρέπει να αναρωτηθούμε τα εξής.

Πόσο ηθικό είναι, κύριε Υπουργέ, να καταφεύγουμε στο άνοιγμα της κοινωνίας μας στον τζόγο και ταυτόχρονα να μιλάμε για εξάντληση της φοροδοτικής ικανότητας των Ελλήνων; Πώς, δηλαδή, από τη μία ισχυριζόμαστε πως οι Έλληνες δεν έχουν να πληρώσουν τους φόρους και από την άλλη υπολογίζουμε ως πολύ σημαντικά για την εκτέλεση του προϋπολογισμού τα έσοδα που περιμένουμε από την είσπραξη αυτών των φόρων από τα λεφτά που θα χάνουν καθημερινά οι συμπολίτες μας στα μίνι καζίνο, που θα λειτουργούν με την ψήφο μας σε κάθε γειτονιά της χώρας;

Οι περισσότερες γειτονιές της Ελλάδας είναι πλέον φτωχογειτονιές και σε αυτές τις φτωχογειτονιές όλοι λέμε πως ζουν άνθρωποι που δεν έχουν πια να πληρώσουν άλλους φόρους και είναι απελπισμένοι. Αυτό λέμε. Ποιος μέσα απ’ όλους εμάς εδώ δεν λέει ότι αυτοί οι άνθρωποι είναι απελπισμένοι; Ποιος δεν ξεκινάει με αυτή την παραδοχή μια τοποθέτησή του ή μια ομιλία του;

Σε αυτή την απελπισία ανθεί το εμπόριο της ελπίδας. Πώς μπορούμε να χρησιμοποιήσουμε το επιχείρημα πως οι Έλληνες δεν έχουν λεφτά να πληρώσουν την εφορία, αλλά θα βρουν λεφτά για να πληρώσουν την «ΟΠΑΠ Α:Ε.»και από την «ΟΠΑΠ Α.Ε.»εμείς, η Κυβέρνηση δηλαδή, θα εισπράξει τους φόρους;

Κυρίες και κύριοι, έχουμε μετατρέψει τα πάντα -τα πάντα, όμως- σε φοροεισπρακτικούς μηχανισμούς, από τη ΔΕΗ, τους δήμους, τα φαρμακεία και τα «φρουτάκια». Έπρεπε να δώσουμε σε αυτούς τους ανθρώπους ιδανικά, να μείνουν όρθιοι, να παλέψουν, να δώσουν ό,τι έχουν μέσα τους σαν υστέρημα. Αντί για ιδανικά, αντί για αλήθεια, αντί για ελπίδα για τον τόπο, για το αύριο των παιδιών μας, για το μέλλον του έθνους μας, εμείς τους δίνουμε φρουτάκια.

Κυρίες και κύριοι συνάδελφοι, φρούδες ελπίδες, ψεύτικες. Ας παραδεχθούμε πως δεν είναι θετικό σημάδι για τη χώρα μας να στηριζόμαστε στα λεφτά που θα πάρουμε από τον τζόγο. Πέρα από τον εθισμό στον οποίον εκθέτουμε τους συμπολίτες μας, ανοίγουμε και τον δρόμο της εξάρτησης του κρατικού προϋπολογισμού από τα έσοδα του τζόγου. Αυτό κάνουμε. Αυτό με τη σειρά του είναι ικανό να δημιουργήσει και άλλου είδους δεσμούς ανάμεσα στο πολιτικό σύστημα και σε όσους κερδίζουν χρήματα από τον τζόγο.

Από την άλλη, όμως, να είμαστε και ειλικρινείς, γιατί πάντα η φωνή της Ένωσης Κεντρώων είναι η φωνή της αλήθειας. Υπάρχει και μια άλλη αλήθεια τόσο ισχυρή και τόσο σκληρή που οδηγεί εμάς, την Ένωση Κεντρώων, στην υπερψήφιση του συγκεκριμένου νομοσχεδίου. Ο παράνομος τζόγος στη χώρα μας έχει πάρει διαστάσεις λαίλαπας. Τα όσα εγκληματικά συμβαίνουν σε κρυμμένα υπόγεια και μυστικά διαμερίσματα πρέπει να σταματήσουν.

Η Ένωση Κεντρώων αντιμετωπίζει αυτό το νομοσχέδιο πρώτα ως μια προσπάθεια να μπει ένας έλεγχος στην παρανομία και μετά ως ένα ακραίο μέτρο διασφάλισης της εκτέλεσης του προϋπολογισμού και γι’ αυτό θα το υπερψηφίσουμε.

Περνώ τώρα στις τροπολογίες, κάνοντας μια μικρή τοποθέτηση. Θα στηρίξουμε με τη θετική μας ψήφο και τις πέντε υπουργικές τροπολογίες. Η τροπολογία 1327 προβλέπει την παράταση της προθεσμίας για την οικειοθελή αποκάλυψη φορολογητέας ύλης. Πρόκειται για ένα μέτρο το οποίο στηρίξαμε, γιατί το θεωρήσαμε ως ένα σημαντικό εργαλείο για την επαναφορά στη φορολογική κανονικότητα μεγάλης μερίδας των συμπολιτών μας. Στηρίζουμε, συνεπώς, την τροπολογία αυτή.

Η τροπολογία 1328 με τίτλο «Διατάξεις για το Ελληνικό Καζίνο της Πάρνηθας» έχει εξηγηθεί επαρκώς -πιστεύω- από τον Υπουργό και ως εκ τούτου, θα τη στηρίξουμε.

Η τροπολογία 1329 για τις συντάξεις χηρείας λύνει μέρος του προβλήματος και όχι το πρόβλημα. Εν τούτοις, όμως, κυρίως για να δείξουμε τον δρόμο στον οποίο πρέπει να συνεχίσει η πολιτεία, τον δρόμο δηλαδή της αποκατάστασης αδικιών και της διόρθωσης παραλογισμών, θα την υπερψηφίσουμε και αυτή.

Το ίδιο ισχύει και για την τροπολογία 1330, που αφορά στη χορήγηση προσωρινής σύνταξης στους ασφαλισμένους.

Κλείνω με ένα θετικό σχόλιο για την τροπολογία του Υπουργείου Ψηφιακής Πολιτικής, την 1341, με την οποία προβλέπεται η μείωση από το 20% στο 5% του συντελεστή του ειδικού φόρου επί της αξίας των διαφημίσεων που θα έπρεπε να πληρώσουν οι καναλάρχες από την Πρωταπριλιά που μας έρχεται, δηλαδή από την 1η Απριλίου του 2018.

Η Κυβέρνηση μείωσε έναν φόρο που δεν της είχε αποδώσει τίποτα, για να διασφαλίσει θέσεις εργασίας. Αυτό ήταν το επιχείρημα. Σαν ψέμα, πάντως, μου φαίνεται. Ελπίζω, λοιπόν, την ερχόμενη Πρωταπριλιά οι καναλάρχες να καταβάλουν στην ώρα τους αξιοπρεπείς μισθούς στους τετρακόσιους εργαζομένους, που ήταν το επιχείρημα του Υπουργού για τη συγκεκριμένη τροπολογία, αλλιώς εμείς στην Ένωση Κεντρώων θα θεωρήσουμε πως υφαρπάξατε την ψήφο μας γι’ αυτό το θέμα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις εκπαιδευτικοί συνοδοί τους από το 12ο Γυμνάσιο Αθήνας, όπως επίσης και δεκαπέντε μαθήτριες και μαθητές και δύο εκπαιδευτικοί από το 19ο Δημοτικό Σχολείο Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Δημήτριος Καμμένος έχει τον λόγο για ένα λεπτό από τη θέση του, για να παρουσιάσει μία τροπολογία.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Αξιότιμε κύριε Υπουργέ, γνωρίζετε το θέμα πολύ καλά. Έχω καταθέσει μία τροπολογία που αφορά τον κλάδο των πρακτορείων ΟΠΑΠ, ο οποίος αμείβεται βάσει του εκκαθαριστικού που εκδίδει ο ΟΠΑΠ. Όλες οι καταβολές του πελάτη καταγράφονται απευθείας στο μηχανογραφικό σύστημα της «ΟΠΑΠ Α.Ε.». Όπως γνωρίζουμε, ο πράκτορας δεν εκδίδει αποδείξεις για τα χρήματα που εισπράττει, διότι αυτό το κάνει ο ΟΠΑΠ απευθείας, ούτε εκδίδει πιστωτικές αποδείξεις για τα χρήματα που με βεβαιότητα επιστρέφονται στον πελάτη, αλλά το σύστημα παιγνίων δεν αναγνωρίζει.

Συνεπώς όλα τα λάθη –αλλά και οι επιστροφές χρημάτων- τα οποία συμβαίνουν κατά τη διάρκεια που ο πελάτης παίζει, δεν αναγνωρίζονται από το σύστημα παιγνίων του ΟΠΑΠ, με συνέπεια όλο το βάρος των επισφαλειών να το επιβαρύνεται ο κλάδος των πρακτόρων ΟΠΑΠ. Αυτό δημιουργεί δύο στρεβλώσεις. Η μία είναι ότι έχουμε ένα φορολογητέο εισόδημα το οποίο δεν έχει δημιουργηθεί. Δηλαδή ένα σύστημα του ΟΠΑΠ δεν πωλείται ολόκληρο, άρα ο πράκτορας πληρώνει το υπόλοιπο στον ΟΠΑΠ. Ο ΟΠΑΠ δεν γνωρίζει αν έχει πληρωθεί όλο, αλλά βεβαιώνει το σύνολο του δελτίου. Άρα ο πράκτορας και πληρώνει από την τσέπη του ό,τι δεν πουλήθηκε και συγχρόνως ο ΟΠΑΠ τού δίνει προμήθεια για ένα ποσό το οποίο δεν έχει εισπράξει ο πράκτορας. Άρα έχει και ένα φορολογητέο εισόδημα, το οποίο δεν έχει καν εισπράξει.

Αυτές οι δύο στρεβλώσεις καθιστούν μία άδικη φορολογία. Θα πρέπει είτε να ακυρωθούν κάποιες απ’ αυτές τις συναλλαγές είτε να αντιλογιστούν. Για αυτόν τον λόγο κάνω και την πρόταση. Αυτή η τροπολογία παρέχει στις επιχειρήσεις Επαγγελματιών Πρακτόρων Παιχνιδιών Πρόγνωσης Εταιρείας «Οργανισμός Προγνωστικών Αγώνων Ποδοσφαίρου Α.Ε.» («ΟΠΑΠ Α.Ε.») τη δυνατότητα έκπτωσης για τις πραγματοποιούμενες πωλήσεις τους σε ποσοστό έως 2% για αξίες μέχρι 750.000 ευρώ τον χρόνο ως πρόβλεψη επισφαλών απαιτήσεων, έτσι ώστε να καλύψουμε αυτή τη χασούρα και την αδικία που αφορά τους πράκτορες.

Έχει ενημερωθεί το Σώμα, οι εισηγητές και οι ειδικοί αγορητές. Νομίζω ότι όλοι το κατανοούν και το γνωρίζουν. Είμαι σίγουρος ότι το ξέρετε κι εσείς, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κύριος Υπουργός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όσον αφορά την τελευταία τροπολογία, κύριε συνάδελφε, θα ήθελα να πω ότι θα την κοιτάξουμε ξανά όταν φέρουμε το νομοσχέδιο για το ιντερνετικό στοίχημα, όχι τώρα. Θα κοιτάξουμε όλες τις πλευρές.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ωραία, ωραία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα ήθελα να πω, επίσης, ότι δεχόμαστε όλες τις κυβερνητικές τροπολογίες. Δεν δεχόμαστε τις βουλευτικές. Βέβαια, οι δύο απ’ αυτές είναι πιο πολύ σε σχέση με το Υπουργείο Εργασίας, οπότε λίγο αναμένετε γι’ αυτές. Μου φαίνεται ότι είναι η πρώτη και η τρίτη, αν δεν κάνω λάθος, με τη σειρά που μας τις έχετε μοιράσει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Ο Κοινοβουλευτικός Εκπρόσωπος των Ανεξαρτήτων Ελλήνων κ. Αθανάσιος Παπαχριστόπουλος έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Δεν είναι ό,τι πιο ευχάριστο η λέξη «τζόγος» γενικά. Οι συνειρμοί τον τζόγο τον συνδέουν με παρακμή.

Θέλω να πω ότι άκουσα με πολύ μεγάλο σεβασμό πολλά απ’ αυτά που είπε ο εκπρόσωπος του ΚΚΕ, αλλά με μία διαφορά. Η πραγματικότητα είναι σκληρή και πρέπει να τη δούμε και όχι να κρυβόμαστε.

Εξηγούμαι: Αυτή τη στιγμή που μιλάμε υπάρχουν πάνω από τρεις χιλιάδες παράνομα στέκια τζόγου στη χώρα, πάσης φύσεως, παράνομα. Μάλιστα, ένας -δεν θέλω να πω πολλά- έχει γύρω στις εκατό χιλιάδες παράνομες μηχανές. Το λέω αυτό γιατί κανείς δεν τα θέλει αυτά.

Μάλιστα, μου είχε κάνει εντύπωση κάτι. Πήγαινα πολύ συχνά στο Άμστερνταμ παλιά, κύριε Υπουργέ. Στο πιο κεντρικό σημείο του Άμστερνταμ, στη Leidseplein, είναι το καζίνο. Πήγα, ας πούμε, σαν τουρίστας. Μέσα στο καζίνο ήταν μόνο αλλοδαποί. Ήταν Άραβες, Έλληνες και Τούρκοι. Δεν είδα σχεδόν κανέναν Ολλανδό.

Με απλά ελληνικά θέλω να πω ότι μια χώρα που πάει καλά, που είναι ευνομούμενη, που όλα της τα οικονομικά είναι εντάξει, δεν καταφεύγει στον τζόγο, είτε είναι καζίνο είτε είναι φρουτάκια» είτε είναι οτιδήποτε. Δεν έχουμε φτάσει, όμως, σε αυτό το επίπεδο. Η πραγματικότητα είναι σκληρή και θα πρέπει να τη δούμε.

Αν με αυτή τη νομοθετική ρύθμιση, όπως και με αυτές τις δύο που έχει ήδη δεσμευθεί ο Υπουργός ότι θα κάνει, μειωθεί ο τζόγος στη χώρα, εγώ θα το θεωρήσω επιτυχία έστω και λίγο, και μάλιστα σημαντική επιτυχία.

Να δούμε στην πράξη τώρα μερικά πράγματα που νομίζω ότι είναι αυτονόητα. Κατ’ αρχάς, ο τρόπος που δόθηκε ο ΟΠΑΠ, όπως δόθηκε, είναι μνημείο του πώς μπορείς να γίνεις πλούσιος με δανεικά χρήματα χωρίς να έχεις καμμιά επιχειρηματική δραστηριότητα. Το σβήνω, όμως, αυτό. Έγινε. Πάω παρακάτω.

Έγινε κριτική στον Υπουργό γιατί αποσπασματικά φέρνει, ας πούμε, το πρώτο κομμάτι και αφήνει τα υπόλοιπα δύο. Κατ’ αρχάς, να πούμε ότι σήμερα, με τον ηλεκτρονικό τρόπο ζωής, καθένας μπορεί να παίζει τζόγο από το σπίτι του με τον υπολογιστή του -και νομίζω ότι δεν χρειάζεται να το πω, το ξέρει όλος ο κόσμος- νόμιμο ή παράνομο. Επομένως ήταν επιβεβλημένη αυτή η νομοθετική ρύθμιση. Έπρεπε να έρθει. Αυτά που χάνονται είναι πάνω από 1,3 δισεκατομμύριο ευρώ. Είναι απίστευτα χρήματα. Δεν είναι, όμως, αυτό το θέμα. Επιτυχία εγώ θα θεωρήσω αν μειωθεί με αυτές τις πρωτοβουλίες ο τζόγος στη χώρα μας.

Θέλω να σταθώ -και δεν θα πάρω πολύ χρόνο, γιατί θέλω να ασχοληθώ και με κάτι άλλο- σε δύο τροπολογίες που κατά τη γνώμη μου θα έπρεπε να έχουν αναδειχθεί στον μέγιστο βαθμό.

Ξέρουμε όλοι τις καθυστερήσεις που γίνονται στις συντάξεις. Τις ξέρουμε όλοι. Να κάνουμε και αυτοκριτική; Να την κάνουμε. Είναι «ένεση», ναι ή όχι, όταν η προσωρινή σου σύνταξη θα είναι το 80%; Είναι μια τροπολογία που θα πρέπει να τη χαιρετίσουμε όλοι και πιστεύω ότι θα τη χαιρετίσουμε όλοι και θα την ψηφίσουμε. Είναι πολύ σημαντική η τροπολογία που αναφέρεται στο 80% όσων υποβάλλουν ηλεκτρονικά και λοιπά. Το λέω αυτό γιατί, όταν αγγίζεις σχεδόν την κανονική σου σύνταξη, κάπως βολεύεσαι, όχι ότι βολεύεσαι οριστικά.

Η δεύτερη τροπολογία που θέλω εγώ να σχολιάσω είναι αυτή που αναφέρεται στη συμπλήρωση του άρθρου 12, σχετικά με τις συντάξεις λόγω θανάτου.

Εδώ θα ήθελα να παρακαλέσω για κάτι, κύριε Υπουργέ, γιατί ειλικρινά σας το λέω. Μπορεί να κάνω και λάθος. Όμως, αν τα χρονικά περιθώρια είναι στενά, θα πρέπει να τα αυξήσουμε. Υπάρχουν οι άνθρωποι που χάνουν κάποιον ή υπάρχουν τα παιδιά που ζουν. Νομίζω ότι εκεί θα έπρεπε να είμαστε λίγο πιο γαλαντόμοι. Είναι βήμα θετικό. Δεν το συζητάω. Να το δούμε, δηλαδή, πιο ανθρώπινα γι’ αυτές τις οικογένειες. Εγώ τουλάχιστον το καταθέτω τελείως ανθρώπινα και χωρίς κριτική διάθεση. Οι άλλες τρεις τροπολογίες, επίσης, κατά τη γνώμη μου είναι σωστές.

Φεύγω από το θέμα μου. Έχω λίγο χρόνο. Μου έκανε εντύπωση πάντως όταν εμβρόντητος άκουσα τον Κοινοβουλευτικό Εκπρόσωπο χθες με τα αυτιά μου, τον πολύ ευπρεπή κατά τα άλλα κ. Δένδια, να απορεί για το αυτονόητο. «Αλλαγή πολιτεύματος», άκουσα. Μάλιστα, η απάντηση του Υπουργού ήταν πολύ επιεικής: «Λέει υπερβολές ο κ. Δένδιας.».

 Εγώ δεν το κατάλαβα αυτό. Δηλαδή, δεν έχει δικαίωμα ένας Πρωθυπουργός σε μια ειδική συγκέντρωση στη βόρεια Ελλάδα και μάλιστα σε ένα πολύ ευαίσθητο κομμάτι, όπως είναι η Θράκη, να αναγγείλει αυτό που πραγματικά κάνει; Δεν θριαμβολογεί κανείς γι’ αυτό.

Εγώ θα πω το εξής: Δεν θεωρώ ότι είναι τίποτα αυτό. Το παίρνει, ας πούμε, ένας άνθρωπος για να περάσει τα Χριστούγεννα. Έχουν μεγάλη σημασία, όμως, ακόμα και τα δύο κατοστάρικα, που κάποιοι τα περιφρονούν. Όχι. Και το ένα κατοστάρικο και τα πενήντα ευρώ και το ότι δεν σου κόβουν τίποτα άλλο παραπάνω είναι πολύ σημαντικό. Γιατί δεν έχει δικαίωμα ένας Πρωθυπουργός να το αναγγείλει; Τη λέξη «διάγγελμα» κάποιοι την έχουν εφεύρει. Είναι πομπώδης έκφραση. Τι θα πει «διάγγελμα»; Έκανε μια ανακοίνωση γι’ αυτό που θα κάνει.

 Κατ’ αρχάς, ξέρουν όλοι ότι, αν δεν το κάνει τώρα, χάνεται αυτό το πράγμα. Έγινε και πέρσι. Θα μπορούσε να χαθεί. Πρέπει να γίνει και λίγο πιο νωρίς. Νομίζω ότι είναι γνωστό. Μου κάνει κακή εντύπωση. Το να κάνεις κριτική δεν είναι κακό πράγμα, αλλά είναι σκληρές δηλώσεις. Να συμφωνήσω ότι και φέτος μπορεί να γίνει μια αδικία. Εντάξει. Αυτό είναι; Αυτό είναι, όταν σχεδόν πάνω από τρία εκατομμύρια άνθρωποι έχουν να επωφεληθούν έστω και λίγο εκείνες τις μέρες. Το περιμένουν με αγωνία. Και δεν είναι προεκλογική περίοδος, προσέξτε. Δεν μου αρέσει η αντίδραση. Πραγματικά, εγώ κάνω έκκληση σε όλα τα κόμματα –θα έρθει, φαντάζομαι- να ψηφιστεί αυτό. Νομίζω ότι το αντίθετο θα είναι λάθος.

 Θέλω, επίσης, να ενημερώσω την Ολομέλεια ότι αυτή τη στιγμή, τώρα που μιλάμε εδώ, στο Ευρωκοινοβούλιο συζητούνται τα Paradise Papers. Για όσους δεν το ξέρουν, ο Μοσκοβισί είναι υποχρεωμένος να απαντήσει. Λίγο αργά, βέβαια, ξυπνάει η Ευρώπη –πολύ αργά θα έλεγα εγώ-, διότι μπορεί να είναι νόμιμο, να έχουν νομιμοποιήσει το πώς πραγματικά μπορείς να κρύβεις τις πηγές που έχεις, τα εισοδήματά σου και να μη φορολογείσαι ή να φορολογείσαι πολύ λίγο ή μηδενικά. Πού ακούστηκε αυτό το πράγμα; Πόση ανοχή ακόμα πρέπει να δείξει η Ευρωπαϊκή Ένωση σε αυτό το κακώς κείμενο;

Πέρα από τα ηχηρά ονόματα των Υπουργών του Τραμπ -εμπλέκεται και ο Πούτιν, εμπλέκεται και ο Καναδάς με τον σύμβουλο του Τριντό, η Βασίλισσα της Αγγλίας και πάει λέγοντας-, θέλω εδώ να πω ότι ακόμα και στην Τουρκία η Αξιωματική Αντιπολίτευση ζήτησε, επειδή μπερδεύονται τα δύο παιδιά του Γιλντιρίμ, να παραιτηθεί ο Γιλντιρίμ. Ακόμα και στην Τουρκία, που δεν θα την έλεγες αυθεντική δημοκρατία. Σήμερα, λοιπόν, συζητιέται αυτή η ιστορία κι εγώ χαίρομαι που, έστω και καθυστερημένα, έρχεται αυτό το θέμα στην επιφάνεια στο Ευρωπαϊκό Κοινοβούλιο.

Θα ήθελα τελειώνοντας να κάνω μια έκκληση και να πω ότι σε ζητήματα ηθικής τάξης όλοι εδώ πρέπει κάποια στιγμή να ομονοήσουμε. Πίστευα και πιστεύω ότι σε όλα τα κόμματα υπάρχουν πολιτικοί που έχουν μια κρυστάλλινη πορεία. Μπορεί ο ένας στον άλλο να κάνει σκληρή κριτική. Αυτό επιβάλλεται. Είναι κανόνας της δημοκρατίας. Τα θέματα, όμως, ηθικής τάξης έχουν ένα και μοναδικό πρόσημο, δηλαδή φαίνεται τι είναι σωστό και τι είναι λάθος. Εκεί πιστεύω ότι πρέπει να ομονοούμε, αν θέλουμε πραγματικά να περνάμε μήνυμα καλό στους Έλληνες πολίτες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Σπυρίδων Δανέλλης έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πότε θα έχουμε την ευκαιρία να μιλήσουμε αναλυτικά για το κοινωνικό μέρισμα που προεξήγγειλε χθες ο Πρωθυπουργός; Δεν νομίζω πως μπορεί κανείς να πιστέψει σοβαρά πως η επιθυμητή αναδιανομή πλούτου μπορεί να γίνει με τέτοιες μεθοδολογίες.

Η καλύτερη στήριξη των πλέον χειμαζόμενων κοινωνικών ομάδων είναι η δημιουργία ουσιαστικών προϋποθέσεων παραγωγής εθνικού πλούτου και δημιουργίας, βεβαίως, στέρεων θέσεων εργασίας. Τα προγραμματιζόμενα ποσά θα μπορούσαν να φέρουν πολύ καλύτερα αποτελέσματα, αν δεν ακολουθούσαν τη χρεοκοπημένη από καιρούς μέθοδο των επιδομάτων.

Στην κρίσιμη καμπή που περνάει η οικονομία δεν βοηθούν πυροτεχνήματα, αλλά ο σοβαρός σχεδιασμός και η σθεναρή βούληση υλοποίησης των προβλεπόμενων υποχρεώσεών μας, προκειμένου να τελειώνει η τρίτη αξιολόγηση και να αρχίσουμε να χτίζουμε την επόμενη μέρα, την πολυπόθητη έξοδο από τα μνημόνια, που απαιτεί να έχουμε αποδείξει ότι μπορούμε να σταθούμε στα πόδια μας, χωρίς τις «πατερίτσες» των προγραμμάτων στήριξης.

Το πρώτο συμπέρασμα –να πάω σε ένα άλλο θέμα- μετά τις προχθεσινές εκλογές για την ηγεσία του νέου φορέα της Κεντροαριστεράς, είναι ότι οι πολίτες ενδιαφέρονται ακόμη για την ανασύνταξη και ανασύσταση του χώρου. Ενδιαφέρονται να τον βοηθήσουν να πατήσει γερά στα πόδια του και να διαδραματίσει έναν ουσιαστικό ρόλο στο πολιτικό μας σύστημα. Η εντολή είναι σαφής. Η ενεργοποίηση πολλών δεκάδων χιλιάδων πολιτών δείχνει ξεκάθαρα πως η απαίτηση είναι να δημιουργηθούν οι προϋποθέσεις, για να αποκτήσει ο χώρος την πραγματική δύναμη που έχει στην κοινωνία, προκειμένου να ξεκινήσει το νέο κόμμα που θα εκφράσει τον μεσαίο χώρο με μια γερή «προίκα».

Τα σοβαρά και τα μεγάλα έπονται, βεβαίως. Όλα πρέπει να συζητηθούν εξαρχής, το πλαίσιο, οι διαδικασίες, η πολιτική την οποία θα εκφράζει και θα χαρακτηρίζει αυτός ο μεγάλος νέος φορέας και εκεί έχουμε ρόλο όλοι. Άρα το μεγάλο εγχείρημα ξεκινάει τώρα.

Το εγχείρημα αυτό δεν αφορά μονάχα εκείνους που έσπευσαν στις κάλπες χθες ή εκείνους που το παρακολουθούν εξαρχής με ενδιαφέρον, αλλά με καχυποψία ακόμη. Αφορά το σύνολο της κοινωνίας και του πολιτικού συστήματος.

Ο εξισορροπητικός ρόλος στον οποίο αναφέρθηκα έχει δυο στοχεύσεις: αφ’ ενός την άρση των όρων διχασμού, που ακόμη χαρακτηρίζουν την κοινωνία, και αφ’ ετέρου τη δημιουργία των όρων και των προϋποθέσεων μιας επιτέλους πολιτικής συνεννόησης, που θα μας επιτρέψει να φύγουμε από τα αδιέξοδα τα σημερινά και να χτίσουμε το αύριο με διαφορετικές προοπτικές και αυτοπεποίθηση.

Έχουμε βεβαίως υπ’ όψιν μας πως τα ζητήματα που διακυβεύονται στον ευρύτερο χώρο του Κέντρου είναι πάρα πολλά. Καίριας σημασίας, όμως, είναι η επανάκτηση της εμπιστοσύνης της κοινωνίας, γι’ αυτό και καθοριστικό ρόλο στα επόμενα βήματα θα παίξει η δική μας αυτογνωσία και η δική μας ωριμότητα. Πρέπει να αποδείξουμε εφεξής για το αν έχουμε διδαχθεί και από τα όσα περάσαμε, όπως επίσης και τα όσα αφήσαμε πίσω μας. Κυρίως πρέπει να αποδείξουμε αν διαθέτουμε το πολιτικό οπλοστάσιο, τις ιδέες, τις προτάσεις και τις επιμέρους πολιτικές που θα προτρέψουν την κοινωνία να μας ακολουθήσει. Αυτό είναι το μεγάλο στοίχημα που έχουμε μπροστά μας.

Κυρίες και κύριοι συνάδελφοι, επί του νομοσχεδίου τώρα, ο στοιχηματισμός είναι κάτι το οποίο ενυπάρχει στις δυτικές κοινωνίες και στις οικονομίες τους πολλά χρόνια τώρα. Αποτελεί ένα προϊόν που μπορεί εύκολα βεβαίως να εκτραπεί και να καταλήξει σε εθισμό, με όλα τα παρεπόμενα εξαιρετικά αρνητικά κοινωνικά χαρακτηριστικά. Δεν απαγορεύεται, όμως, και δεν μπορεί να απαγορευτεί καθολικά, όπως δεν μπορεί να απαγορευθεί το κάπνισμα, η κατανάλωση αλκοόλ ή το ανθυγιεινό φαγητό. Το μόνο που μπορεί και πρέπει μια ευνομούμενη κοινωνία να κάνει είναι να θέσει τους όρους και τους κανόνες και είναι το μόνο γιατί η ίδια ελεύθερη κοινωνία δεν μπορεί να θεωρεί a priori τους πολίτες της ως μη έχοντες τη στοιχειώδη αίσθηση της προσωπικής ευθύνης.

Από εκεί και πέρα, το υπό συζήτηση νομοσχέδιο προσπαθεί βεβαίως να βάλει κανόνες. Θα μπορούσαμε να διαφωνήσουμε στο αν αυτοί οι κανόνες είναι αρκετά αυστηροί ή όχι. Θα μπορούσαμε να διαφωνήσουμε για το αν θα καταφέρει να βάλει μια τάξη στο τοπίο του ηλεκτρονικού τζόγου ή όχι. Θα πρέπει ωστόσο να κατανοήσουμε πως όταν μιλάμε για τα VLTs ή φρουτάκια, όπως είναι γνωστά ευρύτερα, μιλάμε για μια τεράστια αγορά, για μια υφιστάμενη αγορά, γιατί, πέρα από τις κοινωνικές συνέπειες στη ζωή των χρηστών, ο παράνομος τζόγος συνεπάγεται και μεγάλα διαφυγόντα κέρδη για την ελληνική πολιτεία.

Το ανέλεγκτο καθεστώς του παράνομου και άκρως εθιστικού τζόγου, το οποίο επικρατεί μέχρι σήμερα στην ελληνική αγορά, μέσω παράνομων μίνι καζίνων ή ίντερνετ καφέ με ηλεκτρονικούς υπολογιστές που μετατρέπονται σε φρουτάκια, είναι αναγκαίο να ρυθμιστεί. Η παράνομη αγορά των κουλοχέρηδων στην Ελλάδα εκτιμάται ότι ξεπερνά το 1 δισεκατομμύριο ευρώ, με τα διαφυγόντα έσοδα του δημοσίου να ανέρχονται στα 300 ή 400 εκατομμύρια ευρώ, ένα ποσόν που προέρχεται από μεγάλες απώλειες από τον φόρο εισοδήματος των παράνομων καταστηματαρχών, διαφεύγουσες ασφαλιστικές εισφορές, καθώς και τη «μαύρη» εργασία, τόσο των ιδιοκτητών όσο και των εργαζομένων στα μίνι καζίνα.

Κατά την άποψή μου, δύο είναι τα πιο καίρια ζητήματα, που πρέπει να μας απασχολήσουν σε ένα τέτοιο νομοσχέδιο. Πρώτον, αν υπάρχουν ασφαλιστικές δικλίδες για τη μη συμμετοχή ανηλίκων και, δεύτερον, αν γίνεται πρόβλεψη για τα ανώτατα ανά ημέρα όρια του στοιχηματισμού.

Επίσης, σε αυτό το πλαίσιο πρέπει να δούμε τις ενστάσεις, που διατύπωσε η Κομισιόν από 25-8-2016 με την 225/2 απόφαση της ΕΕΕΠ, ενστάσεις, κατά την άποψή μας, δικαιολογημένες, γιατί η Κομισιόν θεωρεί ότι δεν προστατεύονται επαρκώς οι υπάρχοντες και μελλοντικοί παίκτες, από τη στιγμή που η ΕΕΕΠ κατάργησε τον περιορισμό των διακοσίων μέτρων μεταξύ των καταστημάτων, που προέβλεπαν όλοι οι προηγούμενοι κανονισμοί.

Επίσης, ζήτημα δημιουργεί και η έλλειψη πρόβλεψης, που θα έθετε ως ανώτατο το όριο των 80 ευρώ ανά ημέρα ως μέγιστη απώλεια χρημάτων του κάθε παίκτη.

Επιπλέον, με την επίμαχη απόφαση η ΕΕΕΠ δεν προώθησε την κάρτα παίκτη με την υποχρεωτική αναγραφή του ΑΦΜ, αύξησε τις ώρες λειτουργίας των καταστημάτων στο καζίνο, καθώς και μία σειρά άλλων μέτρων τα οποία δεν συνάδουν με τα ευρωπαϊκά στάνταρτ περί ηλεκτρονικού στοιχηματισμού.

Κυρίες και κύριοι συνάδελφοι, κλείνοντας θέλω να θυμίσω ότι σήμερα έρχονται διάφορες διατάξεις και ρυθμίσεις που πρωτοεμφανίστηκαν, πολλές απ’ αυτές, τη δεκαετία του 1990, όταν όλες οι κυβερνήσεις που πέρασαν -είτε της Νέας Δημοκρατίας είτε του ΠΑΣΟΚ- δεν μπόρεσαν να αντιμετωπίσουν και να ρυθμίσουν φέρνοντας σε πέρας, νομοθετώντας, αυτά τα πολλά και διαφορετικά που σήμερα καλούμαστε με αυτό το νομοσχέδιο να αντιμετωπίσουμε.

Ρυθμίζονται ζητήματα που έχουν να κάνουν με τη μεταφορά του καζίνου της Πάρνηθας, τη δημιουργία νέων καζίνων, με τη νομιμοποίηση λειτουργίας των καταστημάτων τύπου Β΄, αλλά και τη διάχυση των μηχανημάτων τύπου VLT σε πρακτορεία του ΟΠΑΠ.

Ωστόσο, τίποτα δεν είναι από μόνο του και a priori σωστό ή λάθος. Όλα οφείλουμε να τα αντιμετωπίζουμε με ρεαλισμό, εντασσόμενα μέσα σε ένα συγκεκριμένο οικονομικό και κοινωνικό πλαίσιο και, βεβαίως, να βάζουμε τους κανόνες που διαφυλάσσουν το δημόσιο συμφέρον και προστατεύουν την κοινωνία.

Παραδείγματος χάριν, δεν είναι δυνατόν να μην υπάρχει ακόμα μετά από συζητήσεις δεκαετιών καζίνο στην Κρήτη ή στη Μύκονο, ενώ στα νησιά αυτά υπάρχουν περιοχές τόσο αναπτυγμένες τουριστικά, που θα μπορούσαν σε κάθε περίπτωση να υποστηρίξουν κάτι τέτοιο, χωρίς να βλάπτεται η τοπική κοινωνία, με όρους, προϋποθέσεις, μέτρα, τα οποία, βεβαίως, ανά τον κόσμο ή ανά την Ευρώπη -που μας ενδιαφέρει- έχουν ληφθεί, αλλά αντίθετα, αυξάνοντας το τουριστικό προϊόν των περιοχών αυτών και της εθνικής οικονομίας. Αυτό είναι πάντα το ζητούμενο.

Εν πάση περιπτώσει, ένας αναστοχασμός -αφού τώρα ρυθμίζουμε ζητήματα που τουλάχιστον επί είκοσι χρόνια έμεναν αρρύθμιστα- για το πώς διαχειριζόμαστε διάφορα θέματα μέσα στην πάροδο του χρόνου θα μας ωφελούσε, προκειμένου να βγουν και τα αντίστοιχα συμπεράσματα.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Δένδιας, ο Κοινοβουλευτικός Εκπρόσωπος της Νέας Δημοκρατίας.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Θα ξεκινήσω με το νομοθέτημα, κυρίες και κύριοι συνάδελφοι, κύριε Υπουργέ. Νομίζω ότι σας ελέχθη ήδη από τους συναδέλφους και από τον επιμελή εισηγητή της Νέας Δημοκρατίας κ. Γεωργαντά ότι αυτή η ρύθμιση, κατά την άποψή μας, είναι, πρώτα απ’ όλα, μία ρύθμιση τελείως αποσπασματική.

Σας είπαμε –και, νομίζω, το δεχθήκατε και καλώς το δεχθήκατε- ότι θα έπρεπε να υπάρχει και ευρύτερη ρύθμιση για τα καζίνα και για τον ηλεκτρονικό τζόγο.

Άκουσα ότι είπατε χθες στον κ. Γεωργαντά ότι σήμερα θα κατατίθετο μια τέτοια ρύθμιση. Φαντάζομαι ότι το είπατε με τη σκέψη ότι θα είχε λήξει χθες το βράδυ η συζήτηση και, κατά συνέπεια, δεν θα χρειαζόταν σήμερα το πρωί να σας πούμε πού βρίσκεται η ρύθμιση αυτή. Εν πάση περιπτώσει, θα αναμείνουμε μέχρι το τέλος της εβδομάδας. Δεν θέλουμε να σας αποκαλέσουμε ανακόλουθο μόνο γι’ αυτό.

Με αυτό το νομοθέτημα είναι φανερό ότι κάνετε ένα τεράστιο ρουσφέτι στον ΟΠΑΠ, αφ’ ενός μεν με την αύξηση των μηχανών ανά κατάστημα και αφ’ ετέρου με την παράταση της σύμβασης για οκτώ χρόνια.

Αυτό είναι για εμάς ερωτηματικό, όπως ερωτηματικό είναι και το πού πάτε την καζινοποίηση της ελληνικής επαρχίας. Δηλαδή, πώς δεν αντιλαμβάνεσθε με τρόπο σαφή το κοινωνιολογικό πλαίσιο στο οποίο κινείται αυτή η ρύθμιση και το οποίο δημιουργεί, με το να δημιουργήσετε στην ελληνική επαρχία, αλλά και σε συνοικίες της πρωτεύουσας της χώρας, μια σειρά από μικρά καζίνο, με ό,τι συνέπειες αυτό θα έχει.

Θα ήμουν έτοιμος, κύριε Υπουργέ, να δεχθώ την άποψή σας, αν, εν πάση περιπτώσει, αυτή ήταν μία άποψη διαρκής, ιδεολογικά προσδιορισμένη και συνεπής. Όμως, μπήκα στον κόπο να κοιτάξω τι λέγατε, παραδείγματος χάριν, όχι στο απώτατο παρελθόν, αλλά το 2011 διά του εισηγητή σας τότε, του νυν Ευρωβουλευτή κ. Παπαδημούλη, στη συζήτηση για τον ν.4002/2011. Κατηγορούσατε τότε το νομοθέτημα ότι οδηγεί σε καζινοποίηση την ελληνική κοινωνία και περιλαμβάνεται στα Πρακτικά η δέσμευση του κόμματός σας τότε για συρρίκνωση του ΟΠΑΠ και για κρατικοποίηση του ΟΠΑΠ.

Πώς φτάσαμε από τη συρρίκνωση και την κρατικοποίηση στην παράταση και στην καζινοποίηση, αυτό είναι κάτι το οποίο εσείς θα πρέπει να εξηγήσετε στο εθνικό Κοινοβούλιο, στο κόμμα σας, στην κοινωνία. Διότι οι αμήχανες εξηγήσεις σας ως προς το θέμα αυτού του νομοθετήματος, σε συνδυασμό με τις απόψεις σας περί ανταγωνισμού μεταξύ των παιγνίων και όχι εντός των παιγνίων κ.λπ., πρέπει να σας πω ότι καθόλου δεν συμβαδίζουν με αυτά τα οποία λέγατε, καθόλου δεν συμβαδίζουν με αυτά τα οποία πρεσβεύατε και καθόλου δεν συμβαδίζουν και με αυτά τα οποία η ελληνική κοινωνία πιστεύει γι’ αυτό το θέμα. Δεν θέλει η ελληνική κοινωνία την καζινοποίηση και μάλιστα σε στιγμές κρίσης. Δεν είναι λογικό να τα υποτάσσουμε όλα στη λογική του όποιου δημοσιονομικού οφέλους, όταν μάλιστα συνδυάζεται εδώ με το αμιγώς ιδιωτικό όφελος.

Θα έρθω σε ένα δεύτερο θέμα το οποίο μας απασχολεί και αυτό αποτελεί το χθεσινό διάγγελμα του Πρωθυπουργού, το οποίο, κατά την άποψή μου και κατά την άποψη της Νέας Δημοκρατίας, αποτελεί εκτροπή από την κοινοβουλευτική τάξη. Νομίζω ότι στην πραγματικότητα ο Υπουργός συμφώνησε χθες μαζί μου υπό την εξής έννοια: Με κατηγόρησε ευγενώς για μικρή υπερβολή, μάλιστα ως υπονοούμενο, αργότερα είπε ότι ίσως πρόκειται για μια μεγάλη υπερβολή αυτό που είπα. Όμως, όταν μιλάμε για υπερβολή στην πραγματικότητα τι εννοούμε; Εννοούμε μεγέθυνση υπαρκτού πράγματος, υπαρκτού αντικειμένου. Δηλαδή, αν είναι μεγάλη εκτροπή ή μικρή εκτροπή να το συζητήσουμε, αλλά όταν η απάντηση στην εκτροπή είναι η υπερβολή, τότε φαντάζομαι ότι αυτό σημαίνει προφανώς ότι ο Υπουργός συμφωνεί πως υπάρχει εκτροπή. Και υπάρχει εκτροπή, δεν είναι το θέμα προς συζήτηση.

Ξέρετε η κοινοβουλευτική δημοκρατία δεν είναι κάποια άρθρα μέσα σε ένα χαρτί που ονομάζεται Σύνταγμα της χώρας, το οποίο απλώς εγκυκλοπαιδικά διδάσκεται στις νομικές σχολές των πανεπιστημίων. Είναι τρόπος λειτουργίας και αντίληψης του πολιτεύματος. Κατά συνέπεια, όταν συνεδριάζει το Κοινοβούλιο επί θέματος που αφορά το Υπουργείο Οικονομικών, παρίσταται και εισηγείται ο καθ’ ύλην αρμόδιος Υπουργός, χειριστής των ζητημάτων, το να εμφανίζεται ο Πρωθυπουργός της χώρας μεταξύ σημαιών ενώπιον του ελληνικού λαού και με ύφος να αρχίζει να αναλύει παροχές, δεν τιμά την Ελλάδα. Δεν τιμά την χώρα, διότι δεν τιμά καν την πορεία την οποία έχουμε, νομίζω, οι περισσότεροι από κοινού συνομολογήσει, ότι προσπαθούμε να ανήκουμε σε ένα ευρωπαϊκό πλαίσιο και μία ευρωπαϊκή αντίληψη.

Φαντάζεστε κάποιον άλλον πρωθυπουργό οποιασδήποτε άλλης ευρωπαϊκής χώρας να κάνει το ίδιο πράγμα; Οποιονδήποτε, οποιασδήποτε χώρας, σε οποιαδήποτε κρίση, μπροστά από σημαίες, με πόντιουμ, να ανακοινώνει παροχές. Και μάλιστα τι παροχές; Παροχές από υπερφορολόγηση, κυρίες και κύριοι συνάδελφοι.

Ο κ. Τσίπρας δεν διένειμε κληρονομιαία περιουσία του ΣΥΡΙΖΑ και των ΑΝΕΛ. Δεν διένειμε προϊόν δωρεάς προς τον ΣΥΡΙΖΑ και τους ΑΝΕΛ από κάποιον ευγνώμονα για την προσφορά του ΣΥΡΙΖΑ και των ΑΝΕΛ στη χώρα. Διένειμε τα χρήματα, τα οποία ο Κοινοβουλευτικός Εκπρόσωπος του Κομμουνιστικού Κόμματος Ελλάδας προηγουμένως τα χαρακτήρισε «ματωμένο πλεόνασμα» και «προϊόν της καταλήστευσης του Έλληνα φορολογούμενου». Είναι αλήθεια. Είναι ένα απαράδεκτο πλεόνασμα και το προϊόν της καταλήστευσης του Έλληνα φορολογούμενου.

Και βέβαια, σημειώνω αυτή την αυτοκρατορική λογική με την οποία διανέμουμε το imperium. Ξέρετε, η Ρώμη είχε δύο ταμεία: το imperium, το οποίο ήταν το δημόσιο ταμείο, και το fiscus, το οποίο ήταν το ιδιωτικό ταμείο του Καίσαρα. Παρά ταύτα στις εποχές της ρωμαϊκής παρακμής ο αυτοκράτορας το imperium το έμπλεκε με το fiscus, το δικό του ταμείο, και το διένειμε όπως ήθελε, συνήθως στους πραιτωριανούς και στους υπόλοιπους, για να εξαγοράσει τους Ρωμαίους πολίτες. Αυτό βλέπουμε, λοιπόν, να συμβαίνει και εδώ, μια προσπάθεια εξαγοράς των πολιτών και μάλιστα με 700 εκατομμύρια ευρώ.

Δεν είναι 1,4 δισεκατομμύρια ευρώ, όπως λέει η «ΑΥΓΗ», την οποία διάβασα προηγουμένως με ευγενή δανεισμό του αγαπητού κυρίου συναδέλφου. Δεν είναι 1,4 δισεκατομμύρια ευρώ, διότι 360 εκατομμύρια ευρώ περίπου θα πάνε στη ΔΕΗ, για να επιβιώσει στην άθλια κατάσταση που βρίσκεται, και 414 εκατομμύρια ευρώ είναι οφειλόμενη επιστροφή, διότι παρανόμως ελήφθησαν.

Άρα αυτό που έκανε ο Πρωθυπουργός διά διαγγέλματος -προσέξτε- προς τον ελληνικό λαό, ωσάν να μας είχε επιτεθεί ξένη δύναμη, αφορούσε τη διανομή 700 εκατομμυρίων ευρώ ως χάρη, ως πολιτική χάρη.

Και ειλικρινά σας λέω -θέλω να είμαι ωμός, κύριε Υπουργέ- ότι δεν είναι δικά σας τα λεφτά, για να τα διαθέτει ο Πρωθυπουργός σαν Άγιος Βασίλης. Δεν είναι δικά σας. Δεν μπορείτε να τα διαθέτετε έτσι. Είναι ντροπή αυτό το οποίο γίνεται. Εν πάση περιπτώσει, εάν εκ κακού υπολογισμού δικού σας, της τρόικας, προέκυψε αυτό το πλεόνασμα, για τους λόγους που εξηγήσατε στην επιτροπή προχθές στη συζήτηση για το προσχέδιο του προϋπολογισμού -και θα έχουμε την ευκαιρία να τα ξανασυζητήσουμε στη συζήτηση για τον προϋπολογισμό- το λιγότερο που έχετε να κάνετε είναι να καθίσετε να συζητήσετε με τα κόμματα της Αντιπολίτευσης πώς θα διαχειριστείτε αυτό το πράγμα.

Δεν μπορεί να το διαθέτετε με αυτή την πρόδηλη αλαζονεία: «Δικά μας είναι, αρχίζουμε και μοιράζουμε εκεί που θέλουμε, όπως θέλουμε.». Δεν είναι δικά σας. Δεν είναι καθόλου δικά σας. Πρόκειται για αδικαιολόγητο πλουτισμό του δημοσίου εις βλάβη του δημοσίου συμφέροντος.

Διότι, κυρίες και κύριοι συνάδελφοι, το συμφέρον του ελληνικού δημοσίου δεν είναι το ίδιο με το δημόσιο συμφέρον. Υπάρχει τεράστια διαφορά και τεράστια σύγχυση. Εδώ, λοιπόν, εις βάρος του δημοσίου συμφέροντος διανέμεται πλεόνασμα, που παρανόμως, αδικαιολογήτως και αντισυνταγματικά απέκτησε το δημόσιο. Πώς γίνονται αυτά τα πράγματα;

Και ξαναλέω, παριστάνει ο Πρωθυπουργός τον Άγιο Βασίλη και, προφανώς, μέσα σε αυτή την αντίληψη, η τρόικα παριστάνει τους τρεις μάγους. Διότι ο Υπουργός των Οικονομικών την τρόικα κατονόμασε ως υπεύθυνη για τη δημιουργία αυτού του υπερβολικού πλεονάσματος, εξαιτίας των υπερβολικών της απαιτήσεων, στις οποίες, βεβαίως, υποκλίθηκε η ελληνική Κυβέρνηση.

Ποια είναι τα κίνητρα; Γιατί, προφανώς, δεν έχω την ψευδαίσθηση ότι σας λέω κάτι καινούργιο εδώ. Είναι γνωστά αυτά. Είναι προφανώς γνωστά. Ποια ήταν τα κίνητρα της ενέργειας του Πρωθυπουργού; Η ενέργεια του Πρωθυπουργού κινητροδοτείται από έναν λαϊκισμό και έναν κομματισμό και μια λογική εξαγοράς ψήφων, η οποία ενυπήρχε -για να είμαστε ειλικρινείς- στα ελληνικά πράγματα. Δεν είναι και η πρώτη φορά που τη βλέπουμε. Απλώς αυτή τη φορά τη βλέπουμε σε απόλυτα εξελιγμένο επίπεδο και μάλιστα από ένα κόμμα το οποίο διεκδίκησε και έλαβε την ψήφο της ελληνικής κοινωνίας εν ονόματι της κατάργησης όλων αυτών. Και όλα αυτά τα οποία υποσχέθηκε ότι θα καταργήσει -και δήλωσε ότι θα καταργήσει- τα κάνει στον χειρότερο και τον μεγαλύτερο βαθμό.

Εν πάση περιπτώσει, ποιο είναι το κίνητρο; Φαντάζομαι δύο πράγματα θα μπορούσαν να είναι το κίνητρο της χθεσινής αιφνίδιας -γιατί πριν από μια ώρα δεν το ήξερε κανείς- παρουσίας του Πρωθυπουργού ενώπιον των καμερών μεταξύ των σημαιών.

Δύο τινά θα μπορούσαν να είναι: Ή η ιστορία της Κεντροαριστεράς, για να μην επιτραπεί σε έναν πολιτικό πόλο, ο οποίος διεκδικεί χώρο επιβίωσης παράλληλα με ένα κομμάτι, το οποίο επιθυμεί να κατέχει πολιτικά ο ΣΥΡΙΖΑ ή αλλιώς, οι τεράστιες δυσκολίες που αναδεικνύονται στη Βουλή διά καταθέσεως εγγράφων μάλιστα και όχι από τη Νέα Δημοκρατία, του κυβερνητικού εταίρου του κ. Πάνου Καμμένου. Έγγραφα πρωτοφανή! Θα δούμε τι θα γίνει. Δεν είναι η συζήτηση σήμερα για αυτό το θέμα. Όμως, είναι φανερό ότι και ο Πρωθυπουργός της χώρας βρίσκεται σε εξαιρετικά δύσκολη θέση.

Έγγραφο που κατατέθηκε χθες στην Εθνική Αντιπροσωπεία από άλλο κόμμα και έλαβε γνώση η Νέα Δημοκρατία επί της κατάθεσης αυτής δείχνει πράγματα που, επιεικώς, δεν είναι απλώς περίεργα, αλλά είναι πρωτοφανή. Είναι καλό να τα πληροφορηθείτε, αν δεν τα γνωρίζετε, και να λάβετε θέση ευθέως, διότι ένα πράγμα είναι βέβαιο, ότι η συνέχεια του σφυρίγματος αδιαφόρως δεν είναι κάτι, το οποίο μπορεί σε αυτή τη συγκυρία να γίνει δεκτό.

Κύριε Πρόεδρε, θα παρακαλέσω την ανοχή σας για δύο-τρία λεπτά. Δεν το κάνω συνήθως. Όμως, καταθέσαμε μια τροπολογία εμείς της Νέας Δημοκρατίας και θα ήθελα να την εξηγήσω. Θα είμαι βραχύλογος.

Κυρίες και κύριοι συνάδελφοι, έχει γίνει μεγάλη συζήτηση τις τελευταίες μέρες για τους νόμους -δεν είναι ένας- Παρασκευόπουλου. Εδώ οφείλω να πω, μάλιστα, ότι εν μέρει αδικούμε τον καθηγητή Παρασκευόπουλο, ο οποίος τουλάχιστον είχε το θάρρος να πει ότι ο νόμος του για τις αποφυλακίσεις -όχι ο άλλος νόμος επί τη βάσει του οποίου δόθηκε η άδεια- πρέπει να σταματήσει να ισχύει. Ο νόμος αυτός δεν είναι πλέον νόμος Παρασκευόπουλου, είναι νόμος Κοντονή, διότι παρετάθη πάλι η ισχύς του με το άρθρο 43 του ν.4489/2017 μέχρι τον Αύγουστο του 2018.

**ΧΡΗΣΤΟΣ ΜΑΝΤΑΣ:** Με τροποποίηση.

**ΝΙΚΟΛΑΟΣ ΔΕΝΔΙΑΣ:** Με τροποποίηση.

Δηλαδή, συνεχίζει το παραμύθι: «Όλοι έξω», για να είμαστε συνεννοημένοι. Δεν φτάνουν οι δυόμισι χιλιάδες βαρυποινίτες, να βγάζουμε κι άλλους.

**ΧΡΗΣΤΟΣ ΜΑΝΤΑΣ:** Αυτό λένε οι τροποποιήσεις;

**ΝΙΚΟΛΑΟΣ ΔΕΝΔΙΑΣ:** Εμείς έτσι το διαβάζουμε. Εσείς μπορείτε να το διαβάσετε όπως θέλετε.

Όμως, θα πρέπει να εξηγήσετε, κύριε συνάδελφε, και στους γονείς και στους συγγενείς των θυμάτων των εγκληματιών αυτών, τα νομοθετήματα που ψηφίσατε. Χαίρομαι που επιμένετε κιόλας. Το θάρρος της γνώμης είναι σπουδαίο πράγμα, αν συνδυάζεται, όμως, και με την αποδοχή της ευθύνης ιδίως ενώπιον των θυμάτων. Χαίρομαι που αναδέχεστε απολύτως και αναλαμβάνετε την πολιτική ευθύνη γι’ αυτά τα άθλια νομοθετήματα, τα νομοθετήματα της ντροπής, γιατί αυτά είναι ντροπιαστικά νομοθετήματα.

Φέρτε μου ένα τέτοιο νομοθέτημα με αυτές τις παραμέτρους. Ο κ. Παρασκευόπουλος είχε δίκιο, όταν είχε πει ότι υπήρχαν νομοθετήματα για αποφυλακίσεις. Αυτό είναι αλήθεια. Είναι έτσι όπως το λέει. Το ερώτημα είναι με ποιες ποιοτικές παραμέτρους και έχοντας διαπράξει ποια εγκλήματα επιτρέπεται να βγει κάποιος. Βεβαίως, οι ατέλειες του ελληνικού σωφρονιστικού συστήματος επέβαλαν σε ορισμένες περιπτώσεις -κάτι το οποίο δεν είναι καθόλου σωστό- την ψήφιση τέτοιων νομοθετημάτων, όμως, μέσα σε ένα πλαίσιο λογικής, μέσα σε ένα πλαίσιο που δεν δημιουργούσε επικινδυνότητα για την κοινωνία.

Αυτό το οποίο συνέβη εδώ με την Κυβέρνηση ΣΥΡΙΖΑ - ΑΝΕΛ, δηλαδή η διαρκής ύπαρξη νομοθετήματος, με το οποίο κάθε βαρυποινίτης στην πραγματικότητα μετά από μικρό διάστημα παραμονής στις φυλακές μπορούσε να βγαίνει έξω και να εγκληματεί πάλι, είναι απολύτως πρωτοφανές.

Εν μέρει εξηγεί την τεράστια αύξηση της εγκληματικότητας, την οποία ο μόνος σε αυτή την Αίθουσα που δεν την ξέρει, είναι ο Πρωθυπουργός της χώρας και ο οποίος διάβασε στον κ. Μητσοτάκη προχθές στατιστικά στοιχεία, τα οποία είναι απολύτως ψευδή. Ισχύει ακριβώς το ανάποδο.

**ΧΡΗΣΤΟΣ ΑΝΤΩΝΙΟΥ:** Ψευδή στοιχεία έδωσε;

**ΝΙΚΟΛΑΟΣ ΔΕΝΔΙΑΣ:** Μίλησε για μείωση του 65% και ήταν αύξηση 70% κ.ο.κ..

**ΧΡΗΣΤΟΣ ΑΝΤΩΝΙΟΥ:** Δηλαδή η Ελληνική Αστυνομία δίνει ψευδή στοιχεία;

**ΝΙΚΟΛΑΟΣ ΔΕΝΔΙΑΣ:** Εγώ δεν ξέρω τι έδωσε η Αστυνομία. Εγώ άκουσα τι διάβασε ο Πρωθυπουργός.

Σας λέω, λοιπόν, και γράφεται στα Πρακτικά -αφού θέλετε να το ακούσετε και δεύτερη φορά, να σας το πω και δεύτερη φορά, δεν σας βολεύει…

**ΠΡΟΕΔΡΕΥΩΝ (Γεώργιος Βαρεμένος):** Όχι, όχι, κύριε Δένδια. Τέλειωσε ο χρόνος σας, αλλιώς να το επαναλαμβάνατε και για δέκατη πέμπτη φορά.

**ΝΙΚΟΛΑΟΣ ΔΕΝΔΙΑΣ:** …ότι είναι ψευδή τα στοιχεία που διάβασε ο Πρωθυπουργός. Είναι απολύτως ψευδή και είναι ανάστροφα.

**ΧΡΗΣΤΟΣ ΑΝΤΩΝΙΟΥ:** Ποιος το λέει αυτό;

**ΝΙΚΟΛΑΟΣ ΔΕΝΔΙΑΣ:** Σας λέω ξανά. Ό,τι είπε, ισχύει το ανάποδο. Όπου μίλησε για μείωση 60% και κάτι, είναι αύξηση 70% και κάτι. Όπου μίλησε για μείωση 20% και κάτι, είναι αύξηση 20% και κάτι. Είναι τα ανάποδα. Είναι πρωτοφανές αυτό -δεν το έχουμε ξαναδεί- Πρωθυπουργός να έρχεται στη Βουλή να διαβάζει τα ανάποδα από αυτά που συμβαίνουν. Είναι πρωτοφανές!

**ΠΡΟΕΔΡΕΥΩΝ (Γεώργιος Βαρεμένος):** Κύριε Δένδια, τελείωσε ο χρόνος σας, δηλαδή η παράταση του χρόνου τελείωσε.

**ΝΙΚΟΛΑΟΣ ΔΕΝΔΙΑΣ:** Τελειώνω, κύριε Πρόεδρε. Μια φορά έκανα κατάχρηση της καλοσύνης σας.

Η δεύτερη διάταξη την οποία καταθέσαμε στην τροπολογία, αφορά το θέμα των αδειών. Θα τη διαβάσετε την τροπολογία. Εμείς θέλουμε να επανέλθουμε στο προηγούμενο καθεστώς, στο καθεστώς του 2009, μαζί με τη δημιουργία των φυλακών τύπου Γ΄, η οποία είναι σαφής τοποθέτηση του Κυριάκου Μητσοτάκη. Δεν έχουμε την ψευδαίσθηση ότι θα δεχθείτε την τροπολογία. Ξέρουμε, όμως, πάρα πολύ καλά ότι έτσι είστε υποχρεωμένοι να βρεθείτε προ των πολιτικών και κοινωνικών σας ευθυνών. Ας ψηφίσετε ό,τι θέλετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Δένδια, θα ήθελα να μιλήσω, για το αν παραδέχθηκα ότι υπάρχει εκτροπή του πολιτεύματος, επειδή είπα ότι ήσασταν λίγο υπερβολικός. Δεν θα μιλήσω για τα άλλα μικροθέματα, γιατί είμαι σίγουρος ότι θα το κάνει ο καλός συνάδελφος κ. Μαντάς.

Όμως θα σας μιλήσω για τη δομή του χιούμορ. Εάν ο κ. Μαντάς με καλέσει στα Ζαγοροχώρια τον χειμώνα για δύο ημέρες ξεκούραση και έχει έξω μείον δεκαοκτώ βαθμούς και πάμε σε ένα καφενείο και του πω «ωραία ζεστούλα έχετε εδώ!», δεν είναι λογική και εύλογη απάντηση από τον κ. Μαντά ότι «παραδέχεσαι ότι έχει ζεστούλα αλλά δεν είναι ωραία η ζεστούλα».

Έτσι είναι η δομή του χιούμορ: Όταν λέμε ότι είναι λίγο υπερβολή, όλοι καταλαβαίνουμε ότι ήσασταν υπερβολικός και χωρίς, πραγματικά, να πιστεύετε ότι μία ανακοίνωση από τον Πρωθυπουργό δημιουργεί πρόβλημα του πολιτεύματος. Ήταν πολύ μεγάλη υπερβολή. Αφού δεν καταλάβατε το χιούμορ, ήθελα να σας εξηγήσω τη δομή του χιούμορ.

Ο κύριος Πρωθυπουργός μαζί με την Κυβέρνηση έχουν σχέδιο. Ό,τι έκανε χθες ο κύριος Πρωθυπουργός, δεν το έκανε εκείνη τη στιγμή. Το είχε ανακοινώσει. Όταν εσείς λέγατε να μοιράσουμε τον Μάρτιο το μέρισμα, το δικό μας σχέδιο ήταν από τότε. Το ανακοινώσαμε, δεν ξαφνιάσαμε κανέναν, είπαμε ότι θα πάει σε αυτούς που το έχουν πραγματική ανάγκη, όχι μόνο στους τελείως φτωχούς, αλλά τέσσερις φορές σε αυτούς που παίρνουν το ΚΕΑ.

Δεν ξέραμε το ποσό και γι’ αυτό περιμέναμε. Τώρα που συμφωνήθηκε το ποσό με τους θεσμούς, όπως είχαμε υποσχεθεί, το μοιράζουμε. Δεν ξαφνιάσαμε, δεν είπαμε ότι είναι τα δικά μας λεφτά. Το ήξερε όλος ο ελληνικός λαός ότι αυτή ήταν η στρατηγική και πολύ καλά έκανε ο Αλέξης Τσίπρας και το ανακοίνωσε εχθές.

Καμμία παρατυπία, ούτε θεσμική ούτε πολιτική, δεν υπήρξε. Ήταν μέσα στο σχέδιό μας που εξελίσσεται και το έχουμε ανακοινώσει εδώ και πάρα πολύ καιρό και γι’ αυτό θα κριθούμε.

Όπως είπατε, είναι προφανές ότι δεν θα δεχθούμε την τροπολογία. Έχουμε συζητήσει πολλές φορές αυτά τα πράγματα. Είμαστε, τουλάχιστον σε αυτό το θέμα, οπαδοί του Ντοστογιέφσκι ότι «ο πολιτισμός μίας χώρας εξαρτάται από το πώς αντιμετωπίζει τους φυλακισμένους» και αυτή είναι η μεγάλη μας διαφορά.

Όμως επιτρέψτε μου να πω κάτι γι’ αυτά που είπατε για τον κ. Μητσοτάκη και να τελειώσω με αυτό. Κοιτάξτε τις δημοσκοπήσεις. Κοιτάξτε πώς αντέχει και πώς δεν πέφτει η Χρυσή Αυγή. Η προσπάθεια η δική σας και του κ. Μητσοτάκη να έχει μία ακροδεξιά ατζέντα στα θέματα των φυλακισμένων και των μεταναστών δεν θα σας βγει και κάνετε μεγάλη ζημιά όχι μόνο στο δικό σας κόμμα αλλά και στην ελληνική κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Παναγιωτόπουλε, έχετε τον λόγο για τρία λεπτά. Μπορείτε να μιλήστε από τη θέση σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ιδίως εν όψει του επιλόγου του προλαλήσαντος Υπουργού, κυρίες και κύριοι συνάδελφοι, θα ήθελα να πω επεξηγηματικά μερικά πράγματα, για την τροπολογία που καταθέσαμε.

Με αυτή την τροπολογία επιχειρούμε να κάνουμε μία παρέμβαση στην άκρως προβληματική, κατά την άποψή μας –όχι μόνο τη δική μας, βέβαια- κατάσταση ως προς τη δημόσια ασφάλεια.

Η κατάσταση αυτή, όπως εκτιμούμε, έχει επικρατήσει διά της λειτουργίας του ν.4322/2015 και του ν.4489/2017, με τίτλο -και οι δύο- «Έκτακτα μέτρα για την αποσυμφόρηση καταστημάτων κράτησης», γνωστού ως νόμος Παρασκευόπουλου ο πρώτος, και όπως πολύ σωστά είπε προ ολίγου ο Κοινοβουλευτικός Εκπρόσωπος μας, νόμος Κοντονή, που τροποποίησε τον νόμο Παρασκευόπουλου ο δεύτερος.

Ειδικότερα εισάγουμε ειδική πρόβλεψη για την επαναφορά σε ισχύ των προβλεπόμενων στον ν.4274/2014, ως προς τα καταστήματα κράτησης τύπου Γ΄, που είχαν καταργηθεί με τον νόμο Παρασκευόπουλου.

Προτείνουμε, δηλαδή, την επαναφορά της λειτουργίας φυλακών υψίστης ασφαλείας, όπου θα κρατούνται αφ’ ενός επικίνδυνοι για τη δημόσια ασφάλεια βαρυποινίτες και αφ’ ετέρου καταδικασθέντες τρομοκράτες, χωρίς δικαίωμα χορήγησης άδειας, όπως προβλεπόταν στον νόμο του 2014, που η Κυβέρνηση ΣΥΡΙΖΑ - ΑΝΕΛ έχει καταργήσει από τον Απρίλιο του 2015.

Η πρόσφατη χορήγηση άδειας στον εκτελεστικό αρχηγό και βασικό πιστόλι, θα έλεγα, της 17 Νοέμβρη, κατέδειξε το ειδικό προβληματικό καθεστώς στο ζήτημα της χορήγησης άδειας σε κρατούμενους κατά το σωφρονιστικό μας σύστημα.

Επειδή, λοιπόν, το σχέδιο του νέου Σωφρονιστικού Κώδικα έχει ήδη τεθεί σε διαβούλευση από το Υπουργείο Δικαιοσύνης, επειδή προ ημερών ο ίδιος ο Υπουργός Δικαιοσύνης μάς ρώτησε τι προτείνουμε και τι θέλουμε να κάνουμε πάνω σε όλα αυτά τα ζητήματα, κυρίως όμως, επειδή είναι κοινή πλέον αίσθηση στην κοινωνία -που δεν ταυτίζεται θα έλεγα, κάθε άλλο, με τις απόψεις των μελών του «Ρουβίκωνα» που τιμούν τον Κουφοντίνα- αλλά είναι αίσθηση και στους ειδικούς περί την αντεγκληματική πολιτική ότι το σύστημα ποινικής καταστολής της χώρας λίγο πολύ τελεί υπό κατάρρευση, απειλώντας ευθέως το σύστημα διασφάλισης της τάξης της χώρας, για όλους αυτούς τους λόγους καταθέτουμε την τροπολογία μας, παραθέτουμε δημόσια την άποψή μας και ανοίγουμε τη συζήτηση που θα ακολουθήσει τις επόμενες μέρες, για τα προβληματικά στοιχεία και τις διορθώσεις που επιβάλλονται στο σωφρονιστικό μας σύστημα.

Η καταστολή εγκληματικών στοιχείων -και κλείνω, κύριε Πρόεδρε- όπως και η επιβολή του νόμου και της τάξης δεν είναι ούτε εργαλείο περιστολής της ελευθερίας του ατόμου ούτε μοχλός περιορισμού ανθρωπίνων δικαιωμάτων ούτε, βέβαια, δεξιά -για να έρθω στον κ. Τσακαλώτο- και πολύ περισσότερο ακροδεξιά πολιτική.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Φιλελεύθερη δεν τη λες.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ενισχύει…

**ΠΡΟΕΔΡΕΥΩΝ (Γεώργιος Βαρεμένος):** Τέλειωσε ο χρόνος, κύριε Παναγιωτόπουλε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κοιτάξτε, ενισχύει το αίσθημα ασφάλειας του μέσου φυσιολογικού και απλού πολίτη και αποτελεί μέσο κατίσχυσης της κανονικότητας, που υποτίθεται ότι…

**ΠΡΟΕΔΡΕΥΩΝ (Γεώργιος Βαρεμένος):** Είστε σαφής.

Κυρίες και κύριοι συνάδελφοι, μέχρι να έρθει στο Βήμα ο κ. Λοβέρδος, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δυο συνοδοί εκπαιδευτικοί από το 11ο Γυμνάσιο Αχαρνών δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, είχα αποφασίσει να μην πάρω τον λόγο, γιατί η κ. Κεφαλίδου είχε εκφραστεί με πληρότητα, είχε καλύψει το θέμα και γιατί λέω πολλές φορές ότι στον κοινοβουλευτικό διάλογο, το να μη μιλάς είναι ίσως και κέρδος.

Θα έλεγα ότι έχουμε έναν Υπουργό, που ανήκει σε ένα πολιτικό σχήμα που είχε καταγγείλει, όπως είπε πολύ ωραία η κ. Κεφαλίδου, την ιδιωτικοποίηση του ΟΠΑΠ, τον ΟΠΑΠ, τα παίγνια στα οποία ο κόσμος συμμετέχει, τα κατήγγειλαν με τον τρόπο που τα κατήγγειλαν και τώρα είναι οι μετρ του τζόγου, τον ρυθμίζουν, τον επαυξάνουν.

Δεν γίνονται ακονιστεί αυτά, χωρίς να σηκώνουν σκόνη, δηλαδή σηκώνουν σκόνη, γιατί ο κόσμος που βλέπει τις αλλαγές σας, που βλέπει τις μεταμορφώσεις σας, που βλέπει πώς αλλάζετε το προσωπείο, βγάζοντας την πλαστική μάσκα από τα πρόσωπά σας, σας μετράει. Δεν σας μετρούν αυτοί, οι οποίοι πίστευαν και πιστεύουν ότι ο Υπουργός των Οικονομικών πρέπει να νοιάζεται για τα δημόσια οικονομικά αλλά και για την ιδιωτική οικονομία, που καταλάβαιναν το 2014 ότι φεύγουμε από την πολύπαθη περίοδο της κρίσης. Εσάς σας πίστεψαν, εκείνοι στους οποίους λέγατε ότι υπάρχει άλλος δρόμος.

Άρα, λοιπόν, οι μεγάλες σας οι οβιδιακές σας μεταμορφώσεις έχουν γίνει αντιληπτές στο ευρύτατο πολιτικό κοινό, στους ανθρώπους, αλλά και οι μικρές εις τα επιμέρους μεταμορφώσεις σας και αυτές γίνονται αντιληπτές και δεν αλλάζετε πολιτική στάση -επαναλαμβάνω- ακονιστεί. Σηκώνετε σκόνη και πάρα πολλή σκόνη.

Γιατί να τα έλεγα αυτά; Είναι αυτονόητα. Δεν θα μιλούσα. Όμως είχαμε χθες δύο παρεμβάσεις μια στην Αίθουσα από τον κύριο Υπουργό και μια από τον κύριο Πρωθυπουργό με το «διάγγελμά» του εντός εισαγωγικών, γιατί οι όροι έχουν χάσει πια τις έννοιές τους. «Διάγγελμα» εντάξει ό,τι θέλει ο καθένας λέει.

Χθες ο κ. Τσακαλώτος εμέμφθη την παγκόσμια σοσιαλδημοκρατία, για την ευθύνη της σε ό,τι αφορά την αποφυγή του μεγάλου κεφαλαίου να συμμετέχει στην κοινή οικονομία, στις κοινές οικονομίες των κρατών και στην ευρύτερη κοινή οικονομία μέσω των «Paradise Papers» και των συναφών μεθόδων και, μάλιστα, εμέμφθη ειδικά τον παλαιότερο Πρόεδρο Κλίντον και άλλους ηγέτες της ευρωπαϊκής σοσιαλδημοκρατίας.

Θέλω να κάνω μια παρέμβαση επ’ αυτού. Ακούστε. Εμένα η πρώτη μου εμπειρία για το πώς ξεφεύγουν οι εξουσίες από τις εγγυήσεις που τα κράτη θεσπίζουν, δεν προέκυψε από την οικονομία αλλά από τον τομέα των δικαιωμάτων.

Εκεί διαπίστωνα -πριν γίνω πολιτικός- ότι οι χώρες θεσπίζουν, κυρίως, πολιτικά και ατομικά δικαιώματα. Τα κοινωνικά είναι μια άλλη ιδιαίτερη κατηγορία, συναρτώνται με την οικονομική δυνατότητα των κρατών. Εκεί, όμως, που ολοκληρώνεται η προστασία ενός δικαιώματος ή ενός συστήματος δικαιωμάτων, οι εξουσίες πάντα δημιουργούν νέες παραβιάσεις, απέναντι στις οποίες οι πολίτες και οι έννομες τάξεις είναι απροστάτευτες. Άρα είναι ένας συνεχής αγώνας δρόμου, να προλάβεις τις νέες παραβιάσεις και να εξοπλίσεις τα δικαιικά και πολιτικά σου συστήματα.

Το ίδιο συνέβαινε και συμβαίνει και στην οικονομία, με οποιεσδήποτε εξουσίες στα κράτη κυρίως του δυτικού ημισφαιρίου του πλανήτη, στο οποίο κοιτάμε περισσότερο τα θέματα της ανάπτυξης του νομικού, του οικονομικού και του πολιτικού πολιτισμού.

Ακούστε, η συμμετοχή στην κοινή οικονομία, η απόπειρα να φύγεις από αυτή και οι αγωνίες των κρατών αλλά και των ενώσεων να προλάβουν αυτές τις καταστάσεις, είναι μια διεθνής, συνεχής οικονομική κατάσταση, είναι ένα δεδομένο. Εγώ το πρώτο διάβασμα επί του αντικειμένου αυτού το έκανα από επικοινωνιολόγο, από τον Κωνσταντίνο Τσουκαλά. Δεν μπορείς να μέμφεσαι συγκεκριμένα πολιτικά κόμματα ή ιδεολογίες. Πρέπει να δεις τις συνολικές αδυναμίες που έχουν τα κράτη, τις συνολικές αδυναμίες που έχει η Ευρωπαϊκή Ένωση, τις συνολικές αδυναμίες που έχουν και οι ίδιοι οι Αμερικανοί. Ποιος κήρυξε πρώτος τον πόλεμο και τον έχασε; Ο πρόεδρος Μπάρακ Ομπάμα. Τα ξεχάσαμε αυτά; Είναι πρόσφατη η μνήμη.

Άρα αυτού του είδους οι διαφυγές από αυτούς που θέλουν να αποφύγουν τη συμμετοχή στην κοινή οικονομία, είναι μια σταθερή κατάσταση. Τώρα τη χρεώνεστε και εσείς, γιατί μια χώρα της ευρωζώνης την κυβερνάτε εσείς ως ΣΥΡΙΖΑΝΕΛ. Εδώ οι αγωνίες είναι κοινές, όποιος και αν κυβερνάει, να βρούμε λύσεις. Δεν νομίζω, παρ’ ότι επαίρεστε, ότι τα στοιχεία που δίνουν οι συνάδελφοί σας στο Υπουργείο Οικονομικών για την πάταξη, για παράδειγμα, του λαθρεμπορίου, σας ικανοποιούν. Δεν είναι «Paradise Papers», είναι άλλη μορφή μη συμμετοχής στην κοινή οικονομία αλλά είναι και αυτή μια συγκεκριμένη παρανομία -παρανομία αυτή ειδικώς- στην πάταξη της οποίας δεν τα έχετε καταφέρει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είναι πάντα παράνομη.

**ΑΝΔΡΕΑΣ ΛΟΒΕΡΔΟΣ:** Δεν είναι πάντα παράνομη. Μπορεί να είναι και παράνομη. Σωστά. Σε ό,τι αφορά αυτή τη γενίκευση που κάνατε εχθές, θα ήθελα να συνεισφέρω αυτό το επιχείρημα.

Πάμε τώρα στο άλλο θέμα, στο θέμα που προκύπτει από την παρέμβαση του Πρωθυπουργού, την οποία σήμερα και εσείς μια χαρά εδώ στηρίξατε.

Ακούμε και τον Πρωθυπουργό αλλά και εσάς να μιλάτε πολλές φορές, χρησιμοποιώντας τις φράσεις «πολιτικές ελίτ» και «πλούσιοι», να καταγγέλλετε τα λεγόμενα «ηθικά σκάνδαλα -το κάνετε για να τα διαφοροποιήσετε από την σκέτη παρανομία-, τα «ηθικά σκάνδαλα» σε βάρος των αναξιοπαθούντων που τάχα εσείς θα τους προστατεύσετε. Θέλω να υπογραμμίσω το αυτονόητο. Είμαστε προς το τέλος του 2017, δηλαδή του τρίτου έτους που κυβερνάτε και πως δεν απευθύνεστε σε μια πλατεία με αγανακτισμένους, στην οποία συνυπήρξατε με τη Χρυσή Αυγή. Συνυπήρξατε σε άλλες γωνιές της πλατείας.

**ΧΡΗΣΤΟΣ ΜΑΝΤΑΣ:** Ελάτε τώρα, κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Κύριε Κοινοβουλευτικέ Εκπρόσωπε του ΣΥΡΙΖΑ έτσι ήταν. Ήμασταν εδώ και ήσασταν απέναντι. Σε άλλη γωνιά η Χρυσή Αυγή, σε άλλη εσείς, σε άλλη ο κ. Καμμένος. Είναι γνωστά αυτά. Τα έχουμε ζήσει. Εδώ είναι η Βουλή των Ελλήνων. Είναι καλό και για εμάς, να θυμίζουμε αυτά τα αυτονόητα, αλλά και για εσάς να τα θυμάστε και να μην τα επικαλεστείτε ξανά, γιατί όποιος θέλει να υπερασπιστεί τα συμφέροντα των ασθενέστερων, προστατεύει αυτούς τους ασθενέστερους.

Εμείς είχαμε την ευκαιρία, πριν από λίγες ημέρες εδώ να αξιολογήσουμε τα στοιχεία που έδωσε η ΕΛΣΤΑΤ, βάσει των οποίων για πρώτη φορά από το 2010 έχουμε αύξηση των έμμεσων φόρων αναλογικά περισσότερο από τους άμεσους. Πρώτη εκδήλωση του φαινομένου το 2017 και επειδή οι έμμεσοι φόροι δεν είναι αναλογικοί, πλήττουν περισσότερο τους αδύναμους. Αυτά είναι παιδαριώδη. Αυτά είναι γνωστά. Είναι έτσι. Επί των ημερών σας διαπιστώνει η ΕΛΣΤΑΤ αυτή την αύξηση από το 2010 για πρώτη φορά αυτής της σχέσης.

Κάνετε μία αναφορά στον Άρθουρ Πιγκού. Το σωστό είναι Πιγκού, όχι Πιγκό. Εκτός και αν κάνω εγώ λάθος.

**ΧΡΗΣΤΟΣ ΜΑΝΤΑΣ:** Είναι η προφορά.

**ΑΝΔΡΕΑΣ ΛΟΒΕΡΔΟΣ:** Ο Πιγκού, λοιπόν, εξ όσων γνωρίζω και στη θεωρία της ευημερίας δεν ισχυρίστηκε ποτέ «θα αυξάνω τη φορολόγηση του κακού -δηλαδή αυτά που ο κόσμος καταναλώνει τον καφέ, το ποτό- θα το φορολογώ όλο και παραπάνω και θα αυξάνω τη λαθρεμπορία». Δεν είπε κάτι τέτοιο. Προφανώς δεν είχε υπ’ όψιν του την Ελλάδα, δεν είχε υπ’ όψιν του την Κρήτη και τα Χανιά ή τα συμβάντα των τελευταίων καιρών. Δεν τα ήξερε αυτά. Εντάξει, συμφωνούμε. Πάμε παρακάτω.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Με συγχωρείτε πάρα πολύ, αλλά ό,τι έχετε κάνει στον τομέα αυτό, σας βγαίνει από την ανάποδη. Αυτό που γίνεται με το λαθρεμπόριο τσιγάρων δεν έχει προηγούμενο στη χώρα, που δεν τα έχει καταφέρει και επί προηγούμενων κυβερνήσεων στον τομέα αυτόν, για να λέμε τα πράγματα με το όνομά τους. Εδώ όμως παροξύνθηκε. Όπως γνωρίζουν όλοι, αυτό το λαθρεμπόριο είναι το χειρότερο για τα δημόσια οικονομικά σε σχέση ακόμη και με το λαθρεμπόριο του πετρελαίου.

Έχουμε λοιπόν τρία χρόνια αριστοτεχνικής και ανεπανάληπτης φορομπηχτικής πολιτικής. Εδώ οι έμμεσοι φόροι έχουν μια πρωτοπορία που δεν επιτρέπει κομπασμούς για αγώνα υπέρ των ασθενεστέρων.

Συνολικά τρία μέτρα της τάξης του 1,4 δισεκατομμυρίου εξήγγειλε χθες δια του Πρωθυπουργού η Κυβέρνηση. Μόνος του είπε ο Πρωθυπουργός ότι από αυτά τα 720 εκατομμύρια μένουν ως μέρισμα. Τα υπόλοιπα είναι εφαρμογή δικαστικών αποφάσεων και η βοήθεια στη ΔΕΗ. Στον πολίτη πάνε τα 720 εκατομμύρια.

Όπως είπα χθες, έχετε τη δυνατότητα με τη φορομπηχτική πολιτική, την οποία ασκείτε επί δικαίων και αδίκων, την καταστροφή των μεσαίων στρωμάτων. Λέτε ότι τα ζορίζετε. Μιλάτε με έναν δικηγόρο, με έναν γιατρό, με έναν μηχανικό, έναν αγρότη να σας πει; Τον ζορίζετε ή τον «κλέβετε»; Γιατί δεν είναι δυνατόν να υπολογίζει ένας άνθρωπος, με ένα λογικό εισόδημα 30.000 ή 40.000 ευρώ ότι είστε συνεταίρος του και πρέπει να πάρετε τις 20.000. Θα του πείτε «παίρνω τις 20.000, σε ζορίζω, αλλά τι να κάνω;». Είναι μια στρατηγική εναντίον των μεσαίων στρωμάτων αυτή που έχετε, την ομολογήσατε και θα την συζητήσουμε όταν έρθει η ώρα του προϋπολογισμού.

Μήπως όμως βοηθάτε τους πιο φτωχούς; Είναι αυτό που είπα χθες. «Να σου γκρεμίσω το σπίτι και να σου δώσω μια σκηνή να πας να μείνεις». Του παίρνεις το ΕΚΑΣ και δίνεις εφάπαξ τον χρόνο 250 ευρώ σε ορισμένους από αυτούς. Είναι αυτό μια πολιτική την οποία θα χαρακτηρίζατε κοινωνική ή ένα πολιτικό τέχνασμα για άντληση ψήφων; Είναι προφανώς το δεύτερο και το ξέρετε καλά.

Θα κλείσω με μια αναφορά σε ένα ευρύτερο πολιτικό θέμα. Η δική μας εκτίμηση -σας το είπα και χθες με μια φράση- είναι ότι η αλήθεια είναι μια. Εμείς λέμε ότι είναι η άλφα, εσείς λέτε ότι είναι η βήτα. Τη δική του αλήθεια ο λαός θα την πει στην κάλπη. Εκεί θα βρείτε τον τελικό σας λογαριασμό. Μέχρι τότε έχετε ενδείξεις.

Οι ενδείξεις δεν είναι τα χαρούμενα πρόσωπα που βλέπει ο κ. Τσίπρας στους δρόμους, δεν είναι η επιδοκιμασία του λαού στις πολιτικές σας, δεν είναι οι δημοσκοπήσεις που καλείτε εμάς ή άλλα κόμματα να διαβάσουμε, με τον άλφα ή βήτα τρόπο.

Η πρώτη σαφής ένδειξη ήταν την Κυριακή με άψογες αντικειμενικές αδιάβλητες εκλογές στον χώρο του Κέντρου και της Κεντροαριστεράς, όπου εκεί η μαζική ψήφος, η μαζική συμμετοχή ήταν μια μαζική συμμετοχή ίδρυσης ενός νέου φορέα που σας αντιπολιτεύεται, ενός μαζικού φορέα που εξέφρασε πολίτες που εκφράζονται εναντίον σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, αυτήν την πολύ σαφή εντολή της Αντιπολίτευσης μεταφέρουμε στη Βουλή των Ελλήνων. Δεν σας προπηλακίζουμε. Δεν ασκούμε κάθε άλλης μορφής, πλην της λεκτικής, βία εναντίον σας. Δεν κάνουμε τέτοια, όπως κάνατε εσείς, αλλά είμαστε πάρα πολύ σαφείς και συγκεκριμένοι ότι έρχεται η ώρα οι δικοί μας ψηφοφόροι, οι άνθρωποι που πιστεύουν σε μας να εκφραστούν πολιτικά. Δεν υπάρχει αρτιότερη, δηλαδή πιο ολοκληρωμένη και πιο πλήρης μορφή πολιτικής έκφρασης από την ψήφο.

Η ψήφος που ρίχτηκε στις κάλπες της Κεντροαριστεράς την Κυριακή ήταν μια ψήφος ίδρυσης νέου κόμματος που είναι εναντίον σας. Αυτό είναι το προμήνυμα, είναι η αρχή. Η συνέχεια θα έρθει τους επόμενους μήνες και στην τελική κάλπη της εκλογής.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μου επιτρέπετε, κύριε Πρόεδρε, ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ένα λεπτό θέλω, κύριε Πρόεδρε, δεν θέλω παραπάνω.

Δύο σχόλια θέλω να κάνω για την ομιλία του κ. Λοβέρδου. Πρώτον, θέλω να τον ευχαριστήσω, διότι είπε ότι το μέρισμα, η αποζημίωση θα είναι 200 ευρώ. Όταν θα έρθει αυτό το μέρισμα, ο κόσμος θα δει ότι είναι πολύ περισσότερο. Θα είναι μια ευχάριστη έκπληξη. Συνεχίζετε να βάζετε τον πήχη χαμηλά και όπως έχω πει σε μία άλλη περίπτωση, αυτό μας βοηθάει.

Επιτρέψτε μου, όμως, να πω κάτι για τη σοσιαλδημοκρατία, που αναλύσατε ότι αυτά τα πράγματα έρχονται, φεύγουν, είναι μια συνεχής πάλη.

Εγώ δεν το βλέπω έτσι. Εγώ βλέπω μια δομική ασυνέχεια μετά το 1980. Βλέπω μια σοσιαλδημοκρατία πριν το 1980, που συμμετείχε ενεργά στη μείωση των ανισοτήτων μετά από τον Β΄ Παγκόσμιο Πόλεμο -τεράστια μείωση των ανισοτήτων- περίπου μέχρι το 1970-1974 και βλέπω μια δομική ασυνέχεια μετά το 1974, πρώτα με τους νεοφιλελεύθερους Ρέιγκαν - Θάτσερ, τη δεκαετία του 1980, που αρχίζει να αυξάνεται η ανισότητα. Συνεχίζεται τη δεκαετία του 1990 και πέρα με αυτούς που είπα και ανέφερα χθες, τους ηγέτες στην Ευρώπη της σοσιαλδημοκρατίας, αλλά και τους δημοκράτες που αγκάλιασαν τις χρηματαγορές και φθάνουμε σε ανισότητα. Δηλαδή, έσβησε όλη η καλή περίοδος της σοσιαλδημοκρατίας και φθάσαμε τώρα στην ανισότητα της δεκαετίας του 2020.

Το λέω αυτό, γιατί είπατε ότι είναι μια καλή προσπάθεια αυτή που έγινε για να ανασυγκροτηθεί αυτός ο χώρος. Εγώ ένα θα σας πω ως προς το αν θα ανασυγκροτηθεί ή όχι. Πρέπει να πάρετε μια απόφαση. Τη δεκαετία του 1990 αποφάσισαν ο Μπλερ, ο Σρέντερ, ο Κλίντον ότι ο νεοφιλελευθερισμός είναι εδώ για πάντα και άρα, εμείς πρέπει κατά κάποιον τρόπο να κάνουμε την αναπροσαρμογή μας. Αφού είναι από εδώ και πέρα, εμείς πρέπει αυτά τα δεδομένα να τα πάρουμε ως δεδομένα.

Σας λέω ότι δεν έχετε κανένα μέλλον, όπως φαίνεται σε όλες τις εκλογές των σοσιαλδημοκρατών που έχουν πάει με τη Δεξιά, αν συνεχίζετε να θεωρείτε ότι ο νεοφιλελευθερισμός είναι αδιέξοδος. Αυτή είναι η κριτική που σας κάνω. Σας κάνω κριτική όχι ότι είστε σοσιαλδημοκράτες, αλλά ότι δεν είστε αρκετά σοσιαλδημοκράτες. Αν συνεχίζετε να πιστεύετε, όπως πίστευε ο Μπλερ και ο Σημίτης, ότι ο νεοφιλελευθερισμός είναι εδώ για πάντα, θα έχετε συνεχείς αποτυχίες.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, μην ανοίξουμε την αντιπαράθεση τώρα για τη σοσιαλδημοκρατία και τον φιλελευθερισμό. Έχουμε νομοσχέδιο. Μην παρεκκλίνουμε.

**ΑΝΔΡΕΑΣ ΛΟΒΕΡΔΟΣ:** Για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον λόγο.

Κύριε Υπουργέ, θα παρακαλούσα πολύ, όταν πάρετε τον λόγο για το κλείσιμο της συνεδρίασης επί του νομοσχεδίου, να τοποθετηθείτε αν δέχεστε -είναι η τυπική διαδικασία- για την τροπολογία του κ. Παππά. Την υποστήριξε ο ίδιος, απλώς να ειπωθεί. Αυτό μου αφέθηκε από τον προηγούμενο Προεδρεύοντα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Απλώς σας λέω ότι είπα όλες τις κυβερνητικές και όχι τις βουλευτικές.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ωραία. Μένουμε σε αυτό.

Ευχαριστώ πολύ.

Κύριε Λοβέρδο, έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Όταν σας άκουγα, μου ήρθε στο μυαλό μια φράση του Διονυσίου Ρώμα: «Φόντο λόντο», στον πάτο της θάλασσας, όποιος αναντιστοιχεί τις πράξεις με τα λόγια του. Είστε μια τέτοια χαρακτηριστική περίπτωση ως κόμμα, ως σύνολο, ΣΥΡΙΖΑΝΕΛ.

Δύο ειδικά θέματα επιλέξατε να θίξετε και σας ευχαριστώ. Εγώ είπα 250 ευρώ, διότι διαίρεσα το ποσό με τους πολίτες που λέτε. Είναι μια διαίρεση αυτή. Είναι οι αριθμοί που δίνετε, όταν προσδιορίσετε ποιο είναι αυτό.

Εμείς και πέρυσι το ψηφίσαμε και φέτος θα το στηρίξουμε, αλλά δεν μπορεί να λέτε 1,4 δισεκατομμύρια και από αυτά να είναι τα 720 εκατομμύρια. Να μείνετε σε αυτό που σας λέει η Αντιπολίτευση και να απαντήσετε σε αυτό. Δεν μπορεί να προσθέτετε ως μέρισμα την εφαρμογή δικαστικών αποφάσεων ή την πολιτική σας στη ΔΕΗ. Είναι τρελό αυτό!

Ακόμα η σοσιαλδημοκρατία είχε πάντα, ειδικά στην ώριμη περίοδο της μεταπολεμικής Ευρώπης, έναν διπλό σταυρό να κουβαλάει: Τον σταυρό του κοινωνικού κράτους και της αποτελεσματικότητας της λειτουργίας των κρατών. Είχε και τα δύο. Αυτό το διπλά σταυρικό της θέμα ήταν για μια περίοδο η αφορμή της ευδοκίμησής της και όταν τα πράγματα δυσκόλεψαν για μια περίοδο κρίσης που πέρασε.

Οι προηγούμενοι από εμάς διαχειρίστηκαν τα δίκαια των λαών με έναν τρόπο πάρα πολύ γενναιόδωρο. Γέννησαν κοσμοθεωρία λειτουργίας του αστικού κράτους, την οποία απεδέχθησαν και οι υπόλοιποι. Όμως, η περίοδος της κρίσης δημιούργησε επιπρόσθετες δυσκολίες σ’ αυτόν τον διπλό σταυρό που κουβαλούσαμε. Εκεί, δυνάμεις όπως οι δικές σας δεν βοήθησαν. Ήμασταν σαν ένας αρσιβαρίστας που προσπαθεί να σηκώσει διακόσια κιλά και ο άλλος του χτυπά τη μέση ή τον κλωτσά στα γόνατα. Αυτό κάνατε! Κι έρχεστε τώρα να μας διδάξετε;

Έχουμε διδαχθεί, λοιπόν, πάρα πολλά. Δεν υπάρχει συμφορά που να μην την έχουμε περάσει. Έχουμε μάθει και από τα σωστά και από τα λάθη μας και είμαστε εδώ. Ο λαός κάθε μήνα που περνά αυξάνει τη δύναμή μας. Έχετε το παράδειγμα της Κυριακής. Εγώ μιλώ με βάση την ψηφοφορία της Κυριακής και όχι με βάση γενικές υποθέσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς.

Μετά θα ακολουθήσουν οι δευτερολογίες των εισηγητών και ειδικών αγορητών.

**ΧΡΗΣΤΟΣ ΜΑΝΤΑΣ:** Κύριε Πρόεδρε, κυρίες και κύριοι συνάδελφοι, είχα κι εγώ την ελπίδα ότι μπορεί σ’ αυτό το νομοσχέδιο να είμαι λίγο πιο χρήσιμος και να προσφέρω κάποιες από τις γνώσεις που έχω στα ζητήματα του εθισμού. Όμως, μάλλον δεν μου επιτρέπετε να πω μερικά πράγματα με την έκταση που θα ήθελα να τα πω, καθώς έχουν προκύψει διάφορα ζητήματα μέσα σ’ αυτή τη συζήτηση που εξελίσσεται ενδιαφέρουσα, θα έλεγα, συνολικά.

Μάλιστα, αυτή η κουβέντα ξεκίνησε από τις επιτροπές και άρχισε να γίνεται ενδιαφέρουσα η συζήτηση, όταν ο Υπουργός μίλησε γι’ αυτή τη φυματική σαρανταποδαρούσα που περνά τον πήχη που έχει βάλει η Αντιπολίτευση τόσο χαμηλά. Ξεκινήσαμε από εκεί και συνεχίστηκε το ενδιαφέρον, γιατί μέσα σ’ αυτές τις μέρες εξελίχθηκαν διάφορα ζητήματα. Φτάσαμε, λοιπόν και στη χθεσινή μέρα και στο διάγγελμα του Πρωθυπουργού σε σχέση με το κοινωνικό μέρισμα. Εκεί χάθηκαν τα αυγά και τα πασχάλια, όπως λέμε και στο χωριό μου.

Θα ήθελα να γίνω λίγο πιο συγκεκριμένος. Είναι απίστευτο αυτό που συμβαίνει. Εγώ διαβάζω και ξαναδιαβάζω τις χθεσινές τοποθετήσεις του κ. Δένδια, του κ. Λοβέρδου, του κ. Γεωργιάδη και άλλων. Σήμερα εξακολουθούν να επαναλαμβάνονται αυτοί οι ισχυρισμοί.

Ποια είναι η αντίδραση της Αντιπολίτευσης -είναι, δηλαδή, αντικείμενο μελέτης για να το σκεφτεί κάποιος- σε ένα ερέθισμα που δημιουργεί η αναγγελία, η εξαγγελία του κοινωνικού μερίσματος; Πραγματικά είναι απίστευτο. Δηλαδή, δεν περίμενα ότι και σήμερα, για δεύτερη φορά, ο κ. Δένδιας θα επιχειρούσε να τεκμηριώσει τον ισχυρισμό του ότι πρόκειται για εκτροπή, ότι αυτά δεν γίνονται σε πολιτεύματα σαν αυτό της χώρας μας, που έχουν δηλαδή Προεδρευομένη Κοινοβουλευτική Δημοκρατία και ότι λίγο-πολύ το χθεσινό διάγγελμα του Πρωθυπουργού αποτελούσε εκτροπή.

Μα, είναι σοβαρά επιχειρήματα αυτά; Για να το καταλάβω, είναι στα αλήθεια σοβαρό επιχείρημα; Το λέω για τον κ. Δένδια, με τον οποίο έχουμε συνυπάρξει πάρα πολλές φορές ως Κοινοβουλευτικοί Εκπρόσωποι. Αυτό πραγματικά δεν το περίμενα και με έχει αφήσει άφωνο. Δεσμεύομαι να μελετήσω ξανά αυτά που είπε και να ψάξω να βρω πού ακριβώς βρίσκεται αυτή η φοβερή εκτροπή.

Όμως, η ουσία, αυτό που δεν μας είπε η Αξιωματική Αντιπολίτευση -γιατί από την υπόλοιπη Αντιπολίτευση ακούσαμε μία τοποθέτηση- είναι αν τελικά θα ψηφίσει το κοινωνικό μέρισμα. Τι θα κάνει ακριβώς; Αυτό δεν μας το είπε. Μας άφησε κρυφό το τι θα γίνει τις επόμενες ημέρες, όταν θα έρθει στη Βουλή και θα συζητήσουμε όλες τις λεπτομέρειες γι’ αυτό το θέμα.

Ειπώθηκε και κάτι ακόμη, στο οποίο θέλω να απαντήσω. Εντάξει, ο κ. Λοβέρδος είναι στις επόμενες ημέρες της θριαμβευτικής επανόδου, κατά τη γνώμη του, της Κεντροαριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Του ΠΑΣΟΚ.

**ΧΡΗΣΤΟΣ ΜΑΝΤΑΣ:** Εντάξει, εγώ το λέω με πιο ευρύ τρόπο, για να φτάσω σε αυτό που θέλω να πω.

Στο σημείο αυτό θα ήθελα να κάνω μια παρένθεση και να πω ότι εγώ καθόλου δεν υποτιμώ τη συμμετοχή χιλιάδων ανθρώπων σε μια διαδικασία, η οποία στα δικά μου μάτια, ως Αριστερού, μοιάζει λίγο προβληματική, δηλαδή το να εκλέγεις τον Αρχηγό χωρίς ακριβώς να ξέρεις το πρόγραμμα, το περιεχόμενο, τι κόμμα θα είναι αυτό κ.λπ.. Αυτό είναι ο ηγεμόνας, που έλεγε ο κ. Δένδιας και ο αυτοκράτορας. Αυτό είναι. Έναν αυτοκράτορα πάνε να βγάλουν εκεί, με αυτό τον τρόπο. Εν πάση περιπτώσει, είναι ένα θέμα. Θα το κρίνουμε.

Μεθυσμένος, λοιπόν, από αυτή την τεράστια νίκη ο κ. Λοβέρδος είπε ότι τελικά όλα θα κριθούν στην κάλπη και πως κάθε ημέρα που περνάει, διογκώνεται αυτό το ρεύμα, με το οποίο έχουμε τρομάξει, ας πούμε, και ότι σχεδόν είναι πριν από τα σκαλιά του να ξαναπάρει τη διακυβέρνηση της χώρας. Κάπως έτσι.

Θέλω να απαντήσω και στο άλλο, επειδή ακούγεται και ξανακούγεται. Τι είναι αυτό το κοινωνικό μέρισμα, το οποίο προφανώς δεν είναι ούτε χρήματα του ΣΥΡΙΖΑ, ούτε κανενός ΣΥΡΙΖΑ, ούτε κανενός ΠΑΣΟΚ, ούτε καμμιάς Νέας Δημοκρατίας. Προφανέστατα! Τι είναι; Είναι το αποτέλεσμα της υπερφορολόγησης; Είναι το αποτέλεσμα του ότι γκρεμίσαμε το σπίτι και τώρα δίνουμε και μια σκηνή για να πάει να κάτσει κάποιος; Αυτό είναι;

Για να είμαστε σοβαροί, λοιπόν, σε αυτή την Αίθουσα, εγώ θέλω να επαναλάβω μερικά πράγματα για να τα γνωρίζουν οι συνάδελφοι. Θέλω να επαναλάβω ότι ο Πρωθυπουργός χθες δεν είπε γενικά για υπεραπόδοση, κάτι για το οποίο τον επέκρινε ο κ. Γεωργιάδης. Είπε ότι στα δημοσιονομικά μέτρα πετύχαμε μια μεγαλύτερη κάλυψη όσον αφορά το πρωτογενές πλεόνασμα και από 1,75% φτάσαμε περίπου στο 3% και κάτι. Τι είναι αυτό; Εξηγώ λοιπόν.

Μέσα σε αυτά τα οποία συμφωνούμε με τους θεσμούς είναι τα λεγόμενα παραμετρικά και μη παραμετρικά μέτρα. Τα μη παραμετρικά, δηλαδή αυτά που προέρχονται από την πάταξη της φοροδιαφυγής, δεν τα λαμβάνουν υπ’ όψιν στον υπολογισμό των πρωτογενών πλεονασμάτων. Το ένα είναι αυτό.

Το δεύτερο είναι ότι υπάρχει αυτή η τάση, την οποία πολλές φορές έχουμε επαναλάβει σε αυτή τη Βουλή, να υποτιμά, ειδικά το Διεθνές Νομισματικό Ταμείο, την απόδοση των όποιων μέτρων παίρνουμε. Υπολογίζει, ας πούμε, εκατό. Εμείς λέμε ότι θα πιάσουμε, για παράδειγμα, εκατόν πενήντα. Τελικά πιάνουμε ίσως εκατόν εβδομήντα. Συνήθως το Διεθνές Νομισματικό Ταμείο σε αυτές τις εκτιμήσεις του, πέφτει έξω, υποτιμά, δηλαδή, την απόδοση αυτών των μέτρων.

Θα επαναλάβω δυο συγκεκριμένα παραδείγματα.

Η δυνατότητα αυτή μας δίνεται, κυρίως από την απόδοση αυτών των μη παραμετρικών μέτρων, που είναι ένα κομμάτι πάταξης της φοροδιαφυγής. Και εδώ δεν λέμε πράγματα γενικώς και αορίστως. Επανέλαβε ο Υπουργός στις επιτροπές δύο στοιχεία. Ποια είναι αυτά; Το πρώτο είναι η εθελοντική αποκάλυψη, η οποία έφερε στα ταμεία πάνω από 450 εκατομμύρια ευρώ. Το δεύτερο είναι η υπεραπόδοση -γιατί εδώ είναι η υπεραπόδοση- σε σχέση με τα έσοδα του ΕΦΚΑ, τα οποία προήλθαν κυρίως από την αύξηση της απασχόλησης. Αυτά τα δύο μαζί κάνουν 1 δισεκατομμύριο ευρώ. Μόνο αυτά.

Να πω και μερικά άλλα πράγματα για την πάταξη της φοροδιαφυγής.

Αλήθεια, ποιος ακριβώς έκανε το σύστημα διασταύρωσης τραπεζικών λογαριασμών και φορολογικών δηλώσεων; Πότε έγινε αυτό; Ποιος υλοποίησε αυτή τη δυνατότητα; Γιατί πλέον, η διασταύρωση, που μπορεί να γίνει από την πλευρά της πολιτείας, μπορεί να γίνει πάρα πολύ γρήγορα και να πιάσει πολύ περισσότερα σε πολύ μικρότερο χρόνο, όταν θέλαμε δύο και τρεις μήνες για να κάνουμε μια διασταύρωση. Τώρα μπορούμε, σε πολύ σύντομο χρόνο, να διασταυρώσουμε τραπεζικούς λογαριασμούς και φορολογικές δηλώσεις και άρα, να εντοπίσουμε τη φοροδιαφυγή.

Στην ουσία, ποιος έβαλε στην ελληνική πραγματικότητα το πλαστικό χρήμα; Πώς μέσα από εκεί μπορέσαμε…

**ΓΕΩΡΓΙΟΣ ΑΜΥΡΑΣ:** ...(δεν ακούστηκε)

**ΧΡΗΣΤΟΣ ΜΑΝΤΑΣ:** Αφήστε να ολοκληρώσω τη σκέψη μου. Αν θέλετε, έχετε τη δυνατότητα να μιλήσετε μετά και να πείτε ό,τι νομίζετε.

Πώς, μέσα από εκεί και μέσα από την οικοδόμηση του αφορολόγητου φέραμε στα ταμεία, μέσα από την αυτόματη επιστροφή του ΦΠΑ, ειδικά σε κάτι χάι νησιά πιάσαμε κάποιες αποδόσεις κάπου 160%, 180%; Ποιος το έκανε αυτό, άραγε; Ποιος ενίσχυσε τον μηχανισμό, παίρνοντας κατάλληλα αυτοκίνητα για την πάταξη του λαθρεμπορίου στα σύνορα; Και εννοώ τα φορτηγά x-ray. Ήδη έχει μπει ένα σε λειτουργία και μπαίνουν και άλλα τέσσερα. Ποιος έβαλε την ηλεκτρονική πλατφόρμα για τον έλεγχο της ενοικίασης διαμερισμάτων, μέσω του airbnb; Ποιος τα έκανε όλα αυτά; Δεν ήταν αυτή η Κυβέρνηση, η οποία πήρε συγκεκριμένα μέτρα και είχε πολύ συγκεκριμένη απόδοση στην πάταξη της φοροδιαφυγής;

Δεν λέμε ότι τα κάναμε όλα ή ότι έχουμε αυτή τη στιγμή την πλήρη απόδοση. Όμως, έχουμε κάνει πολύ συγκεκριμένα βήματα και έχουμε πολύ συγκεκριμένα αποτελέσματα. Παλαιότερα, υπήρχε και το άλλο επιχείρημα, ότι δεν επιστρέφουμε και τα ληξιπρόθεσμα. Έχουμε επαναλάβει ότι αυτό υπολογίζεται μέσα στο τελικό αποτέλεσμα για το πρωτογενές πλεόνασμα, αλλά κάποιοι δεν εννοούν να το καταλάβουν.

Όλα αυτά, λοιπόν, συνιστούν μια πολύ καλύτερη απόδοση στο δημοσιονομικό σκέλος, που επιτρέπει στην ελληνική Κυβέρνηση να δίνει αυτό το κοινωνικό μέρισμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά ακόμα, αν μου επιτρέπετε, κύριε Πρόεδρε.

Ξαναλέω, λοιπόν, ότι μάλλον μύγα τσίμπησε κάποιους, όταν για δεύτερη χρονιά άκουσαν να δίνεται ένα κοινωνικό μέρισμα με πραγματική υπέρβαση του πρωτογενούς πλεονάσματος και όχι σαν το μέρισμα που έδωσαν αυτοί το 2014 -για να μην πω πώς και πού- με δανεικά και χωρίς να έχουν απόδοση μεγαλύτερη στο πρωτογενές πλεόνασμα, το οποίο δεν έπιασαν ποτέ, βέβαια.

Πάω παρακάτω, για το νομοσχέδιο.

Δεν θα επαναλάβω διάφορα πράγματα, που έχουν ειπωθεί. Στην κριτική, όμως, που έγινε σε σχέση με τους περιορισμούς και τον Κανονισμό, να επαναλάβω ότι υπάρχουν κάποια πράγματα, στα οποία πρέπει να συνεννοηθούμε, να έχουμε κοινό τόπο. Όταν περιορίζεις τα σημεία και τα μηχανήματα, όταν κάνεις, δηλαδή, δύο κινήσεις -μειώνεις τα μηχανήματα από τριάντα πέντε χιλιάδες σε είκοσι πέντε χιλιάδες και περιορίζεις τα σημεία, από περισσότερα από χίλια, σε πεντακόσια- αυτό είναι ένα πάρα πολύ συγκεκριμένο μέτρο. Στη διεθνή βιβλιογραφία η διαθεσιμότητα είναι ένα κρίσιμο θέμα, σε σχέση με την ευαλωτότητα, αν θέλετε, κάποιων ανθρώπων να μπουν σε μια διαδικασία εθισμού. Ένα, λοιπόν, είναι αυτό.

Δεύτερον, οι παίκτες πρέπει να είναι άνω των εικοσιενός ετών. Αυτός είναι ένας συγκεκριμένος περιορισμός. Πρέπει υποχρεωτικά να χρησιμοποιούν κάρτα παίκτη μετά από ταυτοποίηση. Δεύτερος περιορισμός.

Τρίτος περιορισμός. Πρέπει υποχρεωτικά να αυτοπροσδιορίζουν όρια ανά ημέρα και ανά περίοδο.

Τέταρτος περιορισμός. Επιπλέον δυνατότητα περιορισμού με το day stop. Και άλλη δυνατότητα ακόμη με μηνιαία και ετήσια όρια.

Συνεπώς, υπάρχουν συγκεκριμένα ζητήματα περιορισμού, τα οποία μπαίνουν και τα οποία νομίζω ότι μπορούν να λειτουργήσουν, μαζί και με τον Κανονισμό, που φτιάχνει η ανεξάρτητη αρχή. Όλα αυτά μαζί, μπορούν να λειτουργήσουν σε μια αγορά, που οι περισσότερες πτέρυγες της Βουλής επισημαίνουν ότι χρειάζεται ρύθμιση.

Να πω και κάτι τελευταίο, σε σχέση με το ζήτημα του εθισμού. Το θέμα του εθισμού, κυρίες και κύριοι συνάδελφοι, είναι ένα πολυπαραγοντικό ζήτημα. Πολυπαραγοντικό ζήτημα. Υπήρχε, υπάρχει και θα υπάρχει στην ανθρωπότητα. Ψάξτε όπου θέλετε και όποιες πολιτικές θέλετε και θα το δείτε αυτό. Το εάν περιορίζεται και πώς περιορίζεται ακριβώς και τι μέτρα παίρνουμε για την πρόληψη, κυρίως του εθισμού στους εφήβους, αυτό είναι ένα θέμα, που μπορούμε πράγματι να το κουβεντιάσουμε. Πάντως, οι απαγορευτικές κάθετες πολιτικές, το μόνο που έχουν κάνει –κι αυτό το αποδεικνύει η διεθνής βιβλιογραφία- είναι να αυξήσουν τον παράνομο τζόγο ή την παράνομη χρήση αλκοόλ ή την παράνομη χρήση ουσιών κ.λπ.. Αυτά λέει η διεθνής βιβλιογραφία και νομίζω ότι αξίζει να διαβάσουμε σωστά αυτή τη βιβλιογραφία.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ, κύριε συνάδελφε.

**ΧΡΗΣΤΟΣ ΜΑΝΤΑΣ:** Ολοκληρώνω αμέσως, κύριε Πρόεδρε.

Έχουμε δουλειά να κάνουμε εδώ. Πράγματι, έχουμε να κάνουμε δουλειά εδώ. Και στα προγράμματα πρόληψης στο σχολείο, που μπορούν να γίνουν και στη δυνατότητα θεραπευτικής αντιμετώπισης όσων ανθρώπων μπαίνουν σ’ αυτό το λούκι, επιτρέψτε μου να πω.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαντά.

Συνεχίζουμε με τις δευτερολογίες των εισηγητών και ειδικών αγορητών.

Ο κ. Παυλίδης από τον ΣΥΡΙΖΑ έχει τον λόγο.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Κύριε Πρόεδρε, δυστυχώς, παρ’ότι ετοιμαζόμαστε να κάνουμε τη δευτερολογία μας πάνω σε ένα νομοσχέδιο, ακούμε μερικά πράγματα, που δεν μας αφήνουν και πολύ περιθώριο να μην τα απαντήσουμε. Νομίζω ότι υπήρξε βαθύτατα απογοητευτικός ο κ. Λοβέρδος, ανοίγοντας τη νέα ωραία ατζέντα της νέας κεντροαριστεράς, ξεκινώντας ξανά με το ίδιο αφήγημα, εξίσωση των δυο άκρων, ταύτιση του ΣΥΡΙΖΑ με τη Χρυσή Αυγή, που αν μη τι άλλο, αν δεν είναι χυδαιότητα, είναι τουλάχιστον πολιτική αδυναμία.

Οι εκλογές στην Κεντροαριστερά –ακούστε τι είπε- σκοπό είχαν τη δημιουργία ενός κόμματος ενάντια στον ΣΥΡΙΖΑ. Προφανώς, γι’ αυτόν τον λόγο ψήφισε ο κ. Ψωμιάδης, ο κ. Στέφανος Μάνος και η ιέρεια του ΔΝΤ η κ. Μιράντα Ξαφά, η οποία υποστήριζε άνετα την ανάγκη απόλυσης διακοσίων χιλιάδων δημοσίων υπαλλήλων.

Νομίζω ότι το φλερτ με τη Νέα Δημοκρατία καλά κρατεί και νομίζω ότι δεν έχουν προβληματιστεί καθόλου για τα μαθήματα, που δόθηκαν σε ευρωπαϊκές εκλογές για την ανάγκη επαναπροσανατολισμού της σοσιαλδημοκρατίας και δεν ξέρω εάν πραγματικά αυτή η ατζέντα, που ανέφερε ο κ. Λοβέρδος ήταν στο κεφάλι όλων αυτών των ανθρώπων, που πήγαν και ψήφισαν για την ίδρυση αυτού του νέου κόμματος.

Αντίστοιχα, μου κάνει εντύπωση να ακούω τον κ. Δένδια να μιλάει για αδικαιολόγητο πλουτισμό δημοσίου. Αυτοί οι οποίοι αδικαιολόγητα οδήγησαν το δημόσιο σε φτώχεια και κατάρρευση, μιλούν για αδικαιολόγητο πλουτισμό. Δεν είναι αδικαιολόγητο το πλεόνασμα, είναι βαθιά δικαιολογημένο και να πω πολύ συγκεκριμένα ότι προφανώς κουβαλάει μέσα του –το είπαμε και στην επιτροπή- το φορολογικό αποτύπωμα μιας φορολογικής πολιτικής. Ταυτόχρονα, όμως, αυτό το δικαιολογημένο πλεόνασμα κουβαλά και την αντιμετώπιση του αδικαιολόγητου ελλείμματος του ΕΦΚΑ, που προϋπολογίζαμε φέτος μείον 750 εκατομμύρια, παραλαμβάνοντας ένα ασφαλιστικό σύστημα με τρύπα μείον 1,5 δισεκατομμύριο και το οδηγήσαμε, τέλος του 2017, σε ένα πλεόνασμα 199 εκατομμυρίων ευρώ. Αυτό σημαίνει μια υπεραπόδοση στο σύστημα 1 δισεκατομμυρίου. Είναι δικαιολογημένο το πλεόνασμα, γιατί αντιμετωπίσαμε τα αδικαιολόγητα αδήλωτα εισοδήματα, από τα οποία έχουμε βεβαιώσει 300 εκατομμύρια και έχουμε ήδη εισπράξει 200 εκατομμύρια. Είναι δικαιολογημένο το πλεόνασμα, γιατί αντιμετωπίσαμε την αδικαιολόγητη τρύπα του ΕΟΠΥΥ που τη φέραμε σε μια ισορροπία. Είναι δικαιολογημένο το πλεόνασμα, γιατί αντιμετωπίσαμε την αδικαιολόγητη συμπεριφορά των μη παραμετρικών μέτρων, της διαφθοράς του ΚΕΕΛΠΝΟ, της διασπάθισης και της κατασπατάλησης του δημοσίου χρήματος. Παραμετρικά μέτρα, τα οποία ξέρουν πολύ καλά να τα μετρούν στην Αντιπολίτευση.

Επειδή, λοιπόν, είναι δικαιολογημένο το πλεόνασμα που αδικαιολόγητα δεν ψήφισαν οι συνάδελφοι της Νέας Δημοκρατίας πέρυσι και δικαιολογημένα θα το επιστρέψουμε στην κοινωνία και φέτος, καλό είναι δικαιολογημένα φέτος να το ψηφίσουν κι αυτοί, αν θέλουν πραγματικά να έχουν μια κοινωνική απεικόνιση πολιτικά.

Όσον αφορά το νομοσχέδιο, άκουσα τον κ. Δένδια να λέει ότι η ουσία του νομοσχεδίου είναι μόνο το δημοσιονομικό όφελος. Όλο το αφήγημα της Αντιπολίτευσης αυτό ήταν: Κάνετε αυτό το νομοσχέδιο για να γεμίσετε τα ταμεία σας, για να λύσετε το δημοσιονομικό σας πρόβλημα. Έχετε μια εισπρακτική αντίληψη. Δεν κοιτάτε ζητήματα εξάρτησης και εθισμού. Δημιουργείτε μια χώρα τζόγου και προκαλείτε καζινοποίηση.

Θέλω να ξεκαθαρίσω κάτι. Προφανώς, τα δημόσια έξοδα μας απασχολούν και προφανώς, τα έσοδα του δημοσίου ταμείου μας ενδιαφέρουν πάρα πολύ. Δεν είναι, όμως ούτε το μόνο ούτε το κυρίαρχο ζήτημα αυτό. Αν ήταν αυτό το μοναδικό κριτήριό μας, να γεμίσουμε, δηλαδή, τα ταμεία μας, θα κρατάγαμε χίλια πεντακόσια καταστήματα, αντί για πεντακόσια, γιατί θα είχαμε τριπλάσιες ασφαλιστικές εισφορές στο σύστημα. Θα κρατάγαμε τριανταπέντε χιλιάδες μηχανάκια, γιατί θα είχαμε παραπάνω κύκλο εργασιών, παραπάνω τζίρο, παραπάνω φορολογητέα ύλη και παραπάνω έσοδα στο δημόσιο. Άρα, μειώνοντας και τα μηχανήματα και τα καταστήματα, προκύπτει σαφέστατα ότι δεν είναι το μοναδικό μας κριτήριο τα δημόσια έσοδα.

Να απαντήσουμε και στο εξής: Είναι καζινοποίηση η μείωση κατά 30% των μηχανημάτων από τριανταπέντε σε εικοσιπέντε; Είναι καζινοποίηση σε κάθε γειτονιά, όταν από χίλια πεντακόσια τα καταστήματα τα κάνεις πεντακόσια; Για να ξέρουμε και τι συζητάμε. Το ότι είναι καζινοποίηση και διασπορά μικρών καζίνο σε όλες τις γειτονιές, η μείωση κατά δύο τρίτα του όγκου των καταστημάτων ανά την επικράτεια, νομίζω, αν μη τι άλλο, ότι είναι ανέκδοτο.

Εφαρμόζουμε σαφέστατα μια περιοριστική και εποπτική πολιτική. Το κυρίαρχο εγχείρημα είναι ο περιορισμός της καζινοποίησης, ο περιορισμός της μεγάλης και πυκνής διασποράς στον αστικό ιστό, ο έλεγχος του καταστήματος, ο έλεγχος του μηχανήματος και ο έλεγχος του παίκτη με την κάρτα παίκτη και την όλη παικτική συμπεριφορά του.

Οι καταγγελίες, λοιπόν, της Αντιπολίτευσης -το είπαμε και στην επιτροπή- οφείλουν να είναι στοιχείο της αυτοκριτικής τους. Είχαν νομοθετήσει ένα νομοσχέδιο το οποίο είχε τριανταπέντε χιλιάδες μηχανήματα, χίλια πεντακόσια καταστήματα και μια ανεξέλεγκτη αγορά.

Ακούω την κ. Κεφαλίδου από τη Δημοκρατική Συμπαράταξη, που κάνει μια αποκλειστική κριτική στο ρυθμιστικό πλαίσιο στη βάση των χαρακτηριστικών μιας ανεξάρτητης αρχής. Νομίζω, κατ’αρχήν, ότι το ρυθμιστικό πλαίσιο είναι αρμοδιότητα της επιτροπής ελέγχου, που έχει τα χαρακτηριστικά μιας ανεξάρτητης αρχής. Θέλω να ρωτήσω, όμως, την κ. Κεφαλίδου το εξής: Τι ρυθμιστικό πλαίσιο είχαν αυτοί τόσα χρόνια για τον on line στοιχηματισμό; Εκτός αν θεωρούν ότι επί ημερών ΣΥΡΙΖΑ άνθισε. Επίσης, χρησιμοποιεί μια απλή μέθοδο των τριών: «Κατά 30% μειώσατε τα μηχανήματα, 80% αυξήσατε τον χρόνο, άρα είναι χαριστική ρύθμιση». Και ο κ. Δένδιας μιλάει για ρουσφέτι. Νομίζω ότι η απλή μέθοδος των τριών είναι στα μαθηματικά κάτι αντίστοιχο με το «Νινί να το τόπι».

Υπάρχουν πολύ περισσότερες μεταβλητές στην υπόθεση. Η μεταβλητή, για παράδειγμα, του βαθμού κερδοφορίας που μειώνεται από τα μηχανήματα, ο επιμερισμός στον χρόνο, που οδηγεί σε μια οπισθοβαρή κερδοφορία με τη μείωση της έντασης του κέρδους, η μείωση των καταστημάτων, που περιορίζει το μέγεθος της παραχώρησης σε τρίτους, το εισόδημα και χίλια δυο άλλα. Τα είπε και ο Υπουργός πριν.

Τέλος, θέλω να κάνω μια παρατήρηση, σε σχέση με το ΚΚΕ και την κατάργηση του τζόγου. Νομίζω ότι είναι μια μανιχαϊστική προσέγγιση. Το ερώτημα που οφείλουμε να απαντήσουμε δεν είναι «”ναι” ή “όχι” στον τζόγο;». Αν ήταν αυτό το ερώτημα, θα απαντούσαμε όλοι, «”Όχι” στον τζόγο». Το ερώτημα είναι, «”Ναι” στον νόμιμο τζόγο ή “ναι” στον παράνομο τζόγο;». Γιατί το ζήτημα «”Όχι” στον τζόγο» προφανώς δεν μπορεί να είναι ένα ζήτημα υλοποιήσιμο. Μην στρουθοκαμηλίζουμε, λοιπόν.

Η ιστορία γύρω από το «”Όχι” στον τζόγο» και την απόλυτη κατάργηση του τζόγου, απλά οδηγεί σε αντανακλαστικά ποτοαπαγόρευσης και ό,τι σε αυτόν τον τομέα καταργείται, απλώς ζει στην παρανομία και στο σκοτάδι. Εμάς μας ενδιαφέρει να μετακινήσουμε από το παράνομο περιβάλλον τον παίκτη σε ένα νόμιμο, ασφαλές ελεγχόμενο περιβάλλον. Kαι αυτό κάνουμε.

Τέλος, το αποκλειστικό δικαίωμα του ΟΠΑΠ με το ν.4002/2011 υπήρχε και υπάρχει. Παραχώρηση χρήσης στην ουσία γινόταν και τίποτα άλλο στις δημοπρασίες και στους παραχωρησιούχος. Γιατί μας λένε ότι με κάποιον τρόπο, παραχωρήσαμε δικαιώματα και όλα αυτά. Πρώτον, ο ΟΠΑΠ δημοπρατούσε και δεύτερον, δεν δημιουργήθηκε κανένα μονοπώλιο. Γιατί ακούω να μιλάτε συνέχεια για μονοπώλιο.

Ποιος θεωρεί ότι εάν ο ΟΠΑΠ έδινε, μέσω δημοπρασίας, σε τρίτους τα δικαιώματα των καταστημάτων, αυτό θα δημιουργούσε ανταγωνισμό; Πώς θα δημιουργούσε ανταγωνισμό; Επειδή θα είχαν τρίτοι τα δικαιώματα στα καταστήματα; Αφού υπάρχουν οι ίδιοι παικτικοί κανόνες, το ίδιο θεσμικό πλαίσιο και τα ίδια ποσοστά απόδοσης κερδών. Όταν, λοιπόν, υπάρχει αυτό το συγκεκριμένο θεσμικό πλαίσιο, δεν δημιουργείς κανέναν ανταγωνισμό. Μονοπωλιακές ήταν οι συνθήκες πριν. Μονοπωλιακές παραμένουν και σήμερα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο εισηγητής της Νέας Δημοκρατίας κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, ανακεφαλαιώνοντας θα πούμε ότι η συζήτηση για το νομοσχέδιο αυτό ήταν ιδιαίτερα ωφέλιμη, ήταν αποκαλυπτική και ίσως αποδειχθεί και παραγωγική. Παραγωγική θα αποδειχθεί αν οι ρητές δεσμεύσεις και διαβεβαιώσεις του Υπουργού επαληθευτούν το επόμενο διάστημα. Τις επαναλαμβάνω:

Πρώτη δέσμευση: Εντός της σήμερον -κατά τον κ. Δένδια μέχρι την Παρασκευή, του έδωσε και μια μικρή παραχώρηση ο κ. Δένδιας- θα πρέπει να βγει σε διαβούλευση το νομοσχέδιο για τα καζίνο.

Δεύτερη δέσμευση: Μόλις έρθει για ψήφιση το νομοσχέδιο για τα καζίνο, θα έρθει νέο νομοσχέδιο για τον ιντερνετικό τζόγο.

Τρίτη δέσμευση: Εντός διμήνου το αργότερο, θα ολοκληρωθεί ο Οργανισμός της Επιτροπής Ελέγχου και Εποπτείας Παιγνίων και ο κανονισμός και θα αποσταλούν στο Συμβούλιο της Επικρατείας για έκδοση προεδρικού διατάγματος. Εντός διμήνου, κατά τη δήλωση του Υπουργού στις επιτροπές.

Εάν αυτά μπορέσουν και συμπληρωθούν, βεβαίως, και από διατάξεις για τον παράνομο τζόγο, τις οποίες περιμένουμε όλοι εδώ -να δούμε τις προτάσεις της Κυβερνήσεως, να τις συζητήσουμε και να συνεισφέρουμε σε αυτό- νομίζουμε ότι τελικά αυτό το νομοσχέδιο θα έχει να προσφέρει κάτι πραγματικά σημαντικό σε όλη αυτή τη διαδικασία, σε όλη αυτή τη δραστηριότητα. Και ευελπιστούμε ο Υπουργός να μην δώσει αφορμή για να αμφισβητήσουμε την αξιοπιστία του. Το χρονοδιάγραμμα είναι συγκεκριμένο. Νομίζω ότι όλοι θέλουμε αυτές τις ρυθμίσεις, γιατί ουσιαστικά είναι μια άμεση παραδοχή ότι εδώ είχαμε μια αποσπασματική ρύθμιση, ενώ έπρεπε να είχαμε μια ενιαία ρύθμιση για όλα τα ζητήματα, που έχουν να κάνουν με τα παίγνια, με τον τζόγο -όπως θέλετε πείτε το- στην Ελλάδα. Αυτά, λοιπόν, είναι τα συμπεράσματα από αυτές τις συνεδριάσεις.

Μια κουβέντα θέλω να πω για την τροπολογία, την οποία καταθέσαμε σήμερα, σε σχέση με την κατάργηση του νόμου Παρασκευόπουλου, του νόμου Κοντονή. Έγινε συζήτηση και νομίζω ότι διευκρινίστηκαν τα ζητήματα. Θέλω πραγματικά, να μου πει ένας Βουλευτής της Πλειοψηφίας εάν υπάρχει -γιατί μας κατηγόρησε γι’ αυτό ο Υπουργός- μια ευρωπαϊκή χώρα, η οποία δεν έχει φυλακές υψίστης ασφαλείας. Να μας πουν ποια ευρωπαϊκή χώρα δεν έχει φυλακές υψίστης ασφαλείας για έγκλειστους, που έχουν διαπράξει συγκεκριμένα αδικήματα και να αρχίσουμε να συζητάμε. Όμως, νομίζω ότι η Ελλάδα, δυστυχώς, για μια ακόμη φορά, είναι εξαίρεση σε αυτόν τον κανόνα.

Όμως, αυτό, το οποίο αποκαλύφθηκε χθες κατά τη συζήτηση στη Βουλή, με έγγραφο, το οποίο δόθηκε από τον κ. Λοβέρδο κα εμπεριέχεται στα Πρακτικά, έχει να κάνει με το γνωστό ζήτημα της προσπάθειας του κ. Καμμένου να παραβιάσει μια διακρατική συμφωνία και να κάνει μια συμφωνία, μια αγοραπωλησία με δικά του δεδομένα, με δικές του επιθυμίες, με δικές του σκοπιμότητες.

Δεν μπορούν οι Βουλευτές της Πλειοψηφίας να στρουθοκαμηλίζουν. Το γεγονός είναι υπαρκτό. Αποδεικνύεται με έγγραφα, αποδεικνύεται με καταγγελίες. Δεν μπορούν να μιλούν για ζητήματα ηθικής τάξης, για κάποια άλλα θέματα που δήθεν απασχολούν την επικαιρότητα, και να αποφεύγουν να απαντήσουν επί ζητημάτων νομιμότητας, επί ζητημάτων διακρατικών συμβάσεων.

Αν είναι αλήθεια αυτά τα οποία καταγγέλλονται και αυτά τα οποία αποδεικνύονται -μέχρι στιγμής τουλάχιστον- με έγγραφα, τότε έχουμε έναν Υπουργό Εθνικής Άμυνας ο οποίος παραβίασε την εντολή του ΚΥΣΕΑ και του Πρωθυπουργού για να γίνει μια διακρατική συμφωνία, έναν Υπουργό Άμυνας ο οποίος απαξίωσε και πρόσβαλε ανώτατους στρατιωτικούς που επιτελούσαν το καθήκον τους, οι οποίοι υποχρεώθηκαν σε παράβαση καθήκοντος κατά εντολή του. Έχουμε έναν Υπουργό Άμυνας, ο οποίος προσβάλει και δημιουργεί ζητήματα για τις διπλωματικές μας αρχές, έναν Υπουργό Εθνικής Άμυνας ο οποίος δημιουργεί μείζονα ζητήματα σε σχέση με τη θέση της χώρας μας, με τις διεθνείς της υποχρεώσεις και με τον τρόπο, τον οποίο διαχειρίζεται στρατιωτικό υλικό.

Ξέρετε, τα ερωτήματα αυτά είναι από την πραγματικότητα. Τα θέτει η πραγματικότητα, τα θέτει η κοινή λογική, τα θέτει η κοινωνία. Δεν θα αποφύγουν κάποιοι να απαντήσουν επί αυτών και στη Βουλή και πιστεύω και στη δικαιοσύνη, η οποία ενώ έχει δείξει μια μεγάλη ευαισθησία σε απλά δημοσιεύματα άλλων εφημερίδων, χωρίς κανένα στοιχείο, μέχρι σήμερα που μιλάμε -και ελπίζω να διαψευσθώ-, δεν έχει βγει να ασκήσει την εκ του νόμου υποχρέωση για προκαταρκτική έρευνα.

Αυτό το πολύ μεγάλο ζήτημα, που είναι ζήτημα νομιμότητας -δεν είναι ζήτημα ηθικής τάξης, είναι ζήτημα νομιμότητας- δεν θα αποφύγετε να το απαντήσετε και ελπίζω τότε ο καθένας από εσάς να σταθεί στο ύψος των περιστάσεων, προστατεύοντας την προσωπική του αξιοπρέπεια και την προσωπικότητα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργαντά.

Τον λόγο έχει η ειδική αγορήτρια της Δημοκρατικής Συμπαράταξης κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Πρόεδρε, αν και δεν το συνηθίζω, θα ξεκινήσω με την τελευταία πρόταση του συναδέλφου του ΣΥΡΙΖΑ.

Κύριε Παυλίδη – αλλά μιλώ προς όλους τους συναδέλφους του ΣΥΡΙΖΑ- θέλω να πω ότι είναι εμφανής η αμηχανία σας και το κατανοώ. Η παρουσία διακοσίων δέκα χιλιάδων πολιτών στις κάλπες την Κυριακή ήταν ένα πολύ ηχηρό μήνυμα και σας ενημερώνω ότι αυτό είναι μόνο η αρχή. Τους ευχαριστούμε θερμά και ελπίζουμε ότι στη συνέχεια θα είμαστε αντάξιοι της εμπιστοσύνης που μας δείχνουν.

Πάμε τώρα λίγο στις τροπολογίες, γιατί δεν έχει ακουστεί σχεδόν τίποτα έχουμε μείνει μόνο στον βασικό κορμό του νομοσχεδίου ενώ υπάρχουν κάποιες τροπολογίες που έχει σημασία να τις αναδείξουμε.

Πάμε στην παράταση προθεσμίας οικειοθελούς αποκάλυψης φορολογητέας ύλης. Δεν είναι η πρώτη φορά που το φέρνετε, κύριοι συνάδελφοι. Είναι ακόμα μία αποσπασματική ρύθμιση, την οποία κανείς δεν μπορεί να αρνηθεί. Συναινούμε, λοιπόν, και λέμε «ναι» ως προς αυτή.

Όσο για το καζίνο της Πάρνηθας, όλη η κουβέντα που έχει γίνει τόσες φορές και στις επιτροπές και στην Ολομέλεια δείχνει ότι η απόφαση για τη μετεγκατάστασή του θέλει μια στάθμιση κι όντως εδώ υπάρχουν και αντίρροπα συμφέροντα. Δεν είναι μια εύκολη απόφαση, πρέπει, όμως, κανείς με ρεαλισμό να αντιμετωπίσει αυτήν τη διέξοδο που δίνεται, ώστε να υπάρξει συνέχιση της λειτουργίας της επιχείρησης, αλλά κυρίως να διασφαλιστούν οι θέσεις εργασίας και αυτό να γίνει με σαφή, απόλυτο τρόπο και χωρίς χρονικούς περιορισμούς.

Εννοείται ότι απ’ όλη αυτήν τη διαδικασία, ο ωφελούμενος είναι η ιδιωτική εταιρεία λειτουργίας του καζίνο, γιατί από ένα δυσπρόσιτο και λιγότερο ελκυστικό μέρος θα βρεθεί σε μία τοποθεσία με ευκολότερη πρόσβαση, άρα είναι πολύ πιθανό να γίνει και πόλος έλξης περισσότερων δυνητικών πελατών. Γι’ αυτόν τον λόγο θεωρούμε ότι σαφώς και πρέπει να υπάρχει ένα αντιστάθμισμα για την απώλεια από το συλλογικό συμφέρον και από την τοπική οικονομία και κοινωνία του Δήμου Αχαρνών.

Θέλουμε να καταθέσουμε κάποιες βελτιωτικές προτάσεις στην τροπολογία. Θεωρούμε ότι αυτό που λείπει και πρέπει να προβλεφθεί είναι: Πρώτον, η απόλυτη διαφύλαξη των παλιών θέσεων εργασίας, όπως και των νέων που πρέπει να δημιουργηθούν, καθ’ όλο το διάστημα ισχύος της άδειας λειτουργίας. Δεύτερον, η συνέχιση της αξιοποίησης των εγκαταστάσεων όπου βρίσκεται σήμερα το καζίνο. Τρίτον, η πρόβλεψη επενδύσεων συγκεκριμένου ύψους και αντικειμένου με δαπάνες της ωφελούμενης ιδιωτικής εταιρείας. Και τέλος, η διασφάλιση της οικονομικής ωφέλειας του Δήμου Αχαρνών, ο οποίος ευλόγως απέβλεπε σε κάποια οφέλη από τη λειτουργία του καζίνο.

Επειδή ξέρω ότι ο κύριος Υπουργός έχει πάρει στα χέρια του την επιστολή του Σωματείου Εργαζομένων στο καζίνο, ξενοδοχείο και τελεφερίκ Πάρνηθας, εδώ υπάρχει μια προσθήκη που ζητάνε οι εργαζόμενοι. Στο άρθρο 1 παρ. γ΄ που μιλάει για τη διασφάλιση των θέσεων εργασίας -εμείς θα το στηρίξουμε αυτό- λέει ότι οι όροι εργασίας των νεοπροσλαμβανομένων θα διέπονται από την ισχύουσα εργατική νομοθεσία και τις εκάστοτε επιχειρησιακές συλλογικές συμβάσεις στην «Ελληνικό Καζίνο Πάρνηθας Α.Ε.».

Προχωράμε στο επίσης μεγάλο θέμα του νομοσχεδίου που αφορά τις συντάξεις χηρείας.

Κύριε Υπουργέ, είναι αλήθεια ότι καταθέσατε την τροπολογία μετά από τη συζήτηση με τους φορείς κι αυτό δημιουργεί διαχρονικά ένα πρόβλημα, διότι δεν είχαμε τη δυνατότητα…

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Βουλευτού)

Θα χρειαστώ ίσως ένα λεπτό παραπάνω από τον χρόνο μου, κύριε Πρόεδρε.

Δεν είχαμε τη δυνατότητα, λοιπόν, να καλέσουμε εκεί εκπροσώπους από τον Σύλλογο Συζύγων Θανόντων, οι οποίοι σήμερα, όμως, στέλνουν μια δική τους επιστολή και ζητούν μάλιστα και τη δημοσίευσή της. Εκεί, ούτε λίγο ούτε πολύ, εκφράζουν την έντονη δυσαρέσκειά τους, αφού δεν έγινε καμμία προσπάθεια επίλυσης των βασικών και αδιαπραγμάτευτων αιτημάτων τους, που δεν είναι άλλα από την άρση των ηλικιακών κριτηρίων και την επαναφορά του 70% του ποσοστού χορήγησης της σύνταξης του εκλιπόντος. Η Κυβέρνηση -συνεχίζουν και λένε- δυστυχώς, συνεχίζει να συμπεριφέρεται στις χήρες και τα ορφανά με υποτιμητικό και αναξιοπρεπή τρόπο.

Θα καταθέσω στα Πρακτικά αυτό το οποίο έστειλαν και θα ήταν καλό να τους ακούγαμε και ζωντανά και θα σας πω τη δική μας θέση.

(Στο σημείο αυτό η Βουλευτής κ. Χαρούλα (Χαρά) Κεφαλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η θέση, λοιπόν, είναι ότι για πρώτη φορά μετά από την ψήφιση του ν.4387/2016 προβλέπεται ένα ελάχιστο ποσό, που κυμαίνεται μεταξύ 360 και 385 ευρώ και η ρύθμιση αυτή έρχεται με καθυστέρηση δεκαοκτώ μηνών από την ψήφιση του νόμου Κατρούγκαλου.

Τα συμπεράσματα είναι προφανή. Η Κυβέρνηση με αυτό τον τρόπο ομολογεί απερίφραστα ότι επί δεκαοκτώ μήνες υπήρξε ανάλγητη, οδηγώντας σε εξόντωση χιλιάδες συνταξιούχους χήρες και χήρους. Εμμέσως συνομολογεί ότι μέχρι σήμερα δεν εξέδιδε συντάξεις χηρείας υπό το καθεστώς του νέου ασφαλιστικού νόμου για να αποφύγει την κατακραυγή, γιατί θα αποκαλυπτόταν ότι οι συντάξεις αυτές θα ήταν της τάξης των 170 ευρώ. Επιδιώκει την εξίσωση προς τα κάτω και τη μαζική φτωχοποίηση και αυτό είτε το κάνει για ιδεοληπτικούς λόγους είτε το κάνει από τακτικισμό, για να κτίσει μια πελατεία φτώχειας. Και τα δύο είναι κατάπτυστα. Παραγνωρίζει ότι το ελάχιστο ποσό που νομοθετεί δεν ανταποκρίνεται στις σύγχρονες ανάγκες διαβίωσης, αδιαφορεί για την ανατροπή του οικογενειακού προγραμματισμού από το αιφνίδιο γεγονός του θανάτου και καταλύει, φυσικά, κάθε έννοια ανταποδοτικότητας μεταξύ των εισφορών που έχουν καταβληθεί από τον θανόντα και του ποσού που θα λάβει η οικογένειά του μετά τον θάνατο. Πέρα από το ελάχιστο ποσό που προβλέπει, διατηρεί καθ’ ολοκληρίαν την άδικη ρύθμιση για την απώλεια του 50% της σύνταξης και του περιορισμένου χρόνου λήψης, που είναι η τριετία, εφόσον η χήρα ή ο χήρος είναι κάτω των πενήντα δύο ετών.

Γι’ αυτό, λοιπόν, κι εμείς επαναφέρουμε σήμερα την τροπολογία, την οποία έχουμε καταθέσει ξανά. Θεωρούμε ότι είναι η μόνη ρεαλιστική διέξοδος για να δείξουμε ότι υπάρχει σεβασμός της κοινωνίας απέναντι σ’ αυτούς τους ανθρώπους που πλήττονται ανεπανόρθωτα και θεωρούμε ότι πρέπει να υπάρξει άρση της πρωτοφανούς αδικίας, επαναφορά του προηγούμενου καθεστώτος -δηλαδή 70% της σύνταξης να δίνεται στις οικογένειες- άρση της αναστολής ή διακοπής χορήγησης βάσει ηλικίας.

Θα καταθέσω ξανά στα Πρακτικά την τροπολογία.

(Στο σημείο αυτό η Βουλευτής κ. Χαρούλα (Χαρά) Κεφαλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάω και στο τελευταίο θέμα, το συνταξιοδοτικό, που είναι οι προσωρινές συντάξεις επί ηλεκτρονικών αιτημάτων συνταξιοδότησης.

Εδώ θέλω να σας πω ότι δεν μπορεί ως κίνητρο η ηλεκτρονική υποβολή των αιτήσεων για τη χορήγηση της προσωρινής σύνταξης με βελτιωμένους τρόπους να είναι αυτό που θα δώσει τη δυνατότητα να προχωρήσουμε. Προφανώς είναι θετικό να υποβάλλονται ηλεκτρονικά οι αιτήσεις των δικαιούχων σύνταξης και προφανώς πρέπει να παρέχεται ένα κίνητρο προς αυτούς. Εντούτοις, η αντιπαραβολή της νέας διάταξης με το υφιστάμενο καθεστώς, δηλαδή με το καθεστώς του ν.4387 και το προϋφιστάμενο του ν.396/2011 είναι αποκαλυπτική του πλήγματος που επέφερε το νέο ασφαλιστικό και στις προσωρινές συντάξεις, διότι εκείνο που εσείς παρουσιάζετε ως κίνητρο και ευνοϊκή ρύθμιση της νέας τροπολογίας δεν είναι τίποτα άλλο από την επαναφορά του παλιότερου καθεστώτος του ν. 2011, μόνο όμως σε όσους υποβάλλουν ηλεκτρονικά την αίτησή τους.

Κλείνω λέγοντας ότι σε ό,τι αφορά τη μείωση του συντελεστή του ειδικού φόρου στην αξία των διαφημίσεων η πρότασή μας -ακούστηκε και χθες από τον κ. Λοβέρδο- είναι να υπάρξει ρύθμιση για όλα τα μίντια, όχι αυτή η αποσπασματικότητα, που φαίνεται ότι είναι μια αρρώστια συνολική της Κυβέρνησης.

Ευχαριστώ για τον χρόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής του Κομμουνιστικού Κόμματος Ελλάδας ο κ. Σάκης Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Μεγάλη συζήτηση έγινε πράγματι για την εξάρτηση από τον τζόγο, για το κακό που προκαλεί, για την ανάγκη η κοινωνία να πάρει μέτρα, να βάλει κανόνες, για την ανάγκη να μην κλείνουμε τα μάτια στην πραγματικότητα του παράνομου τζόγου.

Με βάση όλη αυτήν τη συζήτηση, τόσο η Κυβέρνηση όσο και τα υπόλοιπα κόμματα της Αντιπολίτευσης, έχουν καταλήξει σε ένα συμπέρασμα: Η απαγόρευση δεν δίνει λύση στο πρόβλημα. Μάλιστα!

Η νομιμοποίηση, ή μάλλον καλύτερα η διεύρυνση της νομιμοποίησης, αντιμετωπίζει το πρόβλημα; Λύνει το πρόβλημα; Όχι βέβαια!

Τι προσδοκάτε, λοιπόν, εσείς μέσα από αυτήν τη νομοθετική ρύθμιση που πάτε να περάσετε, από τη στιγμή που δεν έχετε στόχο να αντιμετωπίσετε το πρόβλημα, όπως άλλωστε είπε ξεκάθαρα ο εισηγητής του ΣΥΡΙΖΑ στη δευτερολογία του; Γιατί για εσάς το δίλημμα δεν είναι «τζόγος ή μη τζόγος», «ναι ή ενάντια στον τζόγο», αλλά είναι το δίλημμα, έτσι όπως εκφράστηκε ο εισηγητής του ΣΥΡΙΖΑ, «ναι στον νόμιμο ή στον παράνομο τζόγο».

Αυτό είναι το δίλημμά σας, άρα δεν πρόκειται να αντιμετωπίσετε ριζικά το πρόβλημα. Όμως δεν θα καταφέρετε να μειώσετε και τον αριθμό χρηστών με βάση αυτήν τη νομοθετική ρύθμιση.

Κατ’ αρχάς, υπάρχει και ένας άλλος σημαντικός λόγος για τον οποίον δεν πρόκειται να αντιμετωπίσετε ριζικά το πρόβλημα. Εάν θέλατε να το αντιμετωπίσετε, θα κάνατε έστω και μία αναφορά στα αίτια που το δημιουργούν και το οξύνουν. Για να μην είμαι άδικος, αναφέρομαι στους άλλους, εκτός από τον κ. Μαντά, που μίλησε για «πολυπαραγοντικό πρόβλημα». Υπάρχουν, δηλαδή, πολλοί παράγοντες -προφανώς είχε κάποιους στο μυαλό του- χωρίς βεβαίως να αναφερθεί συγκεκριμένα.

Όμως ούτε τη μείωση των χρηστών θα πετύχετε με αυτήν τη νομοθετική ρύθμιση, γιατί πρώτα από όλα θα σπείρετε σε κάθε γειτονιά καταστήματα με κουλοχέρηδες με φρουτάκια.

Εδώ κάνετε μια λαθροχειρία. Τι λέτε; Μειώνουμε τα καταστήματα. Σε σχέση με τι τα μειώνετε; Με αυτά που προέβλεπαν οι προηγούμενοι. Με την πραγματικότητα τη σημερινή, θα τα αυξήσετε. Άρα το πρόβλημα που έχει σήμερα η κοινωνία από την εξάρτηση του τζόγου θα το μεγαλώσετε. Αυτή είναι η αλήθεια. Αυτό κάνετε με αυτήν τη ρύθμιση.

Επιπλέον, το βασικό που σας ενδιαφέρει είναι άλλο: Πάτε να διασφαλίσετε την κερδοφορία του επιχειρηματικού ομίλου που δραστηριοποιείται στα συγκεκριμένα φρουτάκια. Αυτή είναι η πραγματικότητα και θέλετε να την κρύψετε!

Ορισμένοι μας κάλεσαν στη συζήτηση μέσα σε αυτήν την Αίθουσα να διαλέξουμε επιχειρηματίες. Δεν αναφέρομαι στην Κυβέρνηση. Μάλιστα, μερικοί είναι κυνηγοί σκανδάλων, όπως τους έχουν χαρακτηρίσει. Μας κάλεσαν, λοιπόν, να διαλέξουμε με ποιους επιχειρηματίες είμαστε: Με αυτούς τους επιχειρηματίες που δραστηριοποιούνται στον παράνομο τζόγο ή με τους επιχειρηματίες που δραστηριοποιούνται στον νόμιμο τζόγο;

Λοιπόν, εμείς το λέμε ξεκάθαρα για μία ακόμη φορά: Είμαστε ενάντια στον τζόγο και σε κάθε επιχειρηματική δράση με σκοπό τη διασφάλιση της κερδοφορίας.

Γιατί; Διότι σε κάθε περίπτωση, είτε είναι νόμιμος ο τζόγος –και το υπογραμμίζω- είτε είναι παράνομος, οι συνέπειές του θα είναι συγκεκριμένες και δεν αλλάζει σε τίποτα αυτό.

Κλείνοντας αυτό το ζήτημα, θα ήθελα να πω το εξής: Σε καμμία περίπτωση η νομιμοποίηση δεν μπορεί να αντιμετωπίσει το κοινωνικό φαινόμενο της εξάρτησης -διότι περί αυτού πρόκειται-γιατί αφήνει άθικτες τις κοινωνικές αιτίες που το γεννούν και τους ιδεολογικούς μηχανισμούς που το αναπαράγουν.

Η τοξικομανία, ο αλκοολισμός και ο τζόγος είναι κοινωνικά φαινόμενα και κατά συνέπεια τα αίτια που τα καθορίζουν είναι επίσης κοινωνικά και οικονομικά.

Επιπλέον, η ανάπτυξη του καπιταλισμού, η όξυνση των κοινωνικών αντιθέσεων και το βάθεμα της οικονομικής καπιταλιστικής κρίσης δημιουργούν προϋποθέσεις εξάπλωσης αυτού του φαινομένου, που παίρνει επιδημικές διαστάσεις.

Χωρίς να θέλω να αναλύσω το ζήτημα, διότι δεν με παίρνει ο χρόνος της δευτερολογίας, αυτό που εσείς κάνετε είναι ένα πράγμα και είναι ξεκάθαρο: Είναι να ανοίγετε τον δρόμο για την αναζήτηση τρόπων διαχείρισης του φαινομένου σε όφελος του συστήματος. Αυτό το σύστημα θέλετε να εξυπηρετήσετε και τέτοιους τρόπους ψάχνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Ήθελα να πω και για το δωράκι προς τους καναλάρχες. Τελικά, φαίνεται ότι αυτό το δωράκι στους καναλάρχες θα το δώσετε όλοι μαζί. Είτε με τη θετική ψήφο είτε με το «παρών», δεν έχετε αντίρρηση να δοθεί, όλοι μαζί και αυτοί που πήγατε στην Αντιπολίτευση και υποτίθεται ότι αλλάξατε και αυτοί που επικαλείστε ότι τώρα φέρνετε το «νέο» και αυτοί που ισχυρίζεστε ότι το τζάμπα τέλειωσε. Τελικά, σε τούτο εδώ το σύστημα για μια ακόμη φορά αποδεικνύεται ότι πολλά μπορούν να αλλάξουν. Οι φοροαπαλλαγές, οι επιδοτήσεις και το τζάμπα χρήμα προς το μεγάλο κεφάλαιο δεν αλλάζει με τίποτα και με κανέναν σας.

Δεν λέω, έχετε καλή δικαιολογία, ξέρω. Τα κάνετε για τους εργαζόμενους, τα κάνετε για τα ασφαλιστικά τους ταμεία. Άλλωστε, όλα έτσι και αλλιώς για τους εργαζόμενους τα κάνετε και τους μισθούς που κόβετε και τις συντάξεις που κόβετε και τις φοροαπαλλαγές και τις επιδοτήσεις στο μεγάλο κεφάλαιο, όλα στο όνομα των εργαζομένων γίνονται. Πάντα αυτούς έχετε στο μυαλό σας.

Θα έλεγα, μάλιστα, μέρες που έρχονται, ότι το ίδιο αστέρι σάς οδηγεί όλους και είναι η καπιταλιστική ανάκαμψη των κερδών.

Τέλος, πολλά ακούστηκαν –δεν θα πω τίποτα- για το πλεόνασμα, το κοινωνικό μέρισμα και τα λοιπά.

Ένα πράγμα πρέπει να έχουν οι εργαζόμενοι υπ’ όψιν τους: Πρέπει να προετοιμάσουν καλά την απεργία που έρχεται για να αντισταθούν, να αποτρέψουν, να καθυστερήσουν τα αντιλαϊκά, τα αντεργατικά μέτρα που έχετε στα σκαριά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρδαλή, με τον οποίο ολοκληρώνεται και ο κύκλος των δευτερολογιών.

Πριν περάσουμε στην ψηφοφορία, κύριε Υπουργέ, θέλετε να τοποθετηθείτε σε κάτι;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να μην ταλαιπωρήσω το Σώμα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν ταλαιπωρείτε το Σώμα, έχετε το δικαίωμα. Εγώ σας δίνω τη δυνατότητα. Εάν εσείς δεν επιθυμείτε να παρέμβετε…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχουν ειπωθεί όλα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, τότε να περάσουμε στην ψηφοφορία.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την “Ελληνικό Καζίνο Πάρνηθας Α.Ε.” και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την “Ελληνικό Καζίνο Πάρνηθας Α.Ε.” και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 -παλαιό άρθρο 10, τροπολογία 1329/211- ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 -παλαιό άρθρο 11, τροπολογία 1330/212- ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 -παλαιό άρθρο 1- ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 -παλαιό άρθρο 2- ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 -παλαιό άρθρο 3- ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 -παλαιό άρθρο 5-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 -παλαιό άρθρο 6-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8 -παλαιό άρθρο 7-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9 -παλαιό άρθρο 8-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10 -παλαιό άρθρο 9-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11 -παλαιό άρθρο 4, τροπολογία 1327/209-, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1341 και ειδικό 213 ως έχει;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 1341 και ειδικό 213 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Συνεπώς το νομοσχέδιο του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την “Ελληνικό Καζίνο Πάρνηθας Α.Ε.” και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Συνταξιοδοτικές ρυθμίσεις του ν.4387/2016, ρυθμίσεις για την αγορά παιγνίων, για την “Ελληνικό Καζίνο Πάρνηθας Α.Ε.” και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 139α))

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.05΄ λύεται η συνεδρίαση για την προσεχή Πέμπτη 16 Νοεμβρίου 2017 και ώρα 10.00΄, με αντικείμενο εργασιών του Σώματος: α) νομοθετική εργασία, αποφάσεις Βουλής, σύμφωνα με την συμπληρωματική ειδική ημερήσια διάταξη που θα διανεμηθεί και β) κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**